adh_Latn/mala_000002_keep.jsonl

{"url":"","collection":"madlad400","source":"CC 20220801","original_code":"adh","text":"National News – Page 5 – Sky Fm\\nJa od bura mogwel e kar chung’ od bura ma Migori, mikai Denittah Ghati chano chalo twak mar kedo gi jogo mosebedo kabambo jomanigi ng’ol\\n\\_ Photo courtesy People living with disability Gi Odalo Fred Ja od bura mogwel mawuoke county ma Migori, mikai Denittah Ghati koro chano chwalo enyim od bura mamalo twaka manimba mageto keto kum mager ne jogo duto mibiroyud kod ketho mar bambo jomanigi ng’ol mopogore opogore kaachiel kod jomanyiri. Kanochiwo twak mare ne jogo modak […]\\nJo Kristo ma Malindi obago lamo ne nyar jo Italia moro mayande ondhi gi jomahundu\\nGi Odalo Fred Jogo malemo e din mar Kristo e sub county ma Malindi, odiochieng’ manyoro obago lamo makende ne nyar jo Italia moro manyinge Silvia Romano, mayande tiyo kaka ja samaria mang’uon yokono kende nochwee omaki kod achije moko mag mahundu. Romeno mabende en jataa chero kata manager mar African Milele Onlus, nondhii kod […]\\nJi ariyo majohigni 22 kod 30 ichich ni onegi e yoo ma okoyangore Kwale\\nPhoto courtesy Crime scene Gi Odalo Fred Ji ariyo owito ngimagi e yoo ma okoyangore e county ma Kwale. County Commissioner makono migosi Karuku Ngumo, olero ni obila oyudo ringre ji ariyogo kamoro ni Diani kaachiel kod Vigurungani, mano e sub counties mag Msambweni kod Kinango, kaka giluwore no. Kalure kod migosi Ngumo, thoo mokwongo […]\\nSonko ochung’ kar tiende ni Onge matatu machopo echuny boma ma Nairobi\\nGi Odalo Fred Governo ma Nairobi Mike Sonko owuok oko kawacho ni chenro magikawo mar neno ni onge matatu machopo echuny bomano, onge kod mise mar chiwo kum moramora ne jodak ma Nairobi kod aluorane, kakoro mise maduong’ en mano mar neno ni chenro makare mar wuoth oket e chuny boma onogo. Sonko mabende owuoyo […]\\nChenro mag wuoth obedo matek ne joping e boma ma Nairobi..\\nJopiny kawuotho dhi e chuny boma ma Nairobi\/photo courtesy Chenro mar wuoth ne obedomatek ne jowuoth e boma ma Nairobi tok ka ne chik mar tamo geche donjo e chuny boma ne ochak ket e tim. Magi ne otimore kaluwore gi chik mane tend county no oketo mar tamo geche ma ting’o jowuoth ne otam […]\\nOganda okwa mar ikore rwako ker e aluora ni mar Nyanza..\\nJotelo mawuok kaluo ka nyoro okwayo oganda mar ikore rwako ker Uhuru Kenyatta e Luo Nyanza kaa sama obiro timo limbe ne mar yawo chenro mag dongruok e yore mag apaya,pii to kod mag ngima oganda. Kane giwuoyo e wachno,jotelogo koting’o governor Cornel Rasanga ma Siaya,Senators James Orengo,Moses Kajwang’ to kod Fred Outa ne jowacho […]\\nSiasa ma pachoka medo kawo okenge mopogore kaka ndalo medo sudo…\\nWeche mag siasa ma pachoka lokore kaka kinde medo dhi sama jotelo ne obedo gi chenro ma limbe buora e gwenge mathoth ka giwacho chal siasa mabiro. Kane owuoyo yo Elgeyo Marakwet kocha,jatend ANC Musalia Mudavadi ne owacho ni ber ka koro oganda jo Kalenjin dwoko lweti e siro dwarone mar bedo ker wira ni […]\\nGovernor Lonyangapuo omaa arita mage..\\nGovernor John Lonyangapuo-West Pokot\/photo courtesy Jodak ma West Pokot county ochayo okang’ mane okaw mar mayo governor gi John Lonyangapuo arita mage. Ogandago ochayo tend migao mar arita kod obila kuom ne mayo Lonyangapuo apisas mariot par dak mare kod en owuon,kagitudo wachno kod okang’ mane Lonyangapuo okawo mar ne reso jo apiko maiwacho ni […]\\nDaniel Manduku e ja taa tije manyien e duol mar Kenya Ports Authority..\\nJataa tije mar KPA Daniel Manduku\/photo courtesy[Star] Gikone to koro Midusa Daniel Manduku ne oyangi kaka ja taa tije mar Kpa ma osegabedo komako e yor kojolo kuom maloyo dweche 5 kochakore e dwe mar 6 higani bang’ ka mane en jataa tije e duolno Catherine Muturi Wairi ne oter pacho e yor achuna. Catherine […]\\nLweny e kind jo apiko gi obila medo mana neno e pachoka…\\nJariemb Apiko gi jawuoth\/photo courtesy Wach mar chike mag apaya ma iketo gi obila medo kelo lweny e kind obila kod jo apiko to kod weg geche mag probox ma chayo obila kuom tiyo gi thuolo no e hinyo gi maok owinjore. Magi tiomore sama chike go yande ochako tiyo e tielo mokwongo ne geche […]","num_words":669,"character_repetition_ratio":0.052,"word_repetition_ratio":0.0,"special_characters_ratio":0.2,"stopwords_ratio":0.087,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"1 Korintho 8 - Holy Bible [Luo Bible 2015] - (1Kor 8)\\nKoro adwaro wuoyonu kuom chiemo motimgo misango ni nyiseche manono. Uwacho niya, “Wang’eyo ni wan duto wan gi rieko.” To rieko ma kamano kelo sunga, to hera to emamiyo ji dongo.\\nKa ng’ato paro ni ong’eyo gimoro, to mano nyiso ni pok ong’eyo gimoro kaka onego ong’e.\\nTo ka ng’ato ohero Nyasaye to mano nyiso ni Nyasaye ong’eye.\\nTo koro korka wach chamo chiemo motimgo misango ni nyiseche manono, wang’eyo ni, “nyasaye manono en ranyisi mar gimoro ma onge chuth”, kendo ni, “nitie mana Nyasaye achiel kende”, mana kaka uwacho.\\nTo kata ka nitie gik miluongo ni nyiseche e polo kata e piny, kendo kata obedo ni nyiseche ma kamago kod ruodhi ng’eny,\\nTo ji duto ok ong’ieyo wachno, nikech jomoko ngimagi ong’yo gi nyiseche manono kendo kata mana sani gichamo chiemogo ka giparo ni adier otimgo misango ni nyiseche manonogo, kendo kaka chunygi nyap, giparo ni chiemogo osemiyo gidonjo e richo.\\nTo chiemo ok nyal miyo Nyasaye yie kodwa. Kata ka ok wachiemo, to onge gima wawito, to bende kata ka wachiemo, to onge ohala ma wayudo.\\nTo ritreuru mondo gik mutimo kik mi joma chunygi nyap donji e richo.\\nKa ng’at ma chunye nyap oneni, in ma in gi rieko, kibet ichiemo e hekalu mar nyasaye manono, donge dimi obed gi chir, mi ocham chiemo motimgo misango ni nyiseche manono?\\nKamano riekoni miyo wadu ma chunye nyap, mane Kristo othone, lal chuth.\\nTo kutimo richo kamano ni oweteu, kendo uketho chunygi, to utimo richo mana ni Kristo!\\nOmiyo ka wach chiemo ema miyo owadwa donjo e richo, to kara ok nachak acham ring’o mondo kik ami owadwa lal.","num_words":265,"character_repetition_ratio":0.096,"word_repetition_ratio":0.0,"special_characters_ratio":0.221,"stopwords_ratio":0.147,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Wuok 32 - Holy Bible [Luo Bible 2020] - (Wuok 32)\\nKane ji oneno ni Musa osedeko ewi got, negichokore ma gilworo Harun kendo giwachone niya, “Bi mondo ilosnwa nyiseche ma biro dhi nyimwa, nimar ok wangʼeyo gima osetimore ne Musa mane ogolowa ka waa e piny Misri.”\\nHarun nodwokogi niya, “Kawuru sitadi mag dhahabu ma yawuotu kod nyiu orwako mondo ukelna.”\\nKuom mano, ji duto nokawo sitadigi mi gikelogi ne Harun.\\nNokawo gik mane omiyego monywaso kendo olosogo kido machalo gi mar nyaroya. Eka nowachonegi niya, “Magi e nyisecheu mane ogolou e piny Misri, yaye Israel.”\\nKane Harun oneno kamano, nogero kendo mar misango e nyim nyaroyano kendo nolando niya, “Kiny notim sawo ne Jehova Nyasaye”\\nKuom mano, ji nochiewo kinyne kogwen mochiwo misango miwangʼo pep kendo negichiwo misango mag lalruok. Bangʼe negibedo piny mondo gichiem kendo gimethi kendo negia malo mondo gimiel miende dwanyruok.\\nEka Jehova Nyasaye nowacho ne Musa niya, “Lor piny idog ir jogi mane igolo kawuok e piny Misri nikech gisekethore”\\nGiselokore mapiyo nono ka giweyo chike mane amiyogi kendo giseloso nyasaye maket gi nyaroya. Gisekulorene piny kendo gisechiwone misango mi giwacho niya, “Magi e nyisecheu mane ogolou e piny Misri, yaye Israel.”\\nJehova Nyasaye nowacho ne Musa niya, “Aseneno jogi kendo gin joma tokgi tek.\\nKuom mano, koro weya mondo mirimba mager otiekgi. Bangʼe to anaketi ibed oganda maduongʼ.”\\nTo Musa nokwayo Jehova Nyasaye, ma Nyasache kowachone niya, “Yaye Jehova Nyasaye, en angʼo momiyo mirimbi mager ditiek jogi mane igolo gi teko maduongʼ kod lweti maratego kawuok e piny Misri?\\nAngʼo momiyo dimi jo-Misri wuo gi ngʼayi kawacho ni, ‘Nogologi gi chuny marach mondo otiekgi ewi gode kendo mondo otiekgi e wangʼ piny?’ Kuom mano, we mirimbi mager, mondo ilok chunyi kik ikel kethruok ni jogi.\\nPar jotichni Ibrahim, Isaka kod Jakobo mane ikwongʼorini in iwuon kiwacho ni, ‘Abiro keto nyikwayi mondo obed mangʼeny kaka sulwe mar kor polo bende abiro miyo nyikwayi pinyni duto mane asingonegi ni nobed mwandugi nyaka chiengʼ.’ ”\\nKuom mano Jehova Nyasaye noloko pache mine ok okelone joge masira mane osewacho.\\nKane Joshua owinjo koko mane ji goyo nowacho ne Musa niya, “Mahu mar lweny wuok e kambi.”\\nTo Musa nodwoke niya, “Ok en mahu mar loch kata ywak mar joma olo e lweny; to en mana koko mar wer ema awinjo.”\\nKane Musa ochopo machiegni gi kambi koa e tiend got noneno ji kamiel e nyim nyaroya, kendo iye nowangʼ mi nodiro kite mopa mane ni e lwete piny ma gitore matindo tindo.\\nBangʼe nokawo nyaroya mane giseloso mi owangʼe e mach kendo norege mayom kaka mogo mi noruwe gi pi momiyo jo-Israel mondo omodhi.\\nNopenjo Harun niya, “Angʼo mane jogi otimoni momiyo irwakogi e richo maduongʼ kamano?”\\nHarun nodwoke niya, “Kik ibed gi ich wangʼ ruodha nimar ingʼeyo kaka chuny jogi osiko kopongʼ gi richo.\\nNe giwachona kama, ‘Losnwa nyiseche mabiro telonwa, nimar ok wangʼeyo gima otimo ngʼat ma Musa-ni mane ogolowa e piny Misri.’\\nKuom mano nawachonegi ni, ‘Ngʼato ka ngʼato man-gi bangli mag dhahabu okaw mondo okel.’ Eka negimiya dhahabu kendo nakete e mach mi aloso nyaroyani!”\\nMusa noneno ka ji osenjawni kendo kaka Harun noketogi mi gibedo joma wigi tek ma ijaro gi wasikgi.\\nKuom mano nochungʼ e dhoranga kambi mowacho niya, “Ngʼato angʼata man kor Jehova Nyasaye obi ira.” Kendo jo-Lawi duto nochungʼ e ngʼeye.\\nEka nowachonegi niya, “Ma e gima Jehova Nyasaye, ma Nyasach Israel wacho: ‘Ngʼato ka ngʼato okaw liganglane. Wuothuru ei kambi duto koni gi koni ka ngʼato ka ngʼato nego owadgi, osiepne kod ngʼat modak bute.’ ”\\nJo-Lawi notimo kaka Musa nochikogi kendo chiengʼno ji madirom alufu adek nonegi.\\nEka Musa nowacho niya, “Un osewalu ni Jehova Nyasaye kawuono nimar ne ulokoru gi oweteu gi yawuotu kendo Jehova Nyasaye osegwedhou kawuono.”\\nKinyne Musa nowacho ni ji niya, “Usetimo richo maduongʼ to koro abiro dhi ir Jehova Nyasaye nimar dipoka akwayonu Jehova Nyasaye mondo owenu richou.”\\nKuom mano Musa nodok ir Jehova Nyasaye mowacho niya, “Yaye, mano kaka jogi osetimo richo malich, ma giseloso nyisechegi mag dhahabu.\\nTo koro kiyie, to wenegi richogi, to ka ok kamano, to ruch nyinga oko e kitabu misendikono.”\\nEka Jehova Nyasaye nodwoko Musa niya, “Ngʼato angʼata motimo richo e nyima ema anaruch nyinge oko e kitabu mara.\\nTo koro, dhiyo mondo itelne ji kiterogi kama ne awacho kendo malaikana biro telo nyimu. To kata kamano, ka kindena mar kum ochopo to anakumgi nikech richogi.”\\nKuom mano, Jehova Nyasaye nogoyo jogo gi tuoche kuom lamo nyaroya mane Harun oloso.","num_words":705,"character_repetition_ratio":0.07,"word_repetition_ratio":0.003,"special_characters_ratio":0.208,"stopwords_ratio":0.071,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Filipi 2 - Holy Bible [Luo Bible 2020] - (Fil 2)\\nKa bedowa kuom Kristo nyalo kelonwa hoch, kata hera maduogo chuny, kata lalruok kuom Roho, kata ngʼwono kod miwafu,\\nto kare beduru gi paro achiel, gihera achiel kod chuny achiel mondo umi chunya opongʼ gi mor.\\nKik utim gimoro amora mondo upiem gi ji kata mondo unyisru ne ji, to beduru joma obolore, ka kinde duto ukwano joma moko kaka joma beyo moloyou.\\nNgʼato ka ngʼato kuomu kik par mana kuom gik makonye en owuon, to nyaka upar bende kuom gik makonyo jomoko bende.\\nYesu ne kit Nyasaye nyaka aa chakruok, to ne ok okwano bedo marom gi Nyasaye ka gima nyaka lar,\\nto notimore ka gima nono kodoko misumba, mi nokawo kido machal gi mar dhano.\\nKendo kane en gi kit dhano kamano, to nobolore, ka owinjo Nyasaye nyaka kar tho, kata mana tho mar msalaba!\\nEmomiyo Nyasaye bende notingʼe malo moloyo, kendo nomiye nying moloyo nyinge duto,\\nmondo koluong nying Yesu to ji duto nogo chong-gi piny, e polo kendo e piny, kendo e bwo piny,\\nkendo ji duto nohul ni Yesu Kristo en Ruoth, mondo Nyasaye Wuoro oyud duongʼ.\\nKuom mano, osiepena mageno, mana kaka usebedo kuwinjo wachna kinde duto, ok mana ka antie kodu, to koro moloyo ka aonge, dhiuru nyime ka urito warruoku mondo ochop kare, kupongʼ gi luoro kod bolruok,\\nGimoro amora mutimo, to timuru ma ok ungʼur kata mino wach,\\neka ubed jomaler kendo maonge wach gi ngʼato. Mano nomi ubed nyithind Nyasaye ma wach moro amora marach ok ogajo kudak e kind tiengʼ mobamni kendo matimo richo. Ler maru nyaka rieny ka sulwe manie kor polo e kind tiengʼni,\\nkuwachonegi wach Ngima, mondo ka chiengʼ ma Kristo obiroe, to abed mamor ni kara ne ok aringo kata tiyo matek e dieru kayiem nono.\\nKata obedo ni remba iolo oko kaka remb chiayo mitimogo misango kuom chiwruok kod tich maru kuom yie, to pod amor amora kendo ail kaachiel kodu.\\nOmiyo un bende beduru abeda mamor mana kaka an bende amor.\\nAn gi geno kuom Ruoth Yesu mar oro Timotheo iru machiegni, mondo omi chunya oduogi ka ayudo wach moa kuomu.\\nAonge gi ngʼato machielo machal kode, ma oikore konyou gi chunye duto e chandruok moro amora ma un-go.\\nNikech ji duto dwaro mana gik makonyogi giwegi, to ok mag Yesu Kristo.\\nUn uwegi to ungʼeyo kaka Timotheo osenyiso ber mare malongʼo, nikech wasetiyo kode kaachiel mana kaka wuowi gi wuon mare, ka wachiwore ne tich mar Injili.\\nKuom mano ageno mar ore iru mapiyo bangʼ kasengʼeyo gima biro timorena ka.\\nKata mana an awuon an-gi adiera kuom Ruoth ni abiro biro iru machiegni.\\nTo aneno ni owinjore mondo akwong aor owadwa Epafrodito mondo oduog oneu. En jatich Kristo wadwa ma wakedogo lweny mar Injili, kendo en jaoteu mane uoro mondo okonya e rem mane an-go.\\nOsegombo mondo oneu ahinya, kendo chunye chandore nikech nuwinjo ni notuo ahinya.\\nChutho notuo marach, mi odwa otho. To Nyasaye nokeche, kendo kuom kech mane okechego, an bende nokecha, mondo kik abed gi kuyo manyadiriyo.\\nKuom mano, chunya medo jiwa mondo aore, mondo ka unene kendo kongima, to ubed mamor, mondo an bende parruok ma an-go odog chien.\\nKobiro, to rwakeuru gi mor maduongʼ kaka owadu kuom Ruoth, kendo neuru ni umiyo joma chalo kode kamano duongʼ,\\nnikech nochiwo ngimane mi poth otho nikech tich Kristo, koketo ngimane e chandruok mondo okonya gi kony ma un uwegi ne ok unyal konyago.","num_words":543,"character_repetition_ratio":0.04,"word_repetition_ratio":0.0,"special_characters_ratio":0.21,"stopwords_ratio":0.098,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Hibrania 4 - Holy Bible [Luo Bible 2020] - (Hib 4)\\nNikech owuoyo kuom odiechiengʼ mar abiriyo kamachielo kowacho niya, “To e odiechiengʼ mar abiriyo Nyasaye noyweyo kuom tijene duto.”\\nTo waseneno bende e Ndiko motelo ka Nyasaye wacho niya, “Ok ginidonji e yweyona ngangʼ.”\\nKata obedo ni joma noyalnegi Injili mokwongo ne ok odonjo e yweyo mar Nyasaye nikech tok teko, thuolo pod nitie mondo jomoko odonji e yweyono.\\nOmiyo osechano thuolo machielo moluongo ni Kawuono, ma en e odiechiengno mane owuoyo kuome bangʼe achien gi dho Daudi, mana kaka waseneno motelo, niya, “Kawuono ka uwinjo dwonde to kik chunyu bed mapek.”\\nNikech ka dine bed ni Joshua ne nyalo miyogi yweyo, to Nyasaye ok dine owuoyo bangʼe kuom odiechiengʼ machielo.\\nKuom mano, odiechieng yweyo mar Sabato pod nitie ne jo-Nyasaye;\\nnikech ngʼato angʼata madonjo e yweyo mar Nyasaye nyaka ywe e tijene, mana kaka Nyasaye bende noyweyo e tijene.\\nKuom mano, watemuru matek kaka wanyalo mondo wadonji e yweyono, mondo kik ngʼato podhi kuom luwo ranyisi marach mar wich teko.\\nOnge gimoro kata achiel, kuom gik moko duto mane Nyasaye ochweyo, mopondone. Gik moko duto oyawore kendo oelore e nyim tong wangʼ Jal ma wan duto, ngʼato ka ngʼato, nyaka wabi wachungʼ e nyime kwahulo gik moko duto ma wasetimo.\\nKuom mano kaka koro wan gi Jadolo Maduongʼ mosedhi nyaka e polo, ma en Yesu Wuod Nyasaye, wamakuru yie mwahulo matek.\\nNikech ok wan gi jadolo maduongʼ ma ok nyal kechowa e nyawowa, to wan gi mano manyalo kechowa, to nikech en bende noteme gi kit tembe duto mwayudo, makmana ni en noonge gi richo.","num_words":252,"character_repetition_ratio":0.065,"word_repetition_ratio":0.0,"special_characters_ratio":0.212,"stopwords_ratio":0.083,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Regional News – Page 5 – Sky Fm\\nong’ad oko orak mar migosi patrick ouya gi gavana ma kisumu ngire nyong’o.\\nObila odiechieng’ manyoro ne orakore kod achiel kuom jodito eapisi mar gavana ma Kisumu kaunti maen Patrick Ouya matiyo kaka jalo mochung’ne jotich kata chief of staff bang’ buogo kawo ngima gavana ngire Nyongo kod jalupne Mathews Owili. Kata kamano, obila ne oduogo oweye thuolo mondo wachneno otieki gi apisi mar gavana.Wach makama obiro […]\\ntuo nyaldiema omuoch kendo hinyo oganda machakos.\\nNgato achiel owito ngimane kamamoko buora bende ichualonegi chenro mag thieth ekar od thieth ma Matuu Level Four mayudore Yatta Machakos kaunti bang’ muoch mar tuo mar nyaldiema ekauntino. Nonro yangoni ng’ato achiel mane owito ngimane ne one ranyisi mar tuono kuome chieng’ jumapil mar odira mokalo emabang’e to oduogo olandore ne joma moko. Apisa […]\\nji 6 odaa dhogi bedo ei board mar kisumu city\\nChenro mar dayo dho ji 6 mane ogwe bedo kaka jokanyo ebaord marango lai mag tich ebomani ma kisumu ne odhi nyime kawuono e hall ma Agakan ei Kisumu nyasi mane ochakore onyango ma kawuono. chenroni koro itayo kaod kamiti ma ichwoye kom kod speaker mar od bura mar County ma Kisumu okil Onyango Oloo. […]\\nlueny mar laro kiewo ekind kaunti ma kisumu gi nandi thiro chenro mag ohala tokod pur.\\nYore mag ohala sani koro ochoni ealuora mar Kisumu Kod Nandi kauntis kaluwore kod lueny mochwere mar laro kiewo. Jo ohalagi gin mago machualo chenrogi ebombe kama oting’o Muhoroni,Chemelil ,Kibigori tokod Miwani.Jodito ekaunti ma Nandi wachoni moko kuom bombe mantire Kisumu Kaunti owinjore obed maggi kakoro giduani kambi rego niang’ ma Chemelil mondo mi kik […]\\nobila muko stonde moger ealuora mar skund sekondar mar nyiri ma moi.\\nJo ohala mantiere kod stonde ealuora mar skund sekondar mar nyiri ma Moi Girls sani koro yuago dayo wirani obila muko oko stondegi mag uso duto moger ealuora mar skundno. Muko mar stondego obiro mana bang’ tim mar anjawo mar bembo mane otimne achiel kuom jopuonjre eskundno ndalo ariyo mokalo chien.Apisas mag obilago wachoni muko […]\\nachije 11 ochual enyim doho ma Thika.\\nJii maromo 11 ichopo edoho ma Thika sani kitudogi kod keth mar dhi nyime gi timo ohand uso gas mokopuodhi . Achijego ne omaki giko odira manyoro eboma ma Thika ma bang’e tone oduog olornegi etesend obila ma Makongeni.Apedha mager ne otim kod duol mar KRA,ERC kaachiel kod mano mar KEBS. Jalup kaunti kamisona ma […]\\nbero chal thieth kod weche pur omed mii pek kod gava ma kisumu county\\nGavana mar County ma Kisumu Ngire Peter Anyang Nyon’go kwom thwolo machielo omedo mana wuok oko mar yango moko kwom okenge maosekaw kaachiel kod mago maichan kawo kod telo mar Kisumu County ebero chal weche mag thieth kaachiel kod dewo ngima mag jopur ealwora mar Countyni ma Kisumu mangima ekinde mabiro . Ngire Nyon’go […]\\ngavana nyong’o odwogo thurka okinyi makawuono tok wuok elimbe mar tich epiny mar chinakod america\\nGikone gavana ma kisumu Ngire Peter Anyang Nyon’go odwogo pachoka kawuono tok tieko limbe manyocha otere epiny mar China kod America. Epiny mar China Gavana nyocha obedo kod tudrwok malach ekinde kod joket mwandu majowuok epinyno mar China eporo wach koponi ginyalo keto mwandu magi ebomani ma Kisumu ekinde mabiro, ka epiny mar America jatelono […]\\nriwrok mar lake region economic block joloso dwol mar lake region economic council\\nDwol makende mar Lake Region Economic Council mane ochwogi kod jokanyo ebwo mabul mar ohala mag counties maromo 14 mag Lake Region Economic Block. Maeri en kaluwore kod romo makende mane obedo kawuono ekind jolony maopogore kod jokanyo mag LREB. Jataa tije mar riwrogno migosi Abala Wanga maneoloso kawuono kod jofwamb weche tok romono olero […]\\njii 6 owito ngimagi ka 9 to otony kod hinyruok emasira mar apaya.\\nJii makwangi romo auchiel owito ngimagi ka mamoko maromo ochiko bende otony kod adhonde maricho mag hinyruok eapaya mawuok Meru kochomo Marikindu otieno mapiny orugo kawuono. Wachoreni jii achuelgi ne owito ngimagi bang’ kinde machuok ahinya ethuolo mane iringo kogi elawo thieth ondamo matin kowuok kamane masirano otimore. Kaoloso ewachni, OCPD ma North Imenti migosi […]","num_words":653,"character_repetition_ratio":0.043,"word_repetition_ratio":0.0,"special_characters_ratio":0.188,"stopwords_ratio":0.051,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Hosea 1 - Holy Bible [Luo Bible 2020] - (Hos 1)\\nWach Jehova Nyasaye mane obiro ne Hosea wuod Beeri e ndalo loch Uzia, gi Jotham gi Ahaz kod Hezekia, ruodhi mag Juda, e ndalo loch Jeroboam wuod Jehoash ruodh Israel.\\nKane Jehova Nyasaye ochako miyo Hosea wachne monego owachi, Jehova Nyasaye nowachone niya, “Dhiyo ikend dhako ma jachode kendo inywol kode nyithindo mag dwanyruokne, nikech piny oseketho kotimo richo mar chode marachie moloyo mi giseweyo Jehova Nyasaye.”\\nOmiyo Hosea nodhi mokendo Gomer nyar Diblaim, mine omako ich monywolone wuowi.\\nEka Jehova Nyasaye nowachone Hosea niya, “Chak nyathi nying ni Jezreel nikech achiegni kumo dhood Jehu kuom nek mane otimore Jezreel kendo adhi tieko pinyruoth mar Israel.\\nE odiechiengno abiro ketho atungʼ mar pinyruodh Israel e Holo mar Jezreel.”\\nGomer ne omako ich kendo mi onywolo nyathi ma nyako. Eka Jehova Nyasaye nowachone Hosea niya, “Luonge ni Lo-Ruhama nimar ok abi achak anyis hera ni dhood Israel kata mana ngʼwononegi.\\nKata kamano, abiro nyiso herana ne dhood Juda kendo abiro resogi to ok abi resogi gi atungʼ, kata ligangla kata gige lweny kata gi farese kata gi jomoidho farese, to an Jehova Nyasaye ma Nyasachgi ema anaresgi.”\\nBangʼ kane Gomer oseweyo dhodho Lo-Ruhama, nonywolo nyathi machielo ma wuowi.\\nEka Jehova Nyasaye nowacho niya, “Luonge ni Lo-Ami nimar ok un joga, An bende ok An Nyasachu.\\n“To kata obedo kamano, jo-Israel nobed mathoth ka kwoyo manie dho nam ma ok nyal pim kata kwano. Kama ne owachnegi ni, ‘Ok un joga,’ ibiro luongogi ni ‘yawuot Nyasaye mangima.’\\nJo-Juda gi jo-Israel nochak riwre kendo giniyier jatelo achiel kendo giniwuogi ka gia e pinje mane ginie wasumbini nimar odiechiengʼ mar Jezreel nobed maduongʼ miwuoro.”","num_words":266,"character_repetition_ratio":0.082,"word_repetition_ratio":0.0,"special_characters_ratio":0.202,"stopwords_ratio":0.071,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Ngʼato ka ngʼato mondo opar kaka dojiw nyawadgi omed bedo gihera kod timbe mabeyo. Kik wawe mak wachokore kaachiel, kaka jomoko oseweyo timo, to wajiwreuru ngʼato gi ngʼato, kendo umed timo kamano to moloyo ka uneno ka Chiengʼ Ruoth medo sudo machiegni.\\nNimar kama ji ariyo kata adek ochokoree e nyinga to an kodgi kanyo.”\\nWach Kristo mondo odagi e chunyu gi nyak duto mokelo, kupuonjoru kendo usiemoru ngʼato gi ngʼato gi rieko duto, kendo kupako Nyasaye gi wende zaburi kwero wende kitabu kod wende chuny ka ugoyo ni Nyasaye erokamano e chunyu.\\n En bende ema nochiwo mich ni ji koyiero jomoko mondo obedi joote, to jomoko jonabi, to moko joland Injili, to jomoko jokwath gi jopuonj, mondo gitieg jo-Nyasaye duto obed molony kuom tiyo tich Kristo, eka ringre Kristo ogerre, nyaka chop wan duto wabed achiel e yie mawan-go kuom Wuod Nyasaye kendo wamed ngʼeye chutho. Kamano otimore eka wanabed joma otegno chutho, kendo wanachop e rangʼiny mogik kuom Kristo.\\nTich Joote 2:42\\nJoma oyie kuom Kristo noketo chunygi kuom puonj joote, kendo kuom lalruok, gi ngʼingo makati kod lamo.\\nKuom mano, yie aa kuom wach miwinjo, kendo wach miwinjono en wach Kristo.\\nKendo anyisi ni in Petro, kendo e lwandani ema abiro gere kanisana, kendo dhorangeye mag Gehena (tiende ni teko mar tho) ok noloye ngangʼ.\\nTich Joote 9:31-32\\n Bangʼ lokruok Saulo, kanisa man Judea gi Galili kod Samaria nobedo gi kwe maonge luoro. Roho Maler nokonyogi, mi gibedo motegno kendo kwan joma oyie kuom Kristo nomedore pile. Joma oyie kuom Kristo nodak koluoro Ruoth Nyasaye. Kane Petro wuotho ei piny koni gi koni, nodhi limo jomaler mane odak Lida.\\n2 Timotheo 4:2\\nYal Wach kendo ikri mar timo mano kinde duto, kata ka piny rach kata ka piny ber, kirieyo ji, kikwero ji, kendo kijiwo ji gi kinda duto, kendo kipuonjo ji tiend wechegi adimba.\\n Kuom mano, dhiuru ulos jopuonjre e ogendini duto, kubatisogi e nying Wuoro gi Wuowi kod Roho Maler, kendo kupuonjogi mondo gitim gik moko duto ma asechikou. To awachonu adier ni an kodu ndalo duto, nyaka giko mar ndalo.”","num_words":337,"character_repetition_ratio":0.054,"word_repetition_ratio":0.0,"special_characters_ratio":0.209,"stopwords_ratio":0.092,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"“Kaponi iu owangʼ, to kik utim richo.” Kik uwe chiengʼ podhi ka pod un gi ich wangʼ kendo kik imi jachien thuolo mar loyi. Ngʼato ma yande kwalo nyaka koro we kuo chuth, to nyaka oti tich gi lwete owuon mondo okonyrego kendo okony bende joma moko mochando. Kik uyie weche maricho wuogi e dhou, to mana weche mabeyo manyalo konyo kuom gero ji kaluwore gi dwarogi mondo wecheu okony joma winjo. Bende kik umi Roho Maler mar Nyasaye chuny lit nikech en ema Nyasaye osemiyougo kaka ranyisi ni noresu chiengʼ resruok. Weuru kecho gi mirima gi ich wangʼ gi gwandruok gi himruok gi ketho nying kod himruok duto.\\nNgʼat mofuwo chiwore duto komwomore amwoma e mirimbe, to ngʼat mariek ritore ka ogare.\\nTo koro nyaka ulony oko kit richo duto kaka: ich wangʼ gi mirima gi himruok gi ketho nying ji kod weche mochido.\\nKik imak osiep gi ngʼat ma iye wangʼ piyo; kik iriwri bende gi ngʼatno makecho piyo,\\n Ritri kik ibed gi mirima kendo lokri iwe ich wangʼ kik ibed gi ich wangʼ nikech okelo mana rach. Nikech joma richo ibiro ngʼad kargi oko, to joma oketo genogi kuom Jehova Nyasaye piny biro bedo margi.\\n2 Ruodhi 11:9-10\\n Jotend ji mia achiel mane ni e migepe adekgo notimo mana kaka Jehoyada jadolo nochikogi. Jatend migawo ka migawo nokawo joge mane dhi tich chiengʼ Sabato to gi mago mane onego oywe, mi giduto negidhi ir Jehoyada jadolo. Eka nomiyo jotend migepe mag jolweny tonge kod kuodi, mane mag ruoth Daudi kendo mane okan e hekalu mar Jehova Nyasaye.\\n2 Ruodhi 17:18\\nOmiyo Jehova Nyasaye iye nowangʼ gi jo-Israel mi nogologi e nyime. Dhood joka Juda kende ema ne odongʼ,\\nNgʼat ma terore mos nigi winjo, to ngʼatno ma iye wangʼ piyo nyiso fupe.","num_words":288,"character_repetition_ratio":0.059,"word_repetition_ratio":0.0,"special_characters_ratio":0.219,"stopwords_ratio":0.115,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ 1 Ruodhi 1\\n☰ 1 Ruodhi 1 ◀ ▶\\nAdonija oketore kende kaka ruoth\\n1 Kane Ruoth Daudi oseti kendo hike ne ngʼeny, kata ne oume gi lep nindo to ne ok onyal yudo liet. 2 Omiyo wasumbinige nowachone niya, “Yie iwe wadwar nyako matin ma pod ok oriwore gi dichwo mondo orit ruoth kendo otine, bende onyalo nindo e bath Ruoth mondo ruodhwa obed maliet.”\\n3 Eka negimanyo ei piny Israel duto nyako ma jaber mine giyudo Abishag nyar Shunam mine gikele ni ruoth. 4 Nyakono ne ber ahinya kendo norito ruoth kotiyone to kata kamano ruoth ne ok oriwore kode kaka dhako.\\n5 Koro Adonija ma min-gi niluongo ni Hagith noyiedhore mowacho niya, “Abiro bedo ruoth.” Omiyo noiko geche kod farese kod joidh farese piero abich mondo oring e nyime. 6 Wuon mare ne pok otale kata penje niya, “En angʼo momiyo itimo kamano?” Bende ne en gi chia kendo nonywole koluwo bangʼ Abisalom.\\n7 Adonija noloso gi Joab wuod Zeruya kod Abiathar jadolo mine gimiye lwedo. 8 To Zadok jadolo gi Benaya wuod Jehoyada gi Nathan janabi gi Shimei gi Rei gi jarit Daudi ne ok oriwore gi Adonija.\\n9 Eka Adonija nochiwo misengini mag rombe gi dhok kod nyiroye machwe ewi kidi mar Zoheleth machiegni gi En Rogel. Nogwelo owetene duto, ma yawuot ruoth kod jodong Juda duto, 10 to ne ok ogwelo Nathan janabi, Benaya jarit ruoth kata Solomon owadgi.\\n11 Eka Nathan nopenjo Bathsheba min Solomon niya, “Bende isewinjo ni Adonija wuod Hagith osedoko Ruoth ka Daudi ruodhwa ok ongʼeyo? 12 Omiyo koro we angʼadni rieko kaka inyalo konyo ngimani kod ngima Solomon wuodi.” 13 Dhi ir Ruoth Daudi kendo penje niya, “Ruodha, donge nisingorina an jatichni kiwacho ni, ‘Adier Solomon wuodi biro bedo ruoth bangʼa kendo obiro bedo e kom duongʼ mara? Ka en kamano, to ere kaka koro Adonija osebedo ruoth?’ 14 Kapod in kanyo iwuoyo gi ruoth, abiro donjo kanyo kendo siro weche duto misewacho.”\\n15 Omiyo Bathsheba nodhi neno ruoth makoro hike ne ngʼeny e agola mare mar nindo kama Abishag nyar Shunam ne rite. 16 Bathsheba nokulore piny mi ogoyo chonge e nyim ruoth.\\nRuoth nopenje niya, “En angʼo midwaro?”\\n17 En to nowacho niya, “Ruodha, in iwuon ema ne isingorina an jatichni e nying Jehova Nyasaye Nyasachi ni, ‘Solomon wuodi enobed ruoth bangʼa kendo enobed e kom duongʼ mara.’ 18 To koro Adonija osebedo ruoth, kendo in, ruodha ok ingʼeyo. 19 Osetimo misengini mathoth mag dhok gi nyiroye machwe gi rombe kendo oseluongo yawuot ruoth duto gi Abiathar jadolo gi jatend jolweny to ok oseluongo Solomon jatichni. 20 Ruodha, jo-Israel duto ngʼiyi mondo gingʼe kuomini en ngʼa mabiro bedo e kom duongʼ ruodha bangʼe. 21 Ka ok kamano, to ka ruodha osenindo gi kwerene, to an gi wuoda Solomon ibiro kaw kaka joketho.”\\n22 Kapod nowuoyo gi ruoth, Nathan janabi nochopo. 23 Kendo neginyiso ruoth niya, “Nathan janabi ni ka.” Kuom mano nodhi e nyim ruoth mi okulore piny auma.\\n24 Nathan nowachone niya, “Bende in ruodha isechiko ni Adonija biro bedo ruoth bangʼi kendo ni obiro bedo e kom duongʼ? 25 Kawuono osedhi mi ochiwo misengini mathoth mag dhok gi nyiroye machwe kod rombe. Oseluongo yawuot ruoth duto gi jotend lweny kod Abiathar jadolo. E seche ma wawuoyoeni koro gichiemo kendo gimetho kode bende giwacho kama, ‘Ruoth Adonija mondo odag amingʼa!’ 26 To an jatichni gi Zadok jadolo gi Benaya wuod Jehoyada gi jatichni Solomon ne ok ogwelo. 27 Bende ma dibed gimoro malingʼ-lingʼ ma ruodha osetimo ka ok onyiso jotichne ngʼama onego bed e kom loch mar ruodha bangʼe?”\\nDaudi oketo Solomon ruoth\\n28 Eka Ruoth Daudi nowacho niya, “Luongna Bathsheba.” Kuom mano nobiro mochungʼ e nyime.\\n29 Bangʼ mano ruoth nokwongʼore kowacho niya, “Adier akwongʼora gi nying Jehova Nyasaye mangima ma oseresa e chandruok duto, 30 ni kawuono abiro timo gima ne akwongʼorani gi nying Jehova Nyasaye, Nyasach Israel ni anatim: Kamano Solomon wuodi biro bedo ruoth bangʼa kendo obiro bedo e kom lochna.”\\n31 Eka Bathsheba nokulore piny auma nyaka e lowo ka ogoyo chonge piny e nyim ruoth kowacho niya, “Mad ruodha Daudi Jaloch dag amingʼa!”\\n32 Ruoth Daudi nowacho niya, “Luonguru Zadok jadolo gi Nathan janabi kod Benaya wuod Jehoyada.” Kane gibiro e nyim ruoth, 33 nowachonegi niya, “Kauru jotich ruoth kodu kendo keturu Solomon wuoda e punda awuon kendo tereuru Gihon. 34 Kanyo ema inyis Zadok jadolo gi Nathan janabi ni gibiro wire obed Ruoth ewi Israel duto. Gouru atungʼ turumbete kukok ni, ‘Ruoth Solomon obed mangima amingʼa!’ 35 Eka unudhi kode kendo enobi mi obedi e kom lochna mondo olochi kara. Asekete jatelo kuom jo-Israel kod jo-Juda.”\\n36 Benaya wuod Jehoyada nodwoko ruoth niya, “Amin! Mad Jehova Nyasaye, Nyasach ruodha ma jaloch otime kamano. 37 Kaka Jehova Nyasaye ne nigi ruodha ma jaloch, mad obed gi Solomon koketo lochne obedo maduongʼ moloyo loch ruodha Daudi Jaloch!”\\n38 Omiyo Zadok jadolo gi Nathan janabi gi Benaya wuod Jehoyada ja-Kereth kod jo-Peleth nodhi mi oketo Solomon e punda Daudi ruoth mi gikowe nyaka Gihon. 39 Zadok jadolo nokawo tungʼ mar mo e Hema Maler mi nowiro Solomon. Eka negigoyo turumbete kendo ji duto nogoyo koko niya, “Ruoth Solomon mondo odag amingʼa!” 40 Kendo ji duto nowuotho kaluwo bangʼe ka gigoyo asili kendo gimor mathoth mi piny noyiengni.\\n41 Adonija gi welo duto mane ni kode nowinjo kokono kane gitieko nyasigi. Kane giwinjo ywak mar turumbete Joab nopenjo niya, “Tiend koko magore e dalano to en angʼo?”\\n42 To kane pod owuoyo kamano, Jonathan wuod Abiathar jadolo nochopo. Adonija nowachone niya, “Donji, ngʼat mowinjore kaka in nyaka bed ni okelo wach maber.”\\n43 Jonathan nodwoke niya, “Ok kamano ngangʼ! Ruodhwa Daudi oseketo Solomon ruoth. 44 Ruoth oseoro Zadok jadolo, Nathan janabi, Benaya wuod Jehoyada, gi jo-Kereth kod jo-Peleth mi gikete obedo e punda ruoth, 45 kendo Zadok jadolo kod Nathan janabi osewire obedo ruoth e Gihon. Ka gia kanyo gisebedo ka gigoyo koko kendo dala duto mor. Mano e koko ma uwinjo. 46 Moloyo mano, Solomon osebedo e kome mar ruoth. 47 Bende jodong ruoth duto osebiro mondo opwo ruodhwa Daudi kagiwacho ni, ‘Mad Nyasachi ket nying Solomon bed gi huma moloyo mari kendo kom ruodhe dok maduongʼ moloyo mari!’ Kendo ruoth nokulore e kitandane kamiye duongʼ 48 kowacho ni, ‘Pak obed ne Jehova Nyasaye, ma Nyasach Israel mosemiyo wangʼa oneno ngʼama okawo lochna kawuono.’ ”\\n49 Gikanyono wend Adonija duto nochungʼ malo gi bwok kendo ne gike. 50 Luoro nomako Adonija nikech Solomon, omiyo nodhi momako tunge mag kendo mar misango. 51 Eka Solomon nonyisi niya, “Adonija oluoro ruoth Solomon kendo omako tunge mag kendo mar misango. Owacho ni, ‘Ruoth Solomon mondo okwongʼrena kawuono ni ok enoneg jatichne gi ligangla.’ ”\\n52 Solomon to nodwoko niya, “Ka timbene onyisore ni en ngʼat makare kata mana yie wiye ok enolwar e lowo; to ka richo oyudi kuome to enotho.” 53 Eka Ruoth Solomon nooro ji mi gikele koa e kendo mar misango. Adonija nobiro mokulore piny e nyim Ruoth Solomon kendo Solomon nowachone niya, “Dhi dalani.”","num_words":1106,"character_repetition_ratio":0.062,"word_repetition_ratio":0.004,"special_characters_ratio":0.22,"stopwords_ratio":0.079,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Ezra 7\\nEzra obiro Jerusalem\\n1 Bangʼ gigi duto, e kinde mar loch Artaksases ruodh Pasia, Ezra wuod Seraya, ma wuod Azaria, ma wuod Hilkia, 2 ma wuod Shalum, ma wuod Zadok, ma wuod Ahitub, 3 ma wuod Amaria, ma wuod Azaria, ma wuod Merayoth, 4 ma wuod Zerahia, ma wuod Uzi, ma wuod Buki, 5 ma wuod Abishua, ma wuod Finehas, ma wuod Eliazar, ma wuod Harun jadolo maduongʼ; 6 Ezra-ni noduogo koa Babulon. Ne en japuonj man-gi lony mathoth kuom Chik Musa, ma Jehova Nyasaye, ma Nyasach Israel, nochiwo. Ruoth nomiye gimoro amora mano kwayo, nimar lwet Jehova Nyasaye, ma Nyasache ne ni kuome. 7 Jo-Israel mamoko, kaachiel gi jodolo, jo-Lawi, jower, jorit rangach kod jotij hekalu, bende nobiro Jerusalem e higa mar abiriyo mar Ruoth Artaksases.\\n8 Ezra nochopo Jerusalem e dwe mar abich mar higa mar abiriyo mar ruoth. 9 Nochako wuodhe koa Babulon e odiechiengʼ mokwongo mar dwe mokwongo, kendo nochopo Jerusalem e odiechiengʼ mokwongo mar dwe mar abich, nimar lwedo mangʼwon mar Nyasache ne ni kuome. 10 Nimar Ezra nosechiwore owuon ne somo matut kendo rito Chik mar Jehova Nyasaye, kod puonjo chikene gi buchene e Israel.\\nBarup ruoth Artaksases ne Ezra\\n11 Ma e baruwa machalre gi mane mane Ruoth Artaksases omiyo Ezra jadolo kendo japuonj, ngʼatno mosomo weche maluwore gi chike kod buche Jehova Nyasaye ne Israel:\\n12 Artaksases, ruoth mar ruodhi,\\nNe Ezra jadolo kendo japuonj mar Chik Nyasach Polo:\\n13 Koro achiwo chik ni ja-Israel moro amora manie pinya, kaachiel gi jodolo kod jo-Lawi, madwaro dhi Jerusalem kodi, nyalo dhi. 14 Oori gi ruoth kod jongʼadne rieko abiriyo mondo inon wach kaka Juda gi Jerusalem dhi kaluwore gi chik Nyasachi manie lweti. 15 To bende, nyaka idhi gi fedha kod dhahabu ma ruoth gi jongʼadne rieko osechiwo kuom hero mag-gi giwegi ne Nyasach Israel, ma kar dak mare en Jerusalem, 16 kaachiel gi fedha gi dhahabu duto ma unyalo yudo koa e gwengʼ mar Babulon, kanyakla gi chiwo ma ji kod jodolo golo ma en chiwo mar hera ne hekalu mar Nyasachgi e Jerusalem. 17 Gi pesani nyaka ine ni ingʼiewo rwedhi, imbe kod nyithi rombe machwo, kanyakla gi chiwo mag-gi mag cham kod misango miolo piny, kendo gitimgo misango ewi kendo mar hekalu mar Nyasachi e Jerusalem.\\n18 In kod oweteni ma jo-Yahudi unyalo timo gima uneno ka ber gi fedha gi dhahabu modongʼ, kaluwore gi dwaro mar Nyasachi. 19 Chiwne Nyasach Jerusalem gigo duto moket e lweti mar dendo Nyasaye e hekalu mar Nyasachi. 20 Kendo gimoro amora midwaro mar hekalu mar Nyasachi ma inyalo bedo gi thuolo mar chiwo, inyalo chiwe koa e keno ma ka ruoth.\\n21 Koro an, Ruoth Artaksases, achiwo chik ni kuonde keno duto mag Yufrate ochiw gi chia gimoro amora ma Ezra jadolo, japuonj Chik mar Nyasach polo, nyalo kwayou, kaka 22 fedha madirom kilo alufu adek gi mia angʼwen, gunde mag ngano ma pek romo kilo alufu apar gaboro, divai maromo lita alufu ariyo gi mia ariyo, mo maromo lita alufu ariyo gi mia ariyo, kod chumbi mathoth ma ok nyal pim. 23 Gimoro amora ma Nyasach polo osechano, we otime gi chia ne hekalu mar Nyasach polo. En angʼo momiyo mirima dibed kuom pinyruoth gi yawuote? 24 Bende nyaka ingʼe ni ionge gi teko mar chuno ji golo osuru, kata chiwo kata chudo ewi jadolo, jo-Lawi, jower, jorit rangach, jatij hekalu moro amora kata jotich mamoko e odni mar Nyasaye.\\n25 To in, Ezra, kaluwore gi rieko matut mar Nyasachi, ma in godo, yier jongʼad bura matindo kod jongʼad bura madongo mondo ongʼad bura gadiera ne jo-Yufrate duto, ma gin joma ongʼeyo chike Nyasachi. Kendo nyaka ipuonj ngʼato angʼata mokia chikego. 26 Ngʼato angʼata ma ok luor chik Nyasachi kod chik ruoth nyaka kume e yor tho, dare, pe gige, kata tere e od twech.\\n27 Pak obed ne Jehova Nyasaye, ma Nyasach kwerewa, moseketo e chuny ruoth mondo luor obed ne od Jehova Nyasaye man Jerusalem e yo machalo kama 28 kendo moserieyo lwete maber mar ngʼwono ne an e nyim ruoth kod jongʼadne rieko kod jotend ruoth maroteke mondo omiya luor. Nikech lwet Jehova Nyasaye Nyasacha neni kuoma, ne abedo gi chir mi achoko jotelo duto moa Israel mondo odhi koda.","num_words":678,"character_repetition_ratio":0.072,"word_repetition_ratio":0.0,"special_characters_ratio":0.22,"stopwords_ratio":0.109,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Jatend-Askeche Nyiso Yie Maduong’ | Ngima mar Yesu\\nSULA MAR 36\\nJatend-Askeche Nyiso Yie Maduong’\\nMATHAYO 8:5-13 LUKA 7:1-10\\nYESU CHANGO JATIJ JATEND-ASKECHE\\nIBIRO GUETH JOMA NYISO YIE\\nBang’ golo twak e Got, Yesu wuok kae to odhi e taon mar Kapernaum. Ka en kanyo, moko kuom jodongo mag Jo-Yahudi biro ire. Ja-Rumi moro ma en jatend-askeche e ma oorogi.\\nJatend-askecheno nigi jatich moro mohero. Kata kamano, jatijeno tuo ahinya kendo ochiegni tho. Kata obedo ni jatend-askecheno ok en Ja-Yahudi, odwaro ni mondo Yesu okonye. Jo-Yahudigo nyiso Yesu ni jatij ng’atno nindo “e ot nikech tuo mar abach kendo ochandore malit” ahinya. (Mathayo 8:6) Jodongo mag Jo-Yahudigo nyiso Yesu wach jatend-askecheno. Giwachone niya: “Jalo en ng’at mowinjore mondo itimne kamano nikech ohero ogandawa kendo en owuon nogeronwa sunagogi.”​—Luka 7:4, 5.\\nYesu wuok mapiyo kanyachiel gi jodongogo ka gichomo od jatend-askecheno. Ka gichiegni chopo, jatend-askecheno oro osiepene mondo odhi owach ne Yesu kama: “Ruoth, kik ichandri nimar ok an ng’at mowinjore ma inyalo donjo e bwo tat oda. Nikech mano, ne aneno ni ok awinjora biro iri.” (Luka 7:6, 7) Mano kaka jal mong’iyo gi chiko ji wacho weche ma nyiso bolruok! Kendo wechego nyiso kaka jalo opogore ahinya gi Jo-Rumi mohero sando joma tiyonegi.​—Mathayo 8:9.\\nOnge kiawa ni jatend-askecheno ong’eyo ni Jo-Yahudi temoga ahinya mondo kik giriwre gi joma ok gin Jo-Yahudi. (Tich Joote 10:28) Nyalo bedo ni mano e momiyo jatend-askecheno oro osiepene ir Yesu mondo gisaye kama: “Wach awacha gimoro mondo imi jatijano ochang.”​—Luka 7:7.\\nYesu wuoro wechego, omiyo owacho kama: “Awachonu ni, kata mana e Israel pok ayudoe yie maduong’ ma chal kama.” (Luka 7:9) Osiepe jatend-askecheno dok e ode, kae to giyudo ni jatich ma ne tuo ahinyano koro osechango.\\nKa Yesu osetimo hono mar chango jatijno, otiyo gi thuolono e nyiso ni ibiro guedh kata joma ok gin Jo-Yahudi ma nyiso yie. Owacho kama: “Ji mathoth moa yo wuok-chieng’ gi yo podho-chieng’ nobi kendo ginibed piny e mesa gi Ibrahim kod Isaka gi Jakobo e Pinyruodh polo.” To nade Jo-Yahudi ma ok nyis yie? Yesu wacho ni joma kamago “ibiro wit oko e mudho. Kanyo e kama ywagruokgi kod muodo lekegi nobedie.”​—Mathayo 8:11, 12.\\nKuom mano, Jo-Yahudi ma ok ti gi thuolo mokwongo ma osemigi mar bedo joma biro locho kanyachiel gi Kristo e Pinyruoth, ibiro wit oko. Kata kamano, joma ok gin Jo-Yahudi ibiro rwak mondo gibed piny e mesa “e Pinyruodh polo.”\\nAng’o momiyo Jo-Yahudi sayo Yesu e lo jatend-askeche ma ok en Ja-Yahudi?\\nIparo ni ang’o ma dibed ni miyo jatend-askeche kwayo mondo Yesu kik donj e ode?\\nYesu nyiso ni joma ok gin Jo-Yahudi nigi thuolo mane e kinde ma biro?","num_words":416,"character_repetition_ratio":0.079,"word_repetition_ratio":0.0,"special_characters_ratio":0.231,"stopwords_ratio":0.125,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Daniel 9 - Holy Bible [Luo Bible 2020] - (Dan 9)\\nE higa mokwongo mar Darius wuod Ahasuerus (ma ja-Media), mane en ruodh Babulon duto,\\nan Daniel nafwenyo tiend Ndiko, kaluwore gi wach Jehova Nyasaye mane oyudo osemiyo Janabi Jeremia, ni kethruok mar Jerusalem biro tieko higni piero abiriyo.\\nOmiyo ne adhi ir Ruoth Nyasaye ka alamo, ka aywakne kendo ka ariyo kech, kendo ne arwako law kuyo ka abukora gi buru.\\nNe alamo Jehova Nyasaye Nyasacha kendo ne ahulo richona kama: “Yaye Ruoth Nyasaye maduongʼ kendo malich, Nyasaye marito singruokne mar hera gi ji duto mohere kendo morito chikene,\\nwasetimo richo kendo wasetimo marach. Wasetimo timbe maricho kendo wasengʼanyo; waselokore waweyo yoreni gi chikeni.\\nOk wasechiko itwa ne jotichni ma jonabi mane owuoyo gi ruodhi mawa gi yawuot ruodhi kod wuonewa, gi jopinywa duto, e nyingi.\\n“Ruoth Nyasaye, to wan jo-Juda, joma odak Jerusalem kod jo-Israel, modak machiegni kod modak maboyo, e pinje duto misekeyowae wichkuot osemakowa kawuononi, nikech wasebedoni joma ok jo-ratiro.\\nYaye Jehova Nyasaye, wan kaachiel gi ruodhi mawa, gi yawuot ruodhi, kod wuonewa, wichkuot omakowa nikech waseketho e nyimi.\\nRuoth Nyasachwa kecho ji kendo oweyo ne ji richogi, kata obedo ni wasengʼanyone kamano;\\nok waseluoro Jehova Nyasaye ma Nyasachwa, kata rito chike mane omiyowa kokalo kuom jotichne ma jonabi.\\nJo-Israel duto oseweyo luwo chikeni, kendo giseluwo yoregi giwegi, mi gidagi luori. “Kuom mano kwongʼ kod ngʼado bura mane osingi mondiki e kitap Chik Musa, ma jatich Nyasaye, oseol kuomwa, nikech wasetimo richo e nyimi.\\nMasira maduongʼ mane iwacho ni inikel kuomwa kaachiel gi jatendwa isetimo. E bwo polo onge gima osetim machalo gi gima osetimore ne Jerusalem, e piny duto.\\nMasichegi duto osebiro kuomwa, mana kaka ondiki e Chik Musa, to kata kamano pok wakwayo Jehova Nyasaye ma Nyasachwa ngʼwono, ka walokore waweyo richowa kendo waketo chunywa mar luwo adiera mare.\\nJehova Nyasaye ok osedeko mar kelo masira kuomwa, nikech Jehova Nyasaye ma Nyasachwa nikare e gik moko duto motimo; kata obedo ni wasedagi winje kamano.\\n“Yaye Ruoth Nyasachwa, in mane igolo jogi e piny Misri gi teko mari, kendo imiyo nyingi obedo gi duongʼ mosiko nyaka kawuono, wasetimo richo e nyimi kendo wasetimo marach.\\nYaye Ruoth Nyasaye, kaluwore gi gik moko duto makare mitimo, yie iwe bedo gi mirima kod gero gi Jerusalem dalani maduongʼ kendo godi maler. Richowa gi timbe mamono mag kwerewa osemiyo Jerusalem kod jogi obedo joma ijaro gi jogo modak mokiewo kodwa.\\n“Koro Nyasachwa, winj lamo gi kwayo mar jatichni. Nikech nyingi, yaye Ruoth Nyasaye, yie itim ngʼwono mondo kari maler mar lemo ochak oger.\\nChik iti, yaye Nyasaye, mondo iwinj kwayowa, kendo ineye kaka dala maduongʼ mochungʼ kar nyingi okethore. Ok waketni kwayogi nikech wan joma kare, to watimo kamano nikech kechni maduongʼ.\\nYaye Jehova Nyasaye, yie iwinjwa! Yaye Jehova Nyasaye, yie iwenwa! Yaye Jehova Nyasaye, winjwa kendo ikonywa ma ok ideko, nikech dalani maduongʼ kod jogi miluongo gi nyingi.”\\nKane pod awuoyo kendo alamo, ka ahulo richona kaachiel gi richo mag joga ma jo-Israel, kendo kane pod aketo kwayona ne Jehova Nyasaye Nyasacha kuom gode maler, kendo\\nNe owuoyo koda kowachona niya, “Daniel, koro asebiro mondo amiyi ngʼeyo tiend fweny.\\nE sa ma ne ichakoe lemo, ema nodwoki, omiyo asebiro mondo anyisigo, nikech in ngʼat moher ahinya. Kuom mano, koro chik iti mondo iwinj tiend fwenyno:\\n“Higni mia angʼwen gi piero ochiko en kar romb kinde moseketi ne jou kendo ne dalau maler mondo otiek ketho mondo one ni richo orumo mondo opwodh ji kuom richo. Osechiw thuolono mondo tim makare mochwere obi, mondo oum fweny kod koro, kendo mondo owir Kama Ler Moloyo.\\n“Kuom mano bed kingʼeyo kendo kiwinjo tiend wachni kama: Chakre chiengʼ mane ogolie chik mondo ochak oger Jerusalem, nyaka chop biro mar Jal Mowir, ma Ruoth, biro bedo kinde maromo higni mia angʼwen gi piero ochiko kod higni mia angʼwen gi piero adek gangʼwen. Ibiro gere kendo, ka en gi yorene mag dala kod buche matut molwore, to nogere e kinde mag chandruok.\\nBangʼ higni mia angʼwen gi piero adek gangʼwen Jal Mowir noneg kayiem nono. Jatelo moro nobi manoketh dala maduongʼ gi kama ler mar lemo. Giko nobi mamuomore ka ohula maduongʼ kendo lweny kod masiche madongo dongo nobedie mana kaka Nyasaye nosechano.","num_words":670,"character_repetition_ratio":0.071,"word_repetition_ratio":0.0,"special_characters_ratio":0.199,"stopwords_ratio":0.076,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Bible in one year - Luo Bible 2015 - September 24\\n1. Bang’ higni apar gang’wen, ne achako adok Jerusalem, ka wan gi Barnaba, kendo Tito bende ne wadhigo.\\n2. Ne adhi nikech Nyasaye nonyisa ni mondo adhi, mi achokora gi jodong kanyakla mar jo-Kristo kar kendgi, kendo nanyisogi Wach Maber ma alando ni joma ok jo-Yahudi, nimar ne ok adwar ni mondo tich mane asebedo ka atiyo, kata mapod atiyo, obed kayiem nono.\\n3. To kata mana Tito mane jawuodha ne ok ochun mondo oter nyangu, kata obedo ni ne ok en ja-Yahudi kamano.\\n4. To mak mana jomoko mane obiro kanyo kawuondore ni gin owete, ema ne dwaro ni mondo otere nyangu. Jogo ne obiro ling’ling’ mondo ocher ane ni thuolo manade ma wan-go kuom bedo jo-Kristo, nikech ne gidwaro lokowa wasumbni.\\n5. To ne ok wayie winjo wachgi kata matin, mondo adiera mar Injili kik lalnu.\\n6. To jogo mane onenore ka jotelo ne ok omiya wach moro manyien. (Awacho ni ne ginenore ka jotelo, nikech ok adewo gima gin, nimar Nyasaye ok odewo nenruok maoko mar dhano.)\\n7. Kar kelo wach moro manyien, to ne gineno ni Nyasaye osemiya tich lando Injili ni joma ok jo-Yahudi, mana kaka nomiyo Petro tich lando Injili ni jo-Yahudi.\\n8. Ne giyie ni Nyasaye mane omiyo Petro teko mar bedo jaote ni jo-Yahudi, ema bende ne omiya teko mar bedo jaote ni joma ok jo-Yahudi.\\n9. Kuom mano, Jakobo gi Petro kod Johana, ma ji oyiego ni jotelo mag kanyakla mar jo-Kristo, nong’eyo mich mane Nyasaye osemiya kuom ng’wonone, mi gimako lwet Barnaba kod lweta kaka ranyisi ni wariwore kodgi e tich. Ne wawinjore waduto ni wan wadhi ir joma ok jo-Yahudi to gin gidhi ir jo-Yahudi.\\n10. To ne gidwaro mana ni mondo wapar jochan, ma en gima an bende ne aseketo chunya ahinya mondo atim.\\n11. To kane Petro obiro Antiokia, ne akwere mana e wang’e, nikech kethone ne nenore ratiro.\\n12. Ne othoro chiemo gi owete ma ok jo-Yahudi, kane pok jomoko moa kuom Jakobo obiro, to kane jogo obiro, to nong’wony moweyogi, nikech noluoro joma ne dwaro mondo oter joma ok jo-Yahudi nyangu.\\n13. Jo-Yahudi moko mane ni kuno bende noriwore kode e ndhogruok ma kamano, mi kata mana Barnaba bende ne ndhogruokgino oywayo!\\n14. To kane aneno ni timgino ok oluwore gi adiera mar Injili, ne awacho ni Petro e nyimgi duto niya, “In, in ja-Yahudi, to iluwo tim joma ok jo-Yahudi, koro marang’o ichuno joma ok jo-Yahudi mondo olu tim jo-Yahudi?”\\n15. Chutho, wan wawegi nonywolwa jo-Yahudi, kendo ok wan joogendini mamoko ma joricho.\\n16. To kata kamano, wang’eyo ni mako Chik Musa ok nyal miyo ng’ato bed e winjruok gi Nyasaye, to mana yie kuom Yesu Kristo ema miyo ng’ato bedo e winjruok gi Nyasaye. Wan bende waseyie kuom Kristo Yesu, mondo wabed e winjruok gi Nyasaye kuom yie, to ok kuom mako Chik, nimar Muma wacho ni, “Onge ng’ama nyalo bet e winjruok gi Nyasaye kuom mako Chik.”\\n17. To ka wadwaro ni mondo wabed e winjruok gi Nyasaye kuom Kristo, to eka pod iyudo ni wan joricho mana kaka joma ok jo-Yahudi, koro uparo ni mano nyiso Kristo konyo tich richo koso?\\n18. Ng’ang’! Ka achako luwo yor Chik ma en yo ma aseweyo chuth ni onge gi tich, to mano nyiso ni an jaketh Chik!\\n19. Korka Chik to an ng’ama otho, ma Chik owuon ema onego, mondo obed mangima ni Nyasaye. Ne ogura gi Kristo e msalape,\\n20. mi koro ok an ema angima, to Kristo ema ngima e iya, kendo ngima ma koro an-goni, an-go mana nikech yie ma ayiego kuom Wuod Nyasaye, mane ohera, mi ochiwo ngimane nikech an.\\n21. Ok adwar miyo mich ma Nyasaye ochiwo kuom ng’wonone obed kayiem nono. To ka en adier ni mako Chik ema miyo ng’ato bedo e winjruok gi Nyasaye, to kara Kristo notho kayiem nono!","num_words":622,"character_repetition_ratio":0.078,"word_repetition_ratio":0.0,"special_characters_ratio":0.235,"stopwords_ratio":0.13,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Bende ineno ngʼat molony e tije? Obiro tiyo ne ruodhi, ok onyal tiyo ne ji ma ok ongʼere.\\n Terreuru nyangu uwegi ni Jehova Nyasaye, teruru chunjeu nyangu, un jo-Juda kod jo-Jerusalem, ka ok kamano to mirimba biro muoch mi liel ka mach, nikech tim mamono ma usetimo manowangʼu, maonge ngʼama nyalo kweye.” “Land e Juda kendo ior wach e Jerusalem kiwacho ni: ‘Gouru turumbete e piny duto!’ Ywag matek kendo iwachi: ‘Chokreuru kaachiel! Waringuru wadhi e mier madongo mochiel motegno!’\\n Nitie tije mopogore opogore, to Ruoth achiel ema itiyone. Nitie yore mathoth mitiyogo tich Nyasaye, to Nyasaye achiel ema chiwone ngʼato ka ngʼato teko mar tiyogi.\\n Ngʼato ka ngʼato mondo oti kod mich moro amora mosemiye mondo okonygo jomoko. Ka utiyo gi kinda kaka jorit mag ngʼwono mopogore opogore ma Nyasaye omiyo kuom konyo ji. Ka ngʼato en jaland wach, to wach molando Obed mana mar Nyasaye kende. Ka ngʼato tiyo ni ji, to onego otim kamano gi teko ma Nyasaye chiwo, mondo kuom gik moko duto ji opak Nyasaye kuom Yesu Kristo. Duongʼ gi teko mondo obed mare mochwere manyaka chiengʼ. Amin.\\n kendo asepongʼe gi Roho mar Nyasaye mondo obed gi lony, gi rieko, gi nyalo kod ngʼeyo tije duto mag lwedo; mondo omi ogor kido mabeyo mag dhahabu gi fedha kod mula, kendo ongʼad kite duto gi payo bao kendo mondo otim kit tije duto mag lwedo.\\n Nimar kuom ngʼwono mosemiya, awacho ni ngʼato ka ngʼato kuomu ni: Kik ipar ni iduongʼ moloyo kaka ichal to ket pachi kare eka ingʼad buchi kaluwore gi kar rom yie ma Nyasaye osepogoni. Nikech mana kaka ngʼato ka ngʼato kuomwa nigi ringruok achiel man-gi fuonde mangʼeny, to kendo fuondegi duto ok tim tich machalre, e kaka ei Kristo, waloso ringruok achiel, kata obedo ni wangʼeny, kendo ngʼato ka ngʼato kuomwa ni e achiel gi jowetene mamoko duto. Wan gi mich mopogore opogore kaluwore gi ngʼwono momiwa. Ka mich ngʼato en koro wach, to mondo oti kode kaluwore gi yie mare. Ka en tiyo ni ji, to mondo oti, ka en puonj, to mondo opuonji. Ka en jiwo ji, to mondo ojiw ji; ka en chiwo ne joma ochando, to mondo ochiw gi ngʼwono; ka en telo, to mondo orit ji gi kinda; ka en kecho ji, to mondo otime komor.\\n Jowetena, daher mondo ungʼe adiera kuom mich mag Roho mondo kik ubed maonge ngʼeyo. Ungʼeyo ni kane pod un jopiny, makia Nyasaye, to ne chalo nine oywau gi nyiseche manono ma ok wuo mi ulal. Omiyo, adwaro mondo ungʼe ni ngʼama Roho mar Nyasaye otelone ok nyal wacho niya, “Okwongʼ Yesu” to bende onge ngʼama nyalo wacho niya, “Yesu en Ruoth” ka ok Roho Maler ema otelone. Nitie mich mag Roho mopogore opogore, to Roho achiel ema chiwogi. Nitie tije mopogore opogore, to Ruoth achiel ema itiyone. Nitie yore mathoth mitiyogo tich Nyasaye, to Nyasaye achiel ema chiwone ngʼato ka ngʼato teko mar tiyogi. Roho nenore e ngima ngʼato ka ngʼato e yo mopogore opogore, mondo okel konyruok ni ji duto. Ngʼat moro Roho omiyo nyalo mar wuoyo gi rieko, ngʼat machielo Rohono omiyo tiend ngʼeyo weche matut. Ngʼato Rohono miyo yie, to ngʼat machielo omiyo mich mar chango ji; ngʼat moro omiyo teko mar timo honni, moro omiyo teko mar hulo weche moa kuom Nyasaye, moro omiyo rieko mar fwenyo ma lingʼ-lingʼ mag chunje mopogore opogore, moro omiyo nyalo mar wuoyo gi dhok mayore, eka ngʼat moro to omiyo mich mar loko dhok mayoreyore. Magi duto gin tich mar Roho achiel machalre, kendo ochiwogi ni ngʼato ka ngʼato kaka ohero.","num_words":590,"character_repetition_ratio":0.082,"word_repetition_ratio":0.055,"special_characters_ratio":0.223,"stopwords_ratio":0.125,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"1 Thesalonika 3 - Holy Bible [Luo Bible 2015] - (1The 3)\\nEmomiyo, kane ok wanyal bet mos, ne waparo ni ber mondo owewa wadong’ kendwa Athens,\\nto waornu owadwa Timotheo ma watiyogo tich Nyasaye mar lando Wach Maber mar Kristo, mondo obi ojiwu ubed gi yie motegno,\\nmondo kik ng’ato kuomu dog chien nikech masiche muneno. Un uwegi ung’eyo ni wan jo-Kristo nyaka wane sandruok ma kamago,\\nnikech kane wan kodu ne wawachonu chon ni nyaka sandwa, kendo koro uneno ka mano ema osetimore.\\nMano emomiyo, kane ok wanyal medo bet mos, to naoro Timotheo mondo awinj kaka yieu chal, nikech ne aluor ni dipo ka Satan osetemou, mi tichwa obedo kayiem nono.\\nTo Timotheo koro oseduogo koa iru, kendo okelonwa wach ni udhi nyime maber, kendo yieu gi herau pod otegno, bende osewachonwa ni uparowa gi hera mang’won ndalo duto, kendo ni ugombo nenowa kaka wan bende wagombo nenou.\\nKuom mano, owetewa, kata obedo ni wachandore e masiche mang’eny, to yie ma un-go no osehoyo chunywa,\\nnikech ka uchung’ matek kuom Ruoth, to kara koro wangima maber.\\nErokamano maduong’ marom nadi ma dwago ni Nyasaye nikech un, kuom mor duto mumiyo wamorgo e nyim Nyasachwa!\\nWalemo matek ahinya odiechieng’ gotieno ni mondo waneu wang’ gi wang’ kendo wakelnu gimoro amora ma yieu oremo.\\nNyasachwa kendo Wuonwa gi Ruodhwa Yesu Kristo mondo otelnwa wabi iru.\\nTo un, Ruoth mondo omi uherru, kendo uher ji duto gi hera mogundho mana kaka wan bende waherou.\\nRuoth mondo oteg chunyu ubed joma onge bura, ka ubedo maler e nyim Nyasaye Wuonwa, chieng’ ma Ruodhwa Yesu biroe kod joge duto.\\n1 Thesalonika 3:1\\n1 Thesalonika 3:2\\n1 Thesalonika 3:3\\n1 Thesalonika 3:4\\n1 Thesalonika 3:8\\n1 Thesalonika 3:10\\n1 Thesalonika 3:11\\n1 Thesalonika 3:12\\n1 Thesalonika 3:13","num_words":266,"character_repetition_ratio":0.088,"word_repetition_ratio":0.031,"special_characters_ratio":0.229,"stopwords_ratio":0.105,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Esta 5\\nKwayo mane Esta okwayo ruoth\\n1 Chiengʼ mar adek Esta norwako lawe mar duongʼ kaka mikach ruoth mochungʼ e laru maiye mar dala ruoth, kama omanyore gi ot maduongʼ ma ruoth bedoe; Ruoth ne oyudo obedo e kome mar duongʼ e ot, kama omanyore gi dhoot. 2 Kane oneno ruoth madhako miluongo ni Esta ma mikache kochungʼ e laru, nomor kode mi otingʼone ludhe mar dhahabu mane ni e lwete. Omiyo Esta nodhi momulo wi luth.\\n3 Eka ruoth nopenjo Esta niya, “En angʼo? En angʼo midwaro kwayo? Kwa akwaya kata obed mana nus mar pinya, to ibiro miyi.”\\n4 Esta nodwoko ruoth niya, “Ka ihera kendo ineno ni ber miya gima akwayo, to yie ibi gi Haman e nyasi maselosonu.”\\n5 Ruoth nowacho mondo okel Haman piyo, mondo mi watim gima Esta okwayo.\\nOmiyo ruoth kod Haman ne odhi e nyasi mane Esta oseloso. 6 Kane onwangʼo gimadho divai, ruoth nochako openjo Esta niya, “Koro angʼo midwaro kwayo? Ibiro miyigo. En angʼo mikwayo? Kata obed nus mar pinya to oyieni mondo ikawe.”\\n7 Eka Esta nodwoko niya, Kwayona gi dwarona ema: 8 Ka ruoth otimona ngʼwono kendo ihera kendo ka iyie mondo itim kwayona, to yie mondo ruoth gi Haman mondo obi e nyasi ma kiny nalosnu. Eka abiro dwoko ruoth penjoneno.\\nMirima omako Haman nikech Modekai\\n9 Haman nowuok kanyo kamor kendo ka chunye opongʼ gi ilo. To kane oneno Modekai e dhoranga ruoth ka ok ochungʼ ne kata nyiso luor e nyime, mirima nomake nikech Modekai. 10 Kata kamano, Haman nomako chunye mi nodhi dala.\\nNoluongo osiepene kamoro achiel gi Zeresh ma jaode. 11 Haman nosungorenegi kaka en-gi mwandu mathoth, gi yawuowi mangʼeny, to gi kaka ruoth osemiye duongʼ moloyo jotelo gi jodongo mamoko. 12 Haman nomedo wacho niya, “To ok mano kende, an kenda ema Esta mikach ruoth oluonga mondo adhi gi ruoth e nyasine moloso, to kiny bende oseluonga mondo wadhi gi ruoth. 13 To magi duto ok miya mor kapod aneno ja-Yahudi ma Modekai kobet e dhoranga ruoth.”\\n14 Jaode ma Zeresh gi osiepene duto nongʼadone rieko niya, “Gur yath ma borne oromo fut piero abiriyo gabich mi liere ji, kendo ikwa ruoth gokinyi mondo oneg Modekai kolier kanyo. Eka mondo idhi uchiem gi ruoth ka imor.” Parono nomoro Haman, mi nogero gima inegogo ji koliergi.","num_words":372,"character_repetition_ratio":0.042,"word_repetition_ratio":0.0,"special_characters_ratio":0.223,"stopwords_ratio":0.094,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Ikruok ne Yepo Mag Skunde – Sky Fm\\nE thuolo ma koro to skunde ma opogore opogore timo ikruok ne yepo mag skunde kaka nyocha sirkal ka okalo e tend migao mar somo oselando luoro nitiere ni moko kuom skunde kidek koso bi yaw e thuoloni kaluwore kod chal mag skundego e thuolonieri.\\nMoko kuom skundego man e county ma migori nyaka sani onge okang moro amora ma osetimie e yor nyiso ikruok mar yepo kaluwore kod chenro ma sirkal ne oselando mar neno ni nyithind skunde ok obedo ma ogundore ka otenore kod wach landruok mar tuo mar corona e pachoka ka kata mana kilese bende onge ma osemedi e skundegoero.\\nKa bende e thuolo ma koro sirkal dwaro yawo skunde nitiere moko kuom skunde ma nyaka sani otegi okethore ka moko bende ne yamo owalo tat wigi kaka mano mar bongo primary e sub-county ma awendo ma nyaka e thuoloni ne yamo owalo kendo oweyo ka kilese mathoth odong nono.\\nPeter ochari gendi ma en jakanyo mar board ma Bongu primary ne oyango ne nyakalondoni kaka skundno ne yamo owalo kendo oketho wii kilese bwora ma koro oweyo ka onge kaka nyithindo nyalo dhiye mondo osomee,ne okoni kilese mane yamo owalogo dwaro maromo 350,000 mondo onyal konggigo eka nyithindo onyal donje.\\nMagi timomore e thuolo ma dwol ma ochung ne ndiko jopuonj tich e pachoka TSC ka okalo kuom apisa maduong mar dwolno mikai Nancy macharia to ne osegolo chik ne jopuonje duto mondo onyal chopo e skunde ma gipuonje maok ok olewo odiochieng makawuono eyor bedo kod ikruok ne yepo mag skunde e pachoka.\\nFarmers in South-West Kano Irrigation Scheme To Practice Mixed Farming\\nSigh of Relief to Stranded Students","num_words":274,"character_repetition_ratio":0.065,"word_repetition_ratio":0.0,"special_characters_ratio":0.188,"stopwords_ratio":0.084,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Esta 6\\nOmi Modekai duongʼ\\n1 Otienono nindo notamore tero ruoth; mi nochiko mondo okelne Kitabu mondikie weche mag ndalo, kendo mondikie gik mosetimore e kinde mag lochne, mondo okel kendo osomne. 2 Kitabuno noyud kondikie ni Modekai ema nofwenyo kaka Bigthana gi Teresh, jotelo mane rito dhoranga ruoth, nosechano mondo oneg ruoth Ahasuerus.\\n3 Ruoth nopenjo niya, “Angʼo mosetim kimiyogo Modekai duongʼ kuom gima notimono?”\\nJotichne nodwoko niya, “Onge gima osetimne.”\\n4 Eka ruoth nopenjo niya, “En ngʼa manie laru?” Noyudo ka koro eka Haman donjo e laru ma oko mar dala ruoth mondo owuo gi ruoth kuom wach mar nego Modekai kolier e gima noselosone.\\n5 Omiyo jotije nowachone niya, “Haman ema ochungʼ e laru.”\\nRuoth nogolo chik niya, “Kele ira ka.”\\n6 Kane Haman osedonjo, ruoth nopenje niya, “Angʼo monego tim ne ngʼat ma ruoth dwaro miyo duongʼ?”\\nKoro Haman noparo kende niya, “Ere ngʼama ruoth dimi duongʼ ma ok an?” 7 Omiyo nodwoko ruoth niya, “Ngʼama ruoth morgo mar miyo duongʼ, 8 mondo okel lep ruoth mag duongʼ moserwako gi faras ma ruoth oseidho, man-gi osimbo mar joka ruoth kosidhne e wiye. 9 Eka mondo gikaw lawno gi faras mondo gimi jatelo mogen, kendo girwak ngʼat ma ruoth morgo mar miyo duongʼ, ka gitelo e nyim faras motingʼe e yore mag dala maduongʼ, kendo ka gigoyo milome e nyime ni, ‘Ma e kaka itimo ne ngʼama ruoth morgo mar miyo duongʼ!’ ”\\n10 Ruoth nochiko Haman kowacho niya, “Dhi piyo.” Kaw law gi faras mondo itim duto misewacho ne Modekai ma ja-Yahudi, mabetga e dhoranga ruoth. Kik iwe kata mana gimoro achiel kuom gik ma isewacho.\\n11 Omiyo Haman nokawo law gi faras. Norwako ne Modekai lawno mokete oidho faras ka otelo nyime owuotho kode e yore mag dala maduongʼ ka owacho gi dwol maduongʼ niya, “Ma e kaka itimo ne ngʼat ma ruoth morgo mar miyo duongʼ!”\\n12 Ka Modekai noseduogo e dhoranga ruoth. Haman to noreto kadok e ode, ka chunye opongʼ gi lit, 13 kendo nonyiso Zeresh ma chiege gi osiepene duto gik moko duto mane otimorene.\\nJoma ngʼadone rieko gi Zeresh ma chiege nowachone niya, “Mano kaka rumo mari osechakore e nyim Modekai ma to en ja-Yahudi, ok ininyale kendo adier obiro miyo irum chuth!” 14 Kane pod giwuoyo kode, jotich ruoth mabwoch nochopo mapiyo mokawo Haman ka gitere mondo odhi e nyasi ma Esta noseloso.","num_words":380,"character_repetition_ratio":0.069,"word_repetition_ratio":0.0,"special_characters_ratio":0.226,"stopwords_ratio":0.074,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Ezra 3\\n☰ Ezra 3 ◀ ▶\\nGero kendo manyien mar misango\\n1 Kane dwe mar abiriyo ochopo kendo jo-Israel nosechako dak e miechgi, negichokore kaka joka ngʼato achiel e Jerusalem. 2 Eka Jeshua wuod Jozadak kod jodolo wetene kod Zerubabel wuod Shealtiel gi jogo mane tiyo kode nochako gero kendo mar misango mar Nyasach Israel mondo time chiwo mar misango miwangʼo pep, kaluwore gi gima ondiki e Chike Musa, ngʼat Nyasaye. 3 Kata obedo nine giluoro joma ne olworogi kamano, negigero kendo mar misango e mise mare mi gichiwo misango miwangʼo pep ne Jehova Nyasaye, misango mokinyi kaachiel gi modhiambo. 4 Bangʼe kaluwore gi gima ondiki, negitimo nyasi mar Sawo mar kiche ka gin gi kwan mar misengini miwangʼo pep mowinjore mar odiechiengʼ ka odiechiengʼ. 5 Bangʼ mano, negichiwo misango miwangʼo pep mapile pile, misango mar Dwe Manyien kod sewni moyier mag Jehova Nyasaye, kaachiel gi mago mokel kaka chiwo mar hera ne Jehova Nyasaye. 6 E odiechiengʼ mokwongo mar dwe mar abiriyo, negichako kelo chiwo mar misengini miwangʼo pep ne Jehova Nyasaye, kata obedo ni mise mar hekalu mar Jehova Nyasaye ne pok ochaki.\\nGedo manyien mar hekalu\\n7 Eka negichiwo pesa ne jogedo kod funde bao, kendo gichiwo chiemo gi math gi mo ne jo-Sidon gi jo-Turo, mondo omi gikel sirni mag sida koluwo nam koa Lebanon nyaka Jopa, kaluwore gi thuolo mane ochiw gi Sairas ruodh Pasia.\\n8 E dwe mar ariyo mar higa mar ariyo bangʼ kane gichopo e od Nyasaye e Jerusalem, Zerubabel wuod Shealtiel, Jeshua wuod Jozadak kod owetege mamoko (jodolo gi jo-Lawi kod jogo duto mane odwogo Jerusalem koa e twech) nochako tich, ka giyiero jo-Lawi moromo higni piero ariyo kod jomadongo mondo ginon gedo mar od Jehova Nyasaye. 9 Jeshua gi yawuote kod owetene gi Kadmiel kod yawuote (ma nyikwa Hodavia) kod yawuot Henadad gi yawuote kod owetene, ma gin jo-Lawi duto, noriwore kanyakla ka gingʼiyo jogo matiyo e od Nyasaye.\\n10 Ka jogedo noketo mise mar hekalu mar Jehova Nyasaye, jodolo korwako lepgi mag dolo ka gin gi turumbete, kod jo-Lawi (ma yawuot Asaf) ka gin-gi ongengʼo, nokawo keregi mondo gipak Jehova Nyasaye, kaka nochan gi Daudi ruodh Israel. 11 Ka gipako Jehova Nyasaye kendo gigoyone erokamano ne giwerne kama:\\n“Jehova Nyasaye ber;\\nkendo hera mare ne jo-Israel osiko nyaka chiengʼ.”\\nTo ji duto nogoyo koko matek mar Pak ne Jehova Nyasaye, nikech mise mar od Jehova Nyasaye noketi. 12 To jodolo machon kod jo-Lawi gi jotend anywola, mane oseneno hekalu mokwongo, noywak matek ka gineno kiketo mise mar hekalu, to ji mamoko nokok gi ilo. 13 Onge ngʼama ne nyalo pogo dwol mar goyo koko mar ilo gi dwol mar ywak, nikech ji nogoyo koko matek, kendo dwolno nowinj gi kuma bor.","num_words":438,"character_repetition_ratio":0.084,"word_repetition_ratio":0.0,"special_characters_ratio":0.209,"stopwords_ratio":0.068,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Hibrania 5 - Holy Bible [Luo Bible 2020] - (Hib 5)\\nJadolo maduongʼ moro amora iyiero e kind oganda kendo iwale mondo obedo jachungʼ mar oganda kuom weche ma wuoyo kuom Nyasaye, mondo ochiw mich gi misengini migologo richo.\\nOnyalo dembo joma kia gi joma orwenyo, nikech en owuon bende nyawo obembe.\\nMano emomiyo en bende nyaka ochiw misango ni richone owuon, kaachiel gi richo mag oganda bende.\\nOmiyo Kristo bende ne ok okawo duongʼ mar bedo jadolo maduongʼ kende owuon. To Nyasaye nowachone niya, “In Wuoda, kawuono asedoko Wuonu.”\\nOwacho bende kamachielo niya, “In Jadolo nyaka chiengʼ koluwo kit dolo mar Melkizedek.”\\nE ndalo mane Yesu ngima e pinyni, nolamo kosayo Nyasaye mane nyalo rese e tho, koywak malit kendo ka pi wangʼe chwer, mi Nyasaye nowinjo ywakne nikech dembruokne.\\nKata obedo ni ne en Wuod Nyasaye to nopuonjore winjo chik Nyasaye nikech sandruok ma noneno,\\nkendo bangʼ ka nosekete kare chuth to nodoko wuon warruok mochwere ma ji duto mawinjo wachne yudo.\\nBende Nyasaye nokete jadolo maduongʼ koluwo kit dolo mar Melkizedek.\\nWan gi weche mathoth ma wanyalo wacho kuom wach ma tiende tekni, to winjo maru ni chien.\\nChutho, kata obedo ni sani koro onego bed ni un jopuonj, to pod udwaro ngʼat machielo mondo ochak opuonju nonro michako ngʼeyogo adiera mar wach Nyasaye. Kar chamo chiemo motegno to pod umadho chak kende!\\nTo ngʼato angʼata ma madho chak kende pod en nyathi mayom, omiyo oonge gi lony kuom puonj mar tim makare.","num_words":230,"character_repetition_ratio":0.057,"word_repetition_ratio":0.0,"special_characters_ratio":0.206,"stopwords_ratio":0.104,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Tich Joote 23 - Holy Bible [Luo Bible 2020] - (TiJo 23)\\nPaulo nongʼiyo wach jobuch jo-Sanhedrin tir eka nowachonegi niya, “Owetena, asetimo tich mane Nyasaye omiya mondo atim gi chuny maler maonge ketho nyaka chil kawuono.”\\nKane owacho kamano, to Anania jadolo maduongʼ nogolo chik ni joma nochungʼ bute mondo ogo dhoge.\\nEka Paulo nowachone niya, “Nyasaye biro goyi, in kor ot mobuk matarni! Owinjore ingʼadna bura kaluwore gi Chik, to in iwuon ema iketho chik ka iwacho ni jogi mondo ogoya!”\\nJoma nochungʼ but Paulo nowachone niya, “Wangʼi tek manade minyalo yanyo jadolo maduongʼ mar Nyasaye?”\\nTo Paulo nodwoko niya, “Owetena, ne ok angʼeyo ni en jadolo maduongʼ, nikech ondiki ni, ‘Kik iwuo marach kuom jatend jou.’ ”\\nKaka Paulo nongʼeyo ni moko kuom jogo ne gin jo-Sadukai, to moko jo-Farisai, nokok ne bura mar Sanhedrin kowacho niya, “Owetena, an ja-Farisai kendo an wuod ja-Farisai. Achungʼ kae kawuono mondo oyala nikech geno ma an-go kuom chier mar joma otho!”\\nBangʼ wacho kamano, pogruok nowuok e kind joburago, ka jo-Farisai kwedore gi jo-Sadukai.\\n(Mano notimore nikech jo-Sadukai wacho ni chier, kata malaike kata Roho onge, to jo-Farisai to oyie gi puonjgi duto.)\\nKoko maduongʼ nowuok kendo jopuonj Chik moko mane gin jo-Farisai, nochungʼ malo mochako goyo mbaka matek kagiwacho niya, “Ok waneno gima rach ma ngʼatni osetimo. Donge nyalo bet ni roho kata malaika ema wuoyo kode?”\\nPogruokno nomedo kelo dhawo gi dwokruok makwiny, mi jaduongʼ jolweny nodoko maluor ni jogo ne nyalo kidho Paulo matindo tindo. Omiyo nogolo chik mondo jolweny ogol Paulo oko githuon e nyim bura, mondo odwoke ei kama jolweny nodakie.\\nOtienono Ruoth Yesu nobiro mochungʼ but Paulo mowachone niya, “Bed mana gi chir! Mana kaka isetimo nenda ei Jerusalem, e kaka nyaka itime e Rumi bende.”\\nKinyne gokinyi jo-Yahudi nowuoyo e kindgi giwegi ka gikwongʼore ni ok ginichiem kata madho gimoro amora kapok ginego Paulo.\\nJoma notimo kwongʼruokni noloyo ji piero angʼwen.\\nNegidhi ir jodolo madongo gi jodongo mi giwachonegi niya, “Wasekwongʼore waduto ni ok wanacham kata madho gimoro kapok wanego Paulo.\\nKuom mano, un kod jobuch Sanhedrin kwauru jatend jolweny maduongʼ mondo okelnugo e nyimu, ka uwuondoru ni udwaro medo nono wachne maber. Waikore mar nege kapok ochopo ka.”\\nTo ka wuod nyamin Paulo nofwenyo gima jogo ne chano timo, nodhi nyaka kama jolweny odakie monyiso Paulo wachno.\\nEka Paulo noluongo achiel kuom jotend jolweny, mowachone niya, “Kaw wuowino idhigo nyaka ir jatend jolweny maduongʼ nimar en-gi wach moro monego owachne.”\\nOmiyo notere ir jatend jolweny. Ne owachone niya, “Paulo ma otwecha ne oluonga ire mi okwaya mondo akel wuowini iri nikech, en-gi wach moro modwaro nyisi.”\\nJatend jolweny nokawo wuowino komako bade, mi notere tenge eka openje niya, “En angʼo midwaro nyisa?”\\nWuowino nodwoke niya, “Jo-Yahudi osewinjore mondo okwayi kiny iternegi Paulo e nyim jobuch Sanhedrin ka giwuondore ni gidwaro medo nono wachne maber.\\nKik iyie gi kwayogino nikech ji moloyo piero angʼwen kuomgi osebutone. Gisekwongʼore ni ok ginicham kata madho gimoro kapok ginege. Kata sani giseikore, girito mana mondo iyie gi kwayogino.”\\nJatend jolweny noweyo wuowino modhi, kosieme niya, “Kik inyis ngʼato ni isenyisa wachni.”\\nEka noluongo jotend askeche ariyo momiyogi chik niya, “Ikuru jolweny mia ariyo, gi mamoko piero abiriyo moidho farese kod mia ariyo motingʼo tonge mondo oikre mar dhi Kaisaria kawuono sa adek mar otieno.\\nPaulo bende ikneuru farase mondo obi oidhi otere nyaka ir ruoth Feliks, ma ok gimoro otime e yo.”\\nBangʼe nondiko baruwa machalo kama:\\nAn Klaudio Lusio, amosi ahinya in ruoth Feliks.\\nDaher mar nyisi ni jo-Yahudi nomako ngʼatni kendo negidwaro nege, to ne aoro jolweny mondo okonye, nikech ne ayudo wach ni en ja-Rumi.\\nNe adwaro ngʼeyo gimomiyo ne gidonjone, omiyo ne atere e nyim jobuch jodong jo-Sanhedrin.\\nNe ayudo ni ne odonjne kaluwore gi weche moko mag chikegi, to ne ayudo ni onge ketho moro mosetimo manyalo miyo ngʼadne buch tho kata buch twech.\\nTo kane awinjo ni jo-Yahudi chano mar nege lingʼ-lingʼ, to ne aore iri mapiyo. Bende ne agolo chik mondo joma odonjone obi iri mondo ginyisi gimomiyo gidonjone.\\nJolweny nochopo chik mane omigi. Negikawo Paulo gotieno, mi gidhi kode nyaka Antipatris.\\nKinyne negikete e lwet jolweny moidho farese mondo odhi kode, to gin negidwogo kama jolweny odakie.\\nKane joidh farese ochopo Kaisaria, negimiyo ruoth baruwa mane jatend jolweny maduongʼ ondiko, eka negiketo Paulo e lwete.\\nRuoth nosomo baruwano, eka nopenjo Paulo ni en japiny mane. Bangʼ ngʼeyo ni ne en japiny Kilikia,\\nnowachone niya, “Kiny nawinj wachni ka joma odonjoni ochopo ka.” Eka nogolo chik mondo okan Paulo maber e od bura mane ni e dala Herode.","num_words":719,"character_repetition_ratio":0.053,"word_repetition_ratio":0.0,"special_characters_ratio":0.205,"stopwords_ratio":0.068,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Wuok 11 - Holy Bible [Luo Bible 2020] - (Wuok 11)\\nNoyudo ka Jehova Nyasaye osewacho ne Musa niya, “Pod abiro kelo masira achiel kuom Farao gi jo-Misri. Bangʼ masirano, obiro weyou mondo uwuog kae udhi, to ka otimo kamano, to obiro mana riembou chutho.\\nNyis oganda ni chwo kaachiel gi mon mondo omi jobathgi gik molos gi fedha kod dhahabu.”\\n(Jehova Nyasaye nomiyo jo-Misri otimo ngʼwono ne jo-Israel, kendo Musa owuon nomi luor gi jodong Farao e piny Misri kaachiel gi jo-Misri.)\\nOmiyo Musa nowacho niya, “Ma e gima Jehova Nyasaye wacho: ‘Kochopo dier otieno tir, to abiro dhi e piny Misri.\\nNyithindo duto makayo ma yawuowi mag Misri biro tho, kochakore gi wuod Farao makayo mobet e kom duongʼ nyaka wuod nyako ma jatich makayo ma jarego, kaachiel gi nyithind jamni mokwong nywol.\\nYwak nobedie piny Misri duto, ma en ywak moloyo moro amora mosebedo kata mabiro bedo.\\nTo jo-Israel nobed gi kwe ma kata mana guok ok nogwe dhano kata chiayo.’ Bangʼ mano eka unungʼe ni Jehova Nyasaye keto pogruok e kind Misri gi Israel.\\nJodong-gi duto biro biro ira ka gikulorena kendo kagiwacho ni, ‘Dhiyo, in kaachiel gi jogo maluwi!’ Bangʼ mano to anadhi.” Eka Musa nowuok e nyim Farao ka en gi mirima.\\nJehova Nyasaye nosewacho ni Musa niya, “Farao biro tamore winji mondo honnina omedre piny e Misri.”\\nMusa gi Harun notimo honnigi duto e nyim Farao, to Jehova Nyasaye noketo chunye omedo bedo matek mine ok onyal weyo jo-Israel dhi koa e pinye.","num_words":236,"character_repetition_ratio":0.078,"word_repetition_ratio":0.0,"special_characters_ratio":0.22,"stopwords_ratio":0.114,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Bible Verses On The Topic: Confidence -> Good Character\\n1 Johana 4:17\\nMa e kaka herawa nyaka nyisre chuth mondo chiengʼ ngʼado bura wabed gi chir nikech e ngima mar pinyni wachal kode.\\n1 Johana 5:14\\nMa e chir ma wan-go ka wadhi e nyim Nyasaye ni ka wakwaye gimoro mowinjore gi dwache to owinjowa.\\n2 Weche mag Ndalo 32:8\\nTeko mar dhano ema ni kode to wan to wan kod Jehova Nyasaye ma Nyasachwa makonyowa kendo kedonwa e lwenjewa.” Kendo ji nobedo gi chir kane giwinjo wach Hezekia ruodh Juda.\\nKa wan kuom Yesu kendo wayie kuome to wanyalo dhi e nyim Nyasaye ka wan thuolo chutho kendo ka wan gi chir.\\n“To ogwedh ngʼatno moketo geno mare kuom Jehova Nyasaye, kendo oyie kuome.\\nKa wasikwa duto nowinjo ma, ogendini molworowa luoro nomako kendo chunygi nobwok, nikech negifwenyo ni tijni notim gi teko mar Nyasachwa.\\n nimar Jehova Nyasaye ema nomi ibed jachir kendo norit tiendi mondo kik odonji e obadho. Kik iwe timo maber ni jogo mowinjorego, ka in kod nyalo mar timo kamano. Ka inyalo konyo wadu kawuono, to kik iwachne niya, “Dogi iduog bangʼe kiny, eka akonyi.” Kik ichan hinyo jabathi, modak machiegni kodi gi kwe. Kik ihangne ngʼato wach maonge gima omiyo, kaonge gima rach mosetimoni. Kik nyiego maki gi ja-mahundu, kata wuotho e yore moro amora. Nimar Jehova Nyasaye ger gi jaricho to ogeno joma kare.\\n Nikech wan wawegi ema waseyudo nyangu madiera, nikech walemo ka wan ei Roho mar Nyasaye, sungawa ni kuom Kristo Yesu, kendo ok waketo genowa kuom ringruok, kata obedo ni an awuon an-gi gimomiyo anyalo bedo gi genono. Kapo ni ngʼato nyalo bedo gi gimomiyo dodhialre e ringruok, an awuon daloye: Notera nyangu chiengʼ mar aboro bangʼ nywolna kendo an ja-Israel gitiende monywol e dhood Benjamin, bende an ja-Hibrania ma wuod jo-Hibrania. Korka luwo Chik jo-Yahudi to ne an ja-Farisai,\\n2 Korintho 3:1-4\\n Dibed ni wachako pwoyorenu kendo? Koso wachako dwaro barupe mag pwoch moa kuomu, kata mwabirogo iru, kaka jomoko ohero timo? Un e barupewa, mondiki e chunywa, kendo ma ji duto ongʼeyo, kendo somo. Unyiso ni un barupe moa kuom Kristo, ma tijwa okelo, ma ok ondiki gi wino, to mondiki gi Roho Maler mar Nyasaye mangima, bende ok ma ondiki e kite mopa, to mondiki e chuny dhano. Mano e chir ma wan-go kuom Nyasaye nikech Kristo.","num_words":379,"character_repetition_ratio":0.048,"word_repetition_ratio":0.0,"special_characters_ratio":0.217,"stopwords_ratio":0.116,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Fweny 12 - Holy Bible [Luo Bible 2020] - (Fwe 12)\\nNe en-gi ich, kendo noywak ka en girem nikech muoch ne kaye kodwaro nywol.\\nEka ranyisi machielo bende nonenore ei polo: ne en thuol mangʼongo, makwar man-gi wiye abiriyo kod tunge apar gi osimbo abiriyo mosidhi e wiyene.\\nIwe noywayo achiel kuom adek mar sulwe manie polo mi opudho kendo owitogi e piny. Thuol mangʼongono nochungʼ e nyim dhakono mane chiegni nywol, mondo ocham nyathine kosenywole.\\nDhakono nonywolo nyathi ma wuowi, nyathi ma wuowi mabiro locho korito ogendini gi ludh nyinyo. To nyathineno noyudhi moter malo ir Nyasaye e kom duongʼne.\\nDhakono noringo modhi e thim kuma ne Nyasaye oselosone mane ibiro ritee kuom ndalo alufu achiel gi mia ariyo kod piero auchiel.\\nEka lweny nochakore e polo. Mikael gi malaike mage nokedo gi thuol malichno, to thuol mangʼongono gi malaike mage bende nokedo kodgi.\\nTo thuol ne onge teko moromo, omiyo nologi kendo ne oriembgi e polo.\\nEka ne awinjo dwol maduongʼ moa e polo, kawacho niya, “Koro warruok gi teko kod pinyruodh Nyasachwa, gi loch mar Kristo osechopo. Nikech jahang jowetewa, mahangonegi e nyim Nyasachwa odiechiengʼ gi otieno, osewit modir e piny.\\nNe giloye gi remb Nyarombo, kendo gi Wach Nyasaye mane gihulo, bende ne ok gidew ngimagi ahinya mane nyalo miyo giluor tho.\\nEmomiyo beduru mamor un polo, kod joma odak e iye! To mano kaka nobed malit ne piny gi nam, nikech Jachien oselor obiro iru! En gi mirima mager nikech ongʼeyo ni ndalo matin kende ema odongʼne.”\\nTo kane thuol mangʼongono oneno ni osewite modire e piny, ne olawo dhako mane onywolo nyathi ma wuowi cha.\\nDhakono nomi bwombe ariyo mag ongo maduongʼ mondo ohugo ochopgo kama nolosne e thim, kuma ne idhi ritee kimiye chiemo kuom higni adek gi nus kama thuol ok ne nyal chopoe ire.\\nEka thuol nongʼogo pi moa e dhoge mamol ka aora mondo oyuogo dhakono gi oula mamol ka apaka.\\nTo piny noyawo dhoge, momwonyo pi duto mane thuol mangʼongono nosengʼudho, mi nokonyo dhakono.\\nEka thuol mangʼongono ne okecho gi dhakono, nodhi mondo oked gi nyithind dhakono modongʼ, morito chike Nyasaye kendo osiko motegno kahulo wach Yesu.","num_words":340,"character_repetition_ratio":0.064,"word_repetition_ratio":0.0,"special_characters_ratio":0.206,"stopwords_ratio":0.076,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Wuok 24 - Holy Bible [Luo Bible 2020] - (Wuok 24)\\nEka Jehova Nyasaye nowacho ne Musa niya, “Bi ira, in kaachiel gi Harun, Nadab, Abihu kod jodongo piero abiriyo mag Israel. Un to unudongʼ kulemo mochwalore matin,\\nmakmana Musa kende ema nobi machiegni gi Jehova Nyasaye. Oganda modongʼ kik bi kode.”\\nKane Musa odhi kendo onyiso oganda weche duto kod chike Jehova Nyasaye, negidwoko gi dwol achiel niya, “Gik moko duto ma Jehova Nyasaye osewacho wabiro timo.”\\nEka Musa nondiko gik moko duto mane Jehova Nyasaye osewachone. Kinyne gokinyi ne ochiewo mi ogero kendo mar misango e tiend got kendo ochungo kite apar gariyo mochungʼ kar ogendini apar gariyo mag Israel.\\nEka nooro yawuot Israel matindo kendo negichiwo misango miwangʼo pep kod misango mag rwedhi matindo kaka misango mag lalruok ne Jehova Nyasaye.\\nMusa nokawo nus remo kendo oketo e tewni, kendo nus modongʼ nokiro kuom kendo mar misango.\\nEka nokawo Kitabu mar Singruok mi osomo ni oganda. Negidwoko niya, “Wabiro timo gik moko duto ma Jehova Nyasaye osewacho; kendo wabiro rito chikego.”\\nEka Musa nokawo remono mi okiro kuom ji kendo owacho niya, “Ma e remo mar singruok ma Jehova Nyasaye osetimo kodu kaluwore gi wechegi duto.”\\nMusa kod Harun gi Nadab kod Abihu kaachiel gi jodong Israel piero abiriyo nodhi e got\\nmoneno Nyasach Israel. E bwo tiend Nyasaye ne nitie gima chalo gi laru molos gi kit ombo, marieny ka polo.\\nTo Nyasaye ne ok okumo jodong Israel-go, negineno Nyasaye kendo negichiemo mi gimetho.\\nEka Musa nochako wuoth gi Joshua jakonyne, kendo Musa nodhi malo e got mar Nyasaye.\\nNowacho ne jodongo niya, “Ritwauru ka nyaka chop waduog iru. Harun kod Hur ni kodu kendo ngʼato angʼata man-gi wach madwaro loso mondo odhi irgi.”\\nKane Musa odhi ewi got, boche polo noumo godno,\\nkendo duongʼ mar Jehova Nyasaye nopongʼo wi Got Sinai. Kuom ndalo auchiel boche polo noimo godno kendo e odiechiengʼ mar abiriyo Jehova Nyasaye noluongo Musa ka en ei bor polo.\\nDuongʼ mar Jehova Nyasaye ne chalo gi mach maliel ewi got ne jo-Israel.\\nEka Musa nodonjo ei bor polono kane odhi ewi got, kendo nobedo ewi got kuom ndalo piero angʼwen odiechiengʼ gotieno.","num_words":339,"character_repetition_ratio":0.087,"word_repetition_ratio":0.0,"special_characters_ratio":0.206,"stopwords_ratio":0.053,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"ㆍISBN : 9788928209354\\nㆍPages : 360\\nMuma Manyien ochakore kod Kitepe ang'wen mag Injili ma gin Mathayo, Mariko, Luka, kod Johana. Kitepe ang'wengo duto ondiko malong'o kuom tich mar Johana Jabatiso. Mano en nikech tijeno en tich malong'o kendo mowinjore ahinya. Ka ok wang'eyo tich mar Johana Jabatiso, to ok wanyal wacho ni wang'eyo tich mar Yesu Kristo.\\nKa en kamano, koro wapenjore kendwa niya, \"Bende tich Johana Jabatiso ma ondiki e kitepe ang'wen mag injili nikod ber moro amora? \" Yesu nowacho niji wach kuom Johana Jabatiso kowacho niya, \"To kauyie rwake, en e Elija manebiro\" (Mathayo 11:14). Omiyo Johana Jabatiso ne en ng'at mane onyuol e pinyka mondo otim tich malong'o. Yesu nowacho ni, \"Nyaka a ndalo mag Johana Jabatiso nyaka chil kawuono Pinyruodh Polo ilaro, kendo rateke ema yake\" (Matthayo 11:12). Mano en wach ma adiera nikech Johana Jabatiso nonyuol e pinyka, kendo e kinde mane obatiso Yesu Kristo, richo mag piny noket e wiye. Omiyo, Yesu ne nyalo kawo richo mag piny nyadichiel. Kuom yie mane Yesu oyiego mondo obatise, osemiyo jo moyie kuom tich mane Johana jabatiso kod tijno mar Yesu mondo oyud thuolo mar donjo e polo ka richo margi osewenigi. Mano e tiend wach man kuom ndiko mag Muma e injili mar Mathayo sura 11, wes matindo 12-14.\\nBende iyie ni injili mar pi kod Roho en adiera? Ka iyie, mano nyiso ni ing'eyo tich mane Johana jabatiso kod tich mane Yesu otimo eyo malong'o. Kata kamano, jo Kristo mang'eny ma ok ong'eyo tich mar Johana Jabatiso ok oseng'eyo Adier mar injili mar pi kod Roho, kendo gidak e ngima mana mano mar ringruok. Kuom kia, joma kamago ok tem kata mondo ging'e tich mane Johana Jabatiso otimo kata obedo ni ondike kamano e kitepe ang'wen mag Injili. Omiyo, tich mar Johana Jabatiso osebedo ka ijwang'o kata mana e dier jo Kristo ma wacho ni giyie kuom Yesu. Nyalo bedo ni kuom wachno, ayudo ni onge ji mang'eny man kod dwaro mondo ong'e tich mar Johana Jabatiso e ndalogi. Omiyo, ji ng'iyo jogo man kod dwaro mar ng'eyo wachno eyo malong'o. mano timore nikech ji mang'eny osebedo ka okdwar ng'iyo tich mar Johana Jabatiso kaachiel kod tijno mar Yesu eyo makare.","num_words":358,"character_repetition_ratio":0.112,"word_repetition_ratio":0.0,"special_characters_ratio":0.226,"stopwords_ratio":0.087,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ 2 Ruodhi 1\\n☰ 2 Ruodhi 1 ◀ ▶\\nRuodhi Mar Ariyo\\nJehova Nyasaye ongʼado bura ne Ahazia\\n1 Bangʼ tho Ahab, jo-Moab nongʼanyo ne Israel. 2 E kindeno Ahazia nosegore piny koa ewi ode mar gorofa man Samaria mi ohinyore, ne ooro joote kowacho niya, “Dhiyo mondo ipenj Baal-Zebub ma nyasach Ekron, mondo iwinji ane ni bende abiro chango e hinyruoknani.”\\n3 To malaika mar Jehova Nyasaye nowachone Elija ja-Tishbi niya, “Dhiyo mondo irom gi joote mag ruodh Samaria mondo ipenjgi ni, ‘Nyasaye onge e Israel ka koso mamiyo upenjo Baal-Zebub ma nyasach jo-Ekron wach?’ 4 Kuom mano Jehova Nyasaye wacho ni, ‘Ok inichungi e kitanda mar midekre minindeni nyaka itho!’ ” Bangʼ mano Elija nodhi.\\n5 Kane joote odwogo ir ruoth nopenjogi niya, “Angʼo momiyo udwogo?”\\n6 Negidwoke niya, “Ngʼat moro noromo kodwa mowachonwa ni, ‘Doguru ir ruoth mane oorou mondo unyise ni Jehova Nyasaye owacho kama: “Nyasaye onge e Israel ka koso mamiyo upenjo Baal-Zebub ma nyasach jo-Ekron wach? Kuom mano ok inichungi e kitanda minindeni nyaka itho.” ’ ”\\n7 Ruoth nopenjogi niya, “En ngʼat machal nade mane obiro moromo kodu kendo onyisou wechegi?”\\n8 Negidwoke niya, “Norwako law ma rayier, kendo notweyo okanda mar pien e nungone.”\\nEka ruoth nowacho niya, “Mano ne en Elija ja-Tishbi.”\\n9 Eka ne ooro jatend jolweny kaachiel gi jolweny piero abich ir Elija. Jatelono nodhi ir Elija moyude kobet piny ewi got kendo nowachone niya, “Ngʼat Nyasaye, ruoth owacho ni mondo ilor piny!”\\n10 Elija nodwoko jalwenyno niya, “Ka an ngʼat Nyasaye, to mach mondo oa e polo kendo otieki kaachiel gi jolweny magi piero abich.” Eka mach noa e polo mowangʼo jatend jolweny kod joge duto.\\n11 Eka ruoth nooro jatend jolweny machielo gi jolweny piero abich ir Elija. Jatelono nowachone Elija niya, ngʼat Nyasaye, ruoth wacho ni yie mondo ilor piyo.\\n12 Elija nodwoke niya, ka an ngʼat Nyasaye, to mach mondo oa e polo kendo otieki kaachiel gi jolweny magi piero abich! Eka mach noa e polo mowangʼo jatend jolwenyno kod joge piero abich duto.\\n13 Kendo ruoth nooro jatend jolweny mar adek kaachiel gi jolweny mage piero abich. Ngʼat mar adekno nodhi mogoyo chonge piny e nyim Elija kokwaye niya, “Ngʼat Nyasaye, yie ibedie gi ngʼwono ne ngimana to gi ngima mar ji piero abich ma an-gogi, an jatichni! 14 Neye kaka mach osewuok e polo motieko jotend jolweny ariyo motelona kod ji mane gin-go duto. To koro sani yie ibedie gi ngʼwono ne ngimana!”\\n15 Malaika mar Jehova Nyasaye nowachone Elija niya, “Lor idhi kode, kik iluore.” Omiyo Elija nolor modhi kode ir ruoth.\\n16 Nowachone ruoth niya, “Jehova Nyasaye wacho kama: Nyasaye onge e Israel ka koso mamiyo uoro joote mondo upenj Baal-Zebub ma nyasach Ekron wach? Nikech isetimo ma ok inichungi e kitanda mar midekre minindeno, nyaka itho!” 17 Omiyo notho mana kaka wach Jehova Nyasaye mane Elija owacho.\\nNikech Ahazia ne onge wuowi, Joram nobedo ruoth kare e higa mar ariyo mar loch Jehoram wuod Jehoshafat ruodh Juda. 18 To weche moko mag loch Ahazia kod gik mane otimo, donge ondikgi e kitepe mochanie nonro mag ruodhi Israel?","num_words":493,"character_repetition_ratio":0.079,"word_repetition_ratio":0.095,"special_characters_ratio":0.22,"stopwords_ratio":0.063,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"1 Samuel 15 - Holy Bible [Luo Bible 2020] - (1Sam 15)\\nSamuel nowachone ne Saulo niya, “An ema Jehova Nyasaye noora mondo awiri ibed ruodh joge Israel; omiyo koro lingʼ iwinj wach moa kuom Jehova Nyasaye.\\nMa e gima Jehova Nyasaye Maratego wacho: ‘Abiro kumo jo-Amalek kuom gima negitimo ni jo-Israel kaka ne gigengʼonegi e kinde mane gia Misri.\\nKoro dhiyo imonj jo-Amalek kendo itiek gimoro amora ma mekgi. Kik iwegi; neg chwo gi mon, gi rowere gi nyithindo madhoth, dhok, rombe, ngamia gi punde.’ ”\\nOmiyo Saulo noluongo joge Telaim mokwanogi kendo negiromo jolweny alufu mia ariyo mawuotho gi tiendegi to gi alufu apar moa Juda.\\nSaulo nodhi e dala maduongʼ mar jo-Amalek koikore monjogi e holo.\\nEka nowachone jo-Keni niya, “Auru ka udhi mondo uwe jo-Amalek nikech ok adwar tiekou kodgi; nikech un ne utimo ngʼwono ni jo-Israel e kinde mane gia Misri.” Omiyo jo-Keni nowuok moweyo jo-Amalek.\\nEka Saulo nokedo gi jo-Amalek kochakore Havila nyaka ochopo Shur to nyaka ochopo yo wuok chiengʼ mar Misri.\\nNomako Agag ruoth jo-Amalek kangima to joge duto to nonego gi ligangla pep.\\nTo Saulo gi jolweny noweyo Agag kod rombe mabeyo, gi dhok, gi nyiroye machwe gi nyirombe kod gimoro amora maber. Magi to ne ok giyie mondo oketh duto, to gimoro amora mane gichayo gi mago mayom yom to negitieko pep.\\nEka wach Jehova Nyasaye nobiro ne Samuel kawacho niya,\\n“Akuyo nikech ne aketo Saulo obedo ruoth, nikech oseweyo luwa, kendo ok otimo kaka ne achike.” Samuel nochandore kendo noywak ne Jehova Nyasaye otieno mangima.\\nSamuel nochiew okinyi mangʼich kendo nodhi romo gi Saulo, mi nowachne niya, “Saulo osedhi Karmel. Kanyo osechungoe rapar mimiyego duongʼ kuno kendo osewuok kuno olor kodhi Gilgal.”\\nKane Samuel obiro ire, Saulo nowachone niya, “Mad Jehova Nyasaye gwedhi! Asetimo duto mane Jehova Nyasaye ochika.”\\nTo Samuel nowachone niya, “Marangʼo awinjo ywak rombe gi dhok e ita?”\\nSaulo nodwoko niya, “Jolweny nokelogi koa kuom jo-Amalek; negiweyo rombe kod dhok mabeyo mondo gitimgo misango ni Jehova Nyasaye ma Nyasachi, to modongʼ wanego pep.”\\nSamuel nowachone Saulo niya, “Lingʼ thi! We mondo anyisi gima Jehova Nyasaye nowachona otieno mokalo.” Saulo nodwoko niya, “Nyisawa.”\\nSamuel nowachone niya, “Kata nobedo ni inenori ka ngʼama tin kamano, to donge ne ibedo jatelo mar dhout Israel? Jehova Nyasaye ne owiri mondo ibed ruodh Israel.\\nKendo ne omiyi ote, kowacho ni, ‘Dhiyo mondo itiek chuth jo-Amalek marichogi; ked kodgi nyaka ine ni itiekogi pep.’\\nAngʼo momiyo ne ok iwinjo dwond Jehova Nyasaye? Angʼo momiyo ne imuomori mi iyeko kendo itimo richo e wangʼ Jehova Nyasaye?”\\nSaulo nowacho niya, “To ne awinjo dwond Jehova Nyasaye ma atimo dwarone kendo atimo tich mane omiya mondo atim. Ne anego jo-Amalek pep kendo ne akawo Agag ruodhgi mi abirogo.\\nJolweny nokawo rombe gi dhok kuom gik moyaki, gigo mabeyo nowal ne Nyasaye mondo otimnego Jehova Nyasaye ma Nyasachi misango Gilgal.”\\nSamuel nodwoke niya, “Iparo ni Jehova Nyasaye mor gi chiwo kod misengini miwangʼo pep moloyo winjo dwonde? Winjo wach ber moloyo chiwo misango kendo chiko it ber moloyo boche imbe,\\nEka Saulo nowachone Samuel niya. “Asetimo richo. Asetamora luwo chik Jehova Nyasaye kod wecheni bende. Ne aluoro ji kendo ne atimo dwarogi.\\nKoro sani asayi ni iwena richona kendo wadog kodi mondo mi alam Jehova Nyasaye.”\\nTo Samuel nowachone niya, “Ok anyal dok kodi. Isedagi luwo wach Jehova Nyasaye, kuom mano Jehova Nyasaye bende osedagi ni kik ibed ruodh Israel!”\\nKane Samuel ochako wuoth mondo odhi, Saulo nomako riak lawe, mi oyiech.\\nSamuel nowachone niya, “Jehova Nyasaye oseyiecho pinyruodh Israel kogole kuomi kawuononi kendo osemiye ja-libambau moro maber moloyi.\\nJalno ma en Jehova Nyasaye Maduongʼ mar Israel ok riambi bende ok olok pache; nimar ok en dhano mondo olok pache.”\\nSaulo nodwoko niya, “Asetimo richo. To kiyie to miya luor e nyim jodong joga kendo e nyim jo-Israel; dog koda mondo mi alam Jehova Nyasaye ma Nyasachi.”\\nOmiyo Samuel nodok gi Saulo, kendo Saulo nolamo Jehova Nyasaye.\\nEka Samuel nowacho niya, “Kelna Agag ruodh jo-Amalek.” Omiyo Agag nobiro ire ka en gi chir koparo e chunye niya, “Lit mar tho osekadho.”\\nTo Samuel nowacho niya, “Kaka liganglani osemiyo mon owe maonge nyithindo, e kaka minu nobed maonge nyathi e kind mon mamoko.” Eka Samuel nonego Agag e nyim Jehova Nyasaye, Gilgal.\\nEka Samuel nowuok modhi Rama, to Saulo bende nodok dalane Gibea.\\nNyaka chop odiechiengʼ mane Samuel othoe, ne ok ochako oneno Saulo kendo, kata obedo ni Samuel ne oywage kamano. Jehova Nyasaye ne okuyo nikech ne oketo Saulo obedo ruodh Israel.","num_words":706,"character_repetition_ratio":0.095,"word_repetition_ratio":0.0,"special_characters_ratio":0.206,"stopwords_ratio":0.072,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Esta 8\\nChik mane ruoth ogolo mar konyo jo-Yahudi\\n1 Chiengʼno ruoth Ahasuerus nomiyo Esta mwandu mag Haman, jasik jo-Yahudi. Kendo Modekai nobiro e nyim ruoth, nimar Esta nosenyise ni en watne. 2 Ruoth nogolo terene mane oyudo osegolo kuom Haman, mi nomiyo Modekai. Kendo Esta nokete mondo orit mwandu mane mag Haman.\\n3 Esta nochako ohombo ruoth mopodho e tiende koywak. Ne okwaye mondo oketh chenro marach mane Haman ja-Agag oseloso, mondo otimne jo-Yahudi. 4 Eka ruoth notingʼo ludhe mar dhahabu ne Esta bangʼe noa malo mochungʼ e nyim ruoth.\\n5 Nowacho niya, “Ka ber ne ruoth kendo ka ayudo ngʼwono e wangʼi kendo kiparo ni en gima ber timo kendo ka imor koda, to yie mondo igol chik mondiki maketho mano mane Haman wuod Hamedatha, ja-Agag oketo mondo otiek jo-Yahudi e gwenge duto ma ruoth orito. 6 Nimar ere kaka dalingʼ alingʼa ka aneno masira mabiro ne ogandana? Kata ere kaka dalingʼ alingʼa ka aneno ka idwaro tiek joodwa.”\\n7 Ruoth Ahasuerus nodwoko Esta ma mikache gi Modekai ma ja-Yahudi niya, Nikech Haman ne obuko jo-Yahudi ma ema omiyo asemiyo Esta mwandune, to en to osenege, kongʼawe e yath. 8 Koro ndik chik machielo gi nying ruoth kar jo-Yahudi kaka ineno ni berni, kendo iketie sei mar nying ruoth bangʼe ketie ranyisi mar tere mar ruoth, nimar gik moko duto mondiki e nying ruoth kendo oketie tere mar ruoth ok nyal loki kata kethi.\\n9 Kuom mano, noluong jondiko mag ruoth chiengʼ tarik piero ariyo gadek dwe mar adek miluongo ni Sivan. Negindiko weche duto mane Modekai ochiko ne ondiki ne jo-Yahudi, askeche, jotelo, kod joka ruoth modak e pinje mia achiel gi piero ariyo gabiriyo kochakore e piny India nyaka chop Kush. Chikegi nondiki e dhok mar piny ka piny kata mana mar jo-Yahudi bende nondiki e dhogi giwegi. 10 Modekai nondiko gi teko mar ruoth Ahasuerus mokete sei gi tere mar ruoth bangʼe nooro barupego gi jongʼwech maringo matek koidho farese mag ruoth.\\n11 Chik mane ruoth ogolono noyiene jo-Yahudi man e mier madongo duto mondo giritre kendgi; kendo mondo giketh kendo ginegi mi gitieki joma obiro nigi gi gige lweny moa e oganda moro amora, kata gwengʼ moro momonjogi gi mondgi gi nyithindgi kendo gipe mwandu mag wasikgi. 12 Chiengʼ mane oyier ne jo-Yahudi mondo otimie magi e gwenge duto mag pinyruodh Ahasuerus ne en tarik apar gadek dwe mar apar gariyo dwe miluongo ni Adar. 13 Chikno nyaka landi e pinje duto kendo ne ogendini duto, mondo jo-Yahudi oikre ne chiengʼ chulo kuor ne wasikgi.\\n14 Joote mane oidho farese maka ruoth noringo matek kadhi kaluwore gi chik mane ruoth ogolo. Milomeno bende nogo e ohinga mar Susa.\\n15 Modekai nowuok e nyim ruoth korwakore gi law marambulu mokikore gi rachar, osimbo mar duongʼ mar dhahabu, to gi kandho maralik molos law mayom. Kendo dala maduongʼ mar Susa notimo nyasi gi mor malich. 16 To ne jo-Yahudi, ne en kinde mar mor, gi ilo kod pak. 17 Kamoro amora e gwenge kendo e mier madongo kuonde mane barup ruoth oterie, jo-Yahudi nobedo gi mor ahinya kane giyweyo kendo gitimo nyasi. Joma ok jo-Yahudi nobedo ka jo-Yahudi nikech luoro mar jo-Yahudi nomakogi.","num_words":515,"character_repetition_ratio":0.06,"word_repetition_ratio":0.0,"special_characters_ratio":0.211,"stopwords_ratio":0.058,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Rowere e county ma Migori koro oketo riwruok mag sadha – Sky Fm\\nBy Moses Omollo……… 13\/10\/2020.\\nRowere e county ma Migori koro sani oketo riwruok mag sadha kata saccos mbele kaka yoo mar yudo konyruok kaluworeni tich ne ojende onge e pachoka\\nThoth ojende e county ma Migori koro sani donjore e riwruok mag sagaa kaka yorno mar yudo hola makonyogi e ting’o malo ngimagi ka thothgi wachoni tich tinde tek yudo to nyaka gidhi nyime kod dongore.\\nE boma ma Migori, Oruba karamu community based organization en riwruogno ma osekelo kanyakla ojende, mine kod ji mathoth kendo thothgi oseyudo lokruok e ngimagi kokalo kuom kungo kod hola magitimo kokalo kuome.\\nEkinde mag nyasi mar pogo pikipiki ne moko kuom jokanyo mag CBO no ne wawuoyo kod ojende maleryo kaka ngimagi oselokore nyaka negidonjie oruba karamu CBO.\\nMae en maurine Awuor Mukua mane oleronwa ni nosekaloe chandruok mathoth kanepok odonjoe riwruok moro amora to nyakane odonjie CBOno ngimane oselokore mathoth kendo sani koro en kod pikipiki ma ogenoni biro medo bero ngimane\\nMoko kuom ojende mabe osedonjoe Oruba Karamu CBO ne oleronwa wuodhgi e CBOno kaka osebedo kendo kwayo jotelo mondo oyie oungi lwedo riwruok machalao kamagi mondo gimed konyo oganda ahinya to ojende ma ema thothgi winjo matek bang’ tieko somo to ok giyudi tich.\\nThoth jotelo osebedo kakwayo ojende kod mine mondo odonjie riwruok mag saccos to en adieri ni kokalo kuom riwruok makamagi konyruok nyalo wuokie maber maloko ngima ng’ato nimar kao hola e riwruogegi yot maloyo bengi.","num_words":243,"character_repetition_ratio":0.077,"word_repetition_ratio":0.0,"special_characters_ratio":0.182,"stopwords_ratio":0.062,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Ka uyie to unuyud gimoro amora mukwayo kulamo.”\\n Yie en bedo gi adiera kuom gima wageno yudo kendo en bedo gi ratiro kuom gik ma ok wane. Kwerewa ne nigi yie machal kamano omiyo Nyasaye noyie kodgi. Yie ema miyo wangʼeyo ni Wach Nyasaye ema nochweyo gik moko duto manie polo gi piny, mi nomiyo gik mantie mineno gi wangʼ owuok kuom gik ma ok ne. Yie ema nomiyo Abel otimo misango maber ne Nyasaye moloyo misango mar Kain. Yieneno nomiyo Nyasaye oyie kode kaka ngʼama kare, nikech Nyasaye owuon norwako misangoneno. Abel pod wuoyo nyaka chil kawuono nikech yie mane en-gono, kata obedo ni nosetho. Kuom yie, Enoka nokaw kangima omiyo ne ok oneno tho, nolal nono e wangʼ ji nikech Nyasaye nosekawe. Nyasaye kwane kaka ngʼat malongʼo kane pok okawe. To ngʼat maonge gi yie ok nyal bedo malongʼo ni Nyasaye, nikech ngʼato madwaro sudo ir Nyasaye nyaka yie ni entie kendo ni en-gi mich momiyo joma oketo chunygi ka dware.\\n To Yesu nodwoko kowacho niya, “Beduru gi yie kuom Nyasaye. Awachonu adier ni ka ngʼato owacho ne godni ni, ‘Dhiyo mondo inyumri e nam,’ ma ok obedo gi kiawa e chunye kata matin, to oyie ni gima owachono biro timore, to gima odwarono notimre kamano. Kuom mano anyisou ni gimoro amora mukwayo kulamo, beduru gi yie ni useyude mi nobed maru adier.\\nNikech kuom ngʼwono, useyudo warruok kuom yie, to ok nikech tim maber moro amora musetimo. En mich ma Nyasaye chiwo nono,\\nmondo yieu kik gurre kuom rieko dhano, to ogurre mana kuom teko Nyasaye.\\n Ka ngʼato kuomu ochando rieko to okwa Nyasaye, ma jachiwo maber ne ji duto kendo nomiye maonge kiawa. To ka ukwayo to nyaka ubed gi yie ma ok uriwo gi kiawa, nikech ngʼat mariwo gi kiawa chalo gi apaka mar nam ma yamo riembo kendo tago. Ngʼat ma kamano kik par ni onyalo kwayo Ruoth gimoro mi oyudi, nikech en ngʼat ma pache nyadiriyo kendo ma timbene duto yomyom.\\nJoote nowachone Ruoth niya, “Med yiewa!”","num_words":331,"character_repetition_ratio":0.049,"word_repetition_ratio":0.0,"special_characters_ratio":0.213,"stopwords_ratio":0.139,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Ezra 9\\nLemo mar Ezra kuom nyuomo nyi dhoudi mamoko\\n1 Bangʼ ka magi duto nosetim, jotelo nobiro ira kendo owacho niya, “Jo-Israel kaachiel gi jodolo kod jo-Lawi, ok osethegore gi joma ne gikiewogo kuom yoregi mamono, kaka mago mag jo-Kanaan, jo-Hiti, jo-Perizi, jo-Jebus, jo-Amon, jo-Moab, jo-Misri kod jo-Amor. 2 Gisekawo nyi joma ok jo-Yahudi, makoro odak e pinygi, kendo yawuotgi bende gisekendonegi nyi jogo. Kamano, oganda maler mar Nyasaye osedwanyore gi joma ok jo-Yahudi. To jotelo gi jodongo ema osebedo joketho moloyoe jomoko.”\\n3 Kane awinjo wachno, ne ayiecho kandhona kod lepa, apudho yie wiya kod yie tika mi abedo piny ka an-gi bwok malich. 4 Eka jogo duto mane oluoro wach Nyasach Israel nochokore buta nikech gima rach mane joma odwogo koa e twech Babulon otimo. Kendo ne abedo kanyo ka an-gi bwok malich nyaka ochopo sa misango mar odhiambo.\\n5 Kane ochopo sa misango mar odhiambo, ne achungo aa kama ne abetie, gi kandhona kod lepa koyiech, mi apodho gi chonga ka atingʼo bedena malo ne Jehova Nyasaye Nyasacha. 6 Kendo ne alemo kama:\\n“Nyasacha, an-gi wichkuot malich kod kuyo ma ok anyal tingʼo wangʼa malo kangʼiyi, nikech richowa boyo moyombo wiyewa kendo kethowa osechopo e polo. 7 Koa e ndalo mar kwerewa nyaka chil kawuono, wasebedo joketho ahinya. Nikech richo ma wasetimo, ruodhi mag pinje mamoko osenegowa kaachiel gi ruodhiwa kod jodolo mag-wa kendo giseterowa e twech kendo yako gigewa, mi wasebedo gi wichkuot maduongʼ nyaka chil kawuono.\\n8 “To koro sani, kuom kinde matin, Jehova Nyasaye ma Nyasachwa osebedo jangʼwono moweyonwa joma otony kendo omiyowa kama wanyalo dakie e kari maler mar lemo. Isedwogo chunywa, kendo iweyonwa thuolo mondo dendwa oduogi e twech ma wantiereni. 9 Kata bed ni wan wasumbini kamano, to Nyasachwa pod ok ojwangʼowa e twech marwa. Osemiyowa ngʼwonone e nyim wangʼ ruodhi mag Pasia: Osemiyowa ngima manyien mondo oger manyien od Nyasachwa, to bende wager kuonde momukore, kendo osebedonwa kaka ohinga molworo Juda kod Jerusalem.\\n10 “To sani, yaye Nyasachwa, en angʼo ma wanyalo wacho bangʼ ma? Nimar ok waseluoro chike 11 mane imiyowa kokalo kuom jotichni ma jonabi, kiwacho ni, ‘Piny ma udonje mondo ukaw en piny mopongʼ gi anjawo mag joge. Kuom timbegi mamono gisepongʼo pinyni gi chido margi koa giko koni nyaka giko kocha. 12 Emomiyo, kik uchiw nyiu mondo kend gi yawuotgi, kata kawo nyigi ne yawuotu. Kik ubed gi singruok mar osiep kodgi sa moro amora, mondo omi ubed motegno kendo ucham gik mabeyo mag pinyni kendo uweye ne nyithindu kaka girkeni manyaka chiengʼ.’\\n13 “Gima osetimorenwa en nikech timbewa mamono kod kethowa ma ok odhi kare, to kata kamano, Nyasachwa, ne ok ikumowa moromore gi richowago, to niweyo jowa otony, mi wabedo thuolo kaka koroni. 14 Bende dwachak waketh chikegi kendo wanywomre gi joma timo timbe mamono kama? Donge iyi diwangʼ kodwa matek madimi itiekwa, maonge ngʼama ditony kata achiel? 15 Yaye Jehova Nyasaye, ma Nyasach Israel, in ja-ratiro! Owewa odiechiengni kaka joma otony. Eri wan e nyimi kaka joricho ma bura oloyo, kendo nikech richowago, onge ngʼato kuomwa manyalo chungo e nyimi.”","num_words":497,"character_repetition_ratio":0.04,"word_repetition_ratio":0.0,"special_characters_ratio":0.209,"stopwords_ratio":0.068,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Efeso 3 - Holy Bible [Luo Bible 2020] - (Efe 3)\\nMano emomiyo an Paulo asedoko misumba Kristo Yesu nikech un joma ok jo-Yahudi.\\nAdier usewinjo kaka Nyasaye nomiya tijni mar ngʼwono nikech un,\\ntiende ni, chenro mopondono nolerna tiende kaka obet, mana kaka asendikonu gi weche manok.\\nKa usomo barupano to ubiro medo ngʼeyo kaka winjona chal korka weche mopondo mag Kristo.\\nE ndalo machon Nyasaye ne ok oelo tiend wachni ne ji, to koro oseele kuom Roho, kokonyore gi jootene maler kod jonabi.\\nWach mopondoni en ni kaluwore gi Injili, joma ok jo-Yahudi bende koro osebedo jocham girkeni kaachiel gi Israel, ka gin kaachiel kaka ringruok achiel, kendo giriwore kodwa e singruokni kuom Kristo Yesu.\\nKata obedo ni an e ngʼama tinie moloyo jo-Nyasaye duto to ngʼwononi nomiya mondo ayal ne joma ok jo-Yahudi mwandu ma ok rum mar Kristo;\\nkendo mondo anyis ji duto ongʼe maler tichna kuom wach mopondoni, mosebedo kopandi kuom Nyasaye mane ochweyo gik moko duto e higni mokalo.\\nDwaro mare ne en ni koro onyis kit rieko mar Nyasaye ni joloch gi weg teko manie polo, kokadho kuom kanisa.\\nNotimo ma kuom Kristo Yesu Ruodhwa, kaluwore gi dwarone mane osechano chakre chon ni notim.\\nEmomiyo akwayou ni kik chunyu nyosre nikech sand ma ayudo nikech un, ngʼeuru ni sandruokna ema miyou duongʼ.\\nPile ago chonga piny e nyim Wuoro,\\nnikech kuome ema dhoudi mag joma oyie kuom Kristo duto manie polo gi piny yudoe nyinge madier.\\nAlamo Nyasaye mondo kuom duongʼne mosiko omiu teko e ngimau duto kuom teko mar Roho mare,\\nmondo omi Kristo osiki e chunyu kuom yie. Alamo bende ni ka usiko kuome kendo udongo e herane,\\nmondo omi un kaachiel gi jomaler duto ungʼe hera mar Kristo, ma lachne, gi borne, kod borne modhi malo kod tutne odhiero dhano ngʼeyo.\\nAlamo mondo ungʼe hera modhiero ngʼeyo gi rieko duto, eka upongʼ gi kit Nyasaye duto.\\nMad Jal maka wakwayo gimoro amora to chiwo mathoth moloyo kaka wakwaye kata kaka waparo, kuom tekone matiyo kuomwa,\\noyud duongʼ e kanyakla mar joma oyie kendo kuom Kristo Yesu e tienge duto manyaka chiengʼ. Amin.","num_words":329,"character_repetition_ratio":0.057,"word_repetition_ratio":0.0,"special_characters_ratio":0.205,"stopwords_ratio":0.1,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ 1 Ruodhi 16\\n☰ 1 Ruodhi 16 ◀ ▶\\n1 Eka wach Jehova Nyasaye nobiro ni Jehu wuod Hanani kuom Baasha mowachone niya, “Nayieri.” 2 Ne atingʼi malo ka agoli e buru mi aketi jatend joga Israel to niwuotho e yore mag Jeroboam mi nimiyo joga Israel otimo richo kendo ne uchwanya mi imiyo abet gi mirima nikech richo magu. 3 Omiyo koro achiegni tieko Baasha kod ode kendo abiro keto odi kaka mano mar Jeroboam wuod Nebat. 4 Guogi biro chamo joka Baasha motho e mier madongo, kendo winy mae kor polo biro chamo mago motho e pewe.\\n5 Timbe duto mag loch Baasha gi gik mane otimo, donge ondikgi e kitepe ruodhi mag Israel? 6 Baasha noyweyo gi kwerene mi noyike Tirza. Kendo Ela wuode nokawo lochne kaka ruoth.\\n7 Kata kamano, wach Jehova Nyasaye nobiro gi dho janabi Jehu wuod Hanani ni Baasha kod ode, nikech richo duto mane osetimo e nyim Jehova Nyasaye, komiye mirima gi gik moko mane osetimo, kendo kobedo machal gi od Jeroboam, kendo bende nikech mano nokethe.\\nEla ruodh Israel\\n8 E higa mar piero ariyo gauchiel mar loch Asa Ruodh Juda, Ela wuod Baasha nodoko ruodh Israel kendo nobedo ruodh Tirza kuom higni ariyo.\\n9 Achiel kuom jotende miluongo ni Zimri mane otelo ni nus gechene nochano mar nege. Ela ne nitie Tirza e kindeno, komer e dala Arza, ngʼat motelo ni od ruoth man Tirza. 10 Zimri nodonjo e ot mogoye kendo onege e higa mar piero ariyo gabiriyo mar loch Asa ruodh Juda, kendo nokawo lochne kaka ruoth.\\n11 Mapiyo ka osechako locho kendo mobetie e kom loch, nonego anywola Baasha duto. Ne ok ongʼwono kata ni nyathi ma wuowi, bed ni ne en wat kata osiep. 12 Omiyo Zimri noketho od Baasha, kaluwore gi wach Jehova Nyasaye mane owacho ni Baasha kawuok kuom Jehu janabi 13 nikech richo duto mane Baasha kod wuode Ela nosetimo kendo mane gimiyo Israel otimo, omiyo ne giwangʼo ii Jehova Nyasaye, Nyasach Israel, ka gimiye mirima gi nyiseche manono.\\n14 Timbe mamoko mag loch Ela kaachiel gi gik moko duto mane otimo, donge ondikgi e kitap rapar mag ruodhi mag Israel?\\nZimri ruodh Israel\\n15 E higa mar piero ariyo gabiriyo mar Asa ruodh Juda, Zimri nobedo ruodh Tirza kuom ndalo abiriyo. Jolweny nogoyo kambi but Gibethon e dala mar jo-Filistia. 16 Kane jo-Israel mane ni e kambi nowinjo ni Zimri osemonjo ruoth mi onege, negiketo ni Omri ma jatend jolweny, mondo obedo ruoth mar Israel mana gi chiengʼno. 17 Eka Omri gi jo-Israel duto mane ni kode nowuok Gibethon mi gimonjo Tirza. 18 Kane Zimri oneno ni dalano osekaw, nodhi kama tek mar dala ruoth, nomoko dalano mach molwore. Mine otho, 19 nikech richo mane otimo, kotimo richo e nyim Jehova Nyasaye kendo kowuotho e yore Jeroboam kendo e richo mane otimo, kod mago mane omiyo jo-Israel otimo.\\n20 Timbe mamoko mag loch Zimri gi ngʼanyo mane obedogo, donge ondikgi e kitepe mag rapar mag ruodhi Israel?\\nOmri ruodh Israel\\n21 Eka jo-Israel nopogore e migepe ariyo; migawo achiel ne chwako Tibni wuod Ginath kaka ruoth, to migawo machielo ne chwako Omri. 22 To joma ne luwo Omri ne onyisore ni gin giteko moloyo mago mag Tibni wuod Ginath. Kamano Tibni notho to Omri nodoko ruoth.\\n23 E higa mar piero adek gachiel mar loch Asa ruodh Juda, Omri nobedo ruodh Israel, nobedo ruoth kuom higni apar gariyo, ka auchiel kuomgi en Tirza. 24 Nongʼiewo gode mag Samaria gi Shemer gi fedha ma dirom kilo piero abiriyo kendo mogero dala maduongʼ e got, miluongo ni Samaria, kochake Shemer nying wuon godno.\\n25 To Omri notimo timbe mamono e nyim Jehova Nyasaye kendo notimo richo mathoth moloyo joma notelo ne. 26 Nowuotho e yore duto mag Jeroboam wuod Nebat kod richone mane omiyo jo-Israel otimo, mine gimiyo Jehova Nyasaye, ma Nyasach Israel mirima gi nyisechegi manono.\\n27 Timbe mamoko mag loch Omri gi gik mabeyo mane otimo, donge ondikgi e kitap rapar mar ruodhi mag Israel? 28 Omri noyweyo gi kwerene mi noyike Samaria, kendo Ahab wuode nokawo lochne kaka ruoth.\\nAhab obedo ruodh Israel\\n29 E higa mar piero adek gaboro mar loch Asa ruodh Juda, Ahab wuod Omri nobedo ruodh Israel, kendo nobedo ruodh Israel kuom higni piero ariyo gariyo kodak Samaria. 30 Ahab wuod Omri notimo timbe mamono mangʼeny e nyim Jehova Nyasaye moloyo joma notelo ne. 31 Ok nine oluwo richo mag Jeroboam wuod Nebat kende, to bende nine okendo Jezebel nyar Ethbal ruodh Sidon mi nochako tiyo ni Baal kendo lame. 32 Ne oloso kendo mar misango ne Baal e hekalu mar Baal mane osegero e Samaria 33 Ahab bende noloso siro mar Ashera kendo notimo mangʼeny mamoko mondo ochwanygo Jehova Nyasaye, ma Nyasach Israel, kendo owangʼ iye moloyo ruodhi duto mag Israel mane nitiere motelone.\\n34 E kinde Ahab, Hiel ja-Bethel nochako gero Jeriko kendo. Noketo misene mi wuode makayo miluongo ni Abiram notho kendo kane oguro dhorangeye to wuode ma chogo miluongo ni Segub bende notho, mana kaka wach Jehova Nyasaye mane owacho gi dho Joshua wuod Nun.","num_words":805,"character_repetition_ratio":0.07,"word_repetition_ratio":0.0,"special_characters_ratio":0.212,"stopwords_ratio":0.061,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Kweth mar jonjore mag The 42 Brothers monjo jodak ma West Nyakach – Sky Fm\\nKweth ojende ma omanore kod gi lweny. Photo courtesy\\nJodak e kar chung’ od bura ma Nyakach, Ward no ma West Nyakach koro to odak koda luoro malich kaluwore gi monj ma kinde ka kinde ma osebed ka ichwalo koda kweth jonjore moko e aluora makono.\\nKweth ma oyang njinge kaka The 42 Brothers wachore ni osebedo kamonjo mier ma mond liete kaachiel kod jogo ma ikgi ongoore ema odakie ka gimayo jodak mwandu kaachiel gi timo tim tura mar bambo jogo ma mine.\\nKane otwak koda jofwambo, MCA ma West Nyakach Migosi George Ogutu ne oyango adiera mar midhiero makoro kwako oganda ma orito ka olero ni osekao okenge mag manyo kony ka tend loch nanga e nenno ni japiny omii arita kwe mowinjore.\\nMigosi Ogutu bende ne joseyo mokalo tend arita kwe e kor gweng’ ma owachoni osebedo kaweyo thuolo achije ma jopiny osegoyo gono kotenore gi timbe maundugo. Okwayo tend arita kwe mondo ket maino margi e jimbo arita kwe kinde duto. jatelono bende ne ogolo ywak kotenore gi ng’ur ma oseyudo kowuok kuom ognda ma West Nyakach ma seyo achiel kuom jodito mag loch nanga ma japiny seyo kuom siko kuoto kal makoro mone chwalo tijene mapiyo e kinde ma jonjore to medo monjo jodak.","num_words":216,"character_repetition_ratio":0.072,"word_repetition_ratio":0.0,"special_characters_ratio":0.195,"stopwords_ratio":0.134,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Esta 9\\n1 Baruwa mar chik ruoth ne onego chak tich chiengʼ tarik apar gadek dwe mar apar gariyo miluongo ni Adar. Chiengʼ ma jowasik jo-Yahudi nogeno logie, wach nolokore mi jo-Yahudi ema koro noloyo jogo mane ochayogigo. 2 Jo-Yahudi nochokore e mier madongo e gwenge duto manie pinyruoth Ahasuerus mondo gimonj joma ne dwa tiekogi. Ne onge ngʼama ne nyalo chungʼ e nyimgi nikech ogendini mamoko duto noluorogi. 3 Kendo jodongo duto mag gwenge, gi askeche, gi jotelo, gi jorit chik mag ruoth nokonyo jo-Yahudi nikech negiluoro Modekai. 4 Modekai ne en ngʼama duongʼ e dala ruoth; humbe nolandore e gwenge duto kendo tekone ne osiko medore ameda.\\n5 Jo-Yahudi nogoyo jowasikgi duto ka ginegogi gi ligangla kendo negitiekogi, mine gitimo gima gihero ne joma ne ochayogi. 6 To e ohinga mar Susa, jo-Yahudi nonego motieko ji mia abich. 7 Bende neginego Parshandatha, Dalfon, Aspatha, 8 Poratha, Adalia, Aridatha, 9 Parmashta, Arisai, Aridai, to gi Vaizatha, 10 mane gin yawuowi apar mag Haman wuod Hamedatha, jawasik jo-Yahudi. To jo-Yahudi ne ok oyako gimoro amora.\\n11 Kar romb ji mane onegi ei ohinga mar Susa noter ne ruoth e odiechiengʼno. 12 Ruoth nowachone Esta ma mikache niya, “Jo-Yahudi osenego ji mia abich motieko gi yawuot Haman apar ei ohinga mar Susa kende. To koro kare gisetimo angʼo e gwenge man e pinyruoth? Sani to koro angʼo kendo midwaro mondo atimni? Kwayoni en angʼo? Mano bende ibiro miyi.”\\n13 Esta nodwoko niya, “Ka berni ruoth, to yie mondo jo-Yahudi man Susa kiny ochak otim gima gisetimo kawuononi kendo yie mondo ringre yawuot Haman apar-ka mondo olier e yath minegoe ji.”\\n14 Eka ruoth nochiko mondo mano otimre ma chikno nogol e Susa, mine giliero ringre yawuot Haman apar-ka e yath. 15 Jo-Yahudi man Susa nobiro kaachiel tarik apar gangʼwen dwe mar Adar, mine ginego ji mia adek e Susa, to ne ok giyako girgi mora amora.\\n16 E kindeno jo-Yahudi mamoko mane ni e gwenge mag pinyruoth bende nochokore mondo gisir kendo gigengʼ wasigu. Neginego ji moromo alufu piero abiriyo gabich, to ne ok giyako girgi moro amora. 17 Mano notimore tarik apar gadek e dwe mar Adar, to tarik apar gangʼwen ne giyweyo ma giketo odiechiengno obedonegi odiechieng mor kod nyasi.\\nNyasi mar Purim\\n18 To jo-Yahudi modak Susa nochokore tarik apar gadek kod apar gangʼwen, to kane ochopo tarik apar gabich ne giyweyo mi odiechiengno nobedonegi odiechieng mor kod nyasi.\\n19 Mano ema omiyo jo-Yahudi modak e gwenge to moloyo modak e mier pod rito tarik apar gangʼwen mar dwe mar Adar kaka chiengʼ mor mar timo nyasi, kendo en odiechiengʼ ma gimiyoe ngʼato ka ngʼato mich.\\n20 Modekai nondiko gigo mane otimore, nooro barupe ni jo-Yahudi duto e gwenge maboyo kod machiegni mane ni e bwo loch ruoth Ahasuerus, 21 kochikogi mondo gitim nyasini higa ka higa, tarik apar gangʼwen gi apar gabich mar dwe mar Adar, 22 nikech e kindego ema ne jo-Yahudi otony e lwet wasikgi kendo e dweno ema kuyo margi nolokore mor kendo ywakgi ne olokore nyiero. Kindego nyaka bed kinde mag timo nyasi mag mor ka gioro mich mag chiemo ne jowetegi kendo mich moko bende ne jomoko modhier.\\n23 Omiyo jo-Yahudi noyie dhi nyime gitimo nyasi mane gisechako timo ka gitimo gima Modekai nosendikonegi. 24 Negitimo kamano nikech Haman wuod Hamedatha, ma ja-Agag, ma jasik jo-Yahudi duto, nosechano mondo otiek jo-Yahudi kogoyo ombulu (miluongo ni pur) mondo oneg-gi kendo otiekgi. 25 To ka wach marachno nochopo ne ruoth, noketo mondo ondik chike moko mamiyo chenro maricho mane Haman ochano ne jo-Yahudi odog ne en owuon, kendo ni oliergi e yath, en kaachiel gi yawuote. 26 (Emomiyo nochak odiechiengego ni Purim kaluwore gi nying ombulu miluongo ni pur.) Nikech gik moko duto mondiki e baruwani kendo nikech gik moko mane gineno kod mane otimorenegi, 27 jo-Yahudi nokawo wachno ka margi mondo obed timgi ne gin giwegi to gi nyikwagi mabiro to gi ji duto madwaro riwore kodgi ni nyaka rit ndalo ariyogo higa ka higa, e yo moketi kendo e kinde moseketi. 28 Ndalogi onego par kendo riti e tienge duto mag dhoudi, e gwenge, kendo e mier madongo duto. Kendo ndalo Purim-gi mondo orit nyaka chiengʼ ma ok jo-Yahudi oweyo ma ok otimoe nyasi, bende wich kik wil kodgi e kind nyikwau.\\n29 Omiyo Esta ma mikach ruoth ma nyar Abihail kod Modekai ma ja-Yahudi, nondiko gi teko kod chir mondo ojiw baruwa mar ariyo kuom wach Purim. 30 Kendo Modekai nooro barupe ne jo-Yahudi duto man e gwenge mia achiel gi piero ariyo gabiriyo mag pinyruodh Ahasuerus, barupego notingʼo weche mag miyo chunygi mor kod jiwo chunygi, 31 mar chako loso ndalo mag Purim e kindegi mowinjore, mana kaka Modekai ma ja-Yahudi gi Esta ma mikach ruoth nosechikogi. Barupego bende ne omiyo jo-Yahudi gi nyikwagi chike moko moket kuom wach tweyo chiemo kendo kuom wach ywak. 32 Chik mane Esta ogolo nojiwo chike mag Purim, kendo nondikgi e kitabu.","num_words":791,"character_repetition_ratio":0.063,"word_repetition_ratio":0.0,"special_characters_ratio":0.213,"stopwords_ratio":0.075,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"MCA ma Kisumu obalo gi jalno mane oriko chung’ eloo spika – Sky Fm\\nWritten by Chrispine Okoth on October 16, 2018\\nWeche ne ochako omuoch kendo e od bura ma Kisumu e kinde chak twak mag od burano tok kweth moko mag MCAs ne kwedo mokalo okang’ mane okaw koda spika mar od burano Migosi Onyango Oloo kuom miyo thuolo achiel kuom MCAs go mar tayo od bura e loe.\\nMCAs go kane otelnegi koda Migosi Seth Olale Nyalenda A, Migosi Joakim Oketch ma Kondele, Mikai Karen Muga(Nominated) kaachiel koda migosi Vitalis Otura ne jotemo kwedo bet mane Migosi Roy Samo ne bende omigodo thuolo mar tayo od burano e loo Migosi Onyango Oloo. Wach ma Migosi Olale ne osingo chwalo e doho ponono ni Migosi Samo ne dhi riembe oko mar od burano.\\nMigosi Roy Samo ma bende MCAs go sundo kuom bedo obadho ne moko kuom lokruoge ma gidwaro ka bende giseyo spika mar od bura onogo kuom tiyo kode e chopo moko kuom dwache ka jood bura go lero ni gi chike mag od burano ok owinjore tayo twak mar od bura wira nitie aput moyiedhi mowinjore taa twak e kinde ma spika onge.\\nKata kamano Migosi Roy Samo ne oduogo oyudo fuong’ruok tok jotelogo ne yie miye thuolo mar dhi nyime gi tayo twak.\\nMae ok thuolo mokuongo ma Migosi Roy Samo yudore e orindi maliet e lwet MCAs go ka e kidieny mokuongo yande ne otayo e yor achune twak mag od bura tok ne spika Onyango Oloo weyo chenrogo e kore tok ne fwenyo ni ne nitiere twak mane ochwal ka igeto thiche godo oko.","num_words":264,"character_repetition_ratio":0.074,"word_repetition_ratio":0.0,"special_characters_ratio":0.205,"stopwords_ratio":0.072,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"News & Updates – Page 2 – Sky Fm\\nWach mosruok mar Raila gi Uhuru ema ketho Jubilee,mago weche Marwa Gitayama..\\nJaod bura ma Kurai East Marwa Gitayama owacho ni wach mosruok mane obedo e kind ker Uhuru Kenyatta kod Raila Odinga e amketh duond bura mar Jubilee. Gitayama wacho ni chal kagima weche mkok mathoth e mosruok onogo kelo koko makoro ineno gi sani e kind jood burago mag Jubilee. Gitayama wacho i gin kaka […]\\nJadolo mane ong’adne buch twech higni 75 ochwalo ng’ur mare…\\nJadolo moro mane ong’adne buch twech higni 75 kod doho ma Kisumu kuom ne timo hera gi nyithindo 3 ma nyiri man ekind higni 14 gi 15 e kad dak ma Kachok koro ne odok e doho e chwalo ng’ur mare e wach onogo. Joseph Agutu yande ne oyud gi keth mar ne timo timno […]\\nPogruok medo neno e kind josiasa ma pachoka e wach Ker Kenyatta….\\nWach mane owachi kod ker Uhuru Kenyatta e wach dongruok pachoka medo kelo pogruok gi ywagruok e kind jotelo mapachoka. Magi medo neno tok moko kuom Mps yande ne wacho ni sani onge dongruok magineno e gwenge gi koa kuom Ker Uhuru Kenyatta. Kata kamano,Jood bura moko bende ne owuok oko mar siro ker kuom […]\\napisas mag obila chuno ni nyaka bed gi lony matut mar weche tudruok\\nMa ne owachi kod jatend migao mar arita kwee ma pachoka Laktar Fred Matiang’i. Nomedo lero ni apisas duto tee mag obila biro dhii e tiegruok mar tudruok e yor lony ma nyasani kuom thoulo maromo dweche auchiel mondo gitii ne jopiny e yorno makare. Laktar Matiang’i ne loso e kinde mar sidho ayanga […]\\nKlab no mar tottenham koro no to oseikore mar uso jatukgi Mousa Dembele ne klab no matugo e lig ma China kuom omenda maromo pound million 11. Jatugo no ma ike 31 osebedo ka chandore gi hinyruok mathoth ma koro chuno mondo use bang’ klab mar Beijing Guoan nyiso dwaro mar nyiewe. Kuma chielo klab […]\\nOganda mawuok Central Kenya oramo ni gidwaro dongruok to ok dondruok..\\nWach mmane owachi kod ker Uhuru kEnyatta mane okwedo go moko kuom jotelo mane wacho ni dongruok onge e masawa mar Kenya mdo nyuolo paro buora e kind oganda ma kono. Kenyatta ne owacho wechego nyoro kamane okwedoe jotelo go ma osegawacho ni weche donruok mag aluora god kenya ok ni maber,kane owacho ni dongruok […]\\nThoth nyithindo ne odonjo e form one nyoro…\\nWach mar rwako jopuonjre e skunde sekondar mapachoka mane ochakore nyoro ne oneno ka thoth jopuonjre ne odonjo e skunde mapachoak mane oluong gie. Magi ne oyango sama thoth jopuonjre ne orwaki e skundego tok migap somo yande ne golo chik mar mondo ne jopuonjre rwaki e skundego kokalo e lai mar NEMIS mane dhi […]\\nJosiasa okwa mar weyo siasa momondo to gisir weche dongruok….\\nWach mar siasa ma osechako neno pacho ka en gino ma kidek nego weche dongruok e pachoka ndalo ma biro. Mae en kaluwore gi Mp Gideon Ochanda ma Bondo mane owacho i moko kuom josiasa osechako goyo siasa ma omondo kar mondo gisir weche dongruok kod kelo jokenya kanyakla achiel. Magi weche mane Ochanda owacho […]\\nKer Kenyatta okwero jogo ma wacho ni dongruok onge e gwengegi….\\nWach mane owachi kod moko kuom Mps mawuok Central Kenya mane owacho ni dongruok onge kono ne okwedi kod Ker Uhuru Kenyatta. Kenyatta ne owacho ni dongruok itimo e gwenge duto mapachoka maok onego moko kuom josiasa wachni gwenge gi onge chenro mag dongruok. Kane owuoyo Mombasa kocha kane gin kod moluor Raila Odinga,Kenyatta ne […]\\nAchije maromo 11 mitudo gi lal mar omenda mar NYS maromo Ksh 468 million owe thuolo.\\nGi Odalo Fred Achijego moting’o Sammy Michuki maneen jalup jataa chenro maduong’ kata Director ebad kambi moro kod Rodgers Nzioki mane en achiel kuom jodito eweche omenda e NYS, owe thuolo kalure kod kwayo mochiw kod jamin wach e doho kata Director of Public Prosecution (DPP). Burano ong’ad oko kod Trial magistrate Peter Ooko […]","num_words":637,"character_repetition_ratio":0.06,"word_repetition_ratio":0.0,"special_characters_ratio":0.206,"stopwords_ratio":0.078,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Dwol ma ochung ne yiero e onyal chungo wach campaign ma sani – Sky Fm\\nBy Moses Omollo…… 6\/10\/2020.\\nDwol ma ochung ne yiero e pachoka onyisi mondo onyal chungo wach campaign ma sani osechakore kendo dhi nyime e pachoka kata ka sach goyo siasa to pok ochopo e thuolonieri.\\nKane oloso kod jofwambo e wi wachnoero jakeno mar dwol mar Luo Council of elders jaduong Abel Ombuor okoni dwol ma ochung ne timo yiero e pachoka IEBC onengo owuog oko kendo otii kod chike mag yiero ka okoni e thuoloni en adier ni jok moko osechako timo siasa ma omondo e pachoka kendo koro miyo oganda e pachoka moko kuomgi osebedo ka yudo hinyruok kendo moko bende osewito ngimagi e thuolonoero.\\nJaduong Abel Ombuor ne migosi wafula chebukati mondo onyal wuok oko kendo chungo siasa ma omondo Ma sani jalup ker ma pachoka osechako e thuolonieri ka nokoni sach timo siasa pok ochaki to dwolno oling alingam ka oganda jokenya to hinyore ka okalo e weche siasa ma sani dhi nyime kendo moseweyo ka ji ariyo osewito ngimagi e gwenge mag Muranga odiochieng mar jumapil ma okalo.\\nJaduong Ombuor koni gin kod luoro ni ka wach siasa owe ma odhi nyime e thuoloni to oganda jokenya mangeny dhi yudo hinyruoge buora ka ochopo higa 2022 nimar saiasa ma omondo sanim osenee ka kelo pogruok mar oganda e thuolonieri.","num_words":222,"character_repetition_ratio":0.078,"word_repetition_ratio":0.0,"special_characters_ratio":0.195,"stopwords_ratio":0.09,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"“Rwakreuru ka uikoru ne tich kendo techeu osik kaliel,\\nOmiyo kamano e kaka un bende onego ubed moikore, nikech Wuod Dhano biro biro sa ma ok ungʼeyo.”\\n Tich matek miyo ngʼato bedo gi duongʼ, to nyawo gikone en tich mar misumba. Chuny maparore miyo ngʼato bedo mool, to wach mamuol jiwe.\\nNgʼat ma jasamuoyo e tich en owadgi ngʼat maketho gik moko.\\n Koro ka atimo gima ok adwar timo, to koro an ok ema atime, to richo modak e iya ema time. Omiyo ayudo chikni katiyo: Ni ka adwaro timo gima ber, to apo ka rach bende ni koda.\\n Nowachone ngʼat machielo niya, “Luwa.” To ngʼatno nodwoko niya, “Ruoth, yiena adhi ayik wuonwa mondi.” Yesu nowachone niya, “We joma otho oik jogegi motho, to in dhiyo kendo iland wach mar pinyruoth Nyasaye.” To pod ngʼat machielo moro nowacho niya, “Abiro luwi, Ruoth, to mokwongo, yiena adogi mondo adhi goyo oriti ni joodwa.” Yesu nodwoko niya, “Ngʼama osemako kwer dhok to pod ngʼiyo chien ok owinjore ni tich mar pinyruoth Nyasaye.”","num_words":168,"character_repetition_ratio":0.063,"word_repetition_ratio":0.0,"special_characters_ratio":0.232,"stopwords_ratio":0.113,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"2 Ruodhi 16 - Holy Bible [Luo Bible 2020] - (2Ru 16)\\n2 Ruodhi 16\\nE higa mar apar gabiriyo mar loch Peka wuod Remalia, Ahaz wuod Jotham ruodh Juda nobedo ruoth.\\nAhaz ne ja-higni piero ariyo kane obedo ruoth kendo nobedo e loch kodak Jerusalem kuom higni apar gauchiel. To timbene ne ok longʼo e nyim wangʼ Jehova Nyasaye kaka timbe Daudi kwar mare ne chalo.\\nNoluwo timbe ruodhi mag Israel kendo nochiwo wuode mondo otimgo liswa kaka misango miwangʼo pep koluwo timbe mamono mag ogendini mane Jehova Nyasaye oriembo e nyim jo-Israel.\\nEka Rezin ruodh Aram kod Peka wuod Remalia ruodh Israel nowuok dhi gore gi Jerusalem mi omako Ahaz, to ne ok ginyal loye.\\nE kindeno Rezin ruodh Aram ne odwogo Elath e lwet Aram koriembo jo-Juda. Bangʼe jo-Edom nodonjo Elath kendo gidak kuno nyaka chil kawuono.\\nAhaz nooro joote mondo okone Tiglath-Pilesa ruodh Asuria kowacho niya, “An jatichni kendo anie e bwo lochni. Bi mondo iresa e lwet ruodh Aram kendo e lwet ruodh Israel mosemonja.”\\nKendo Ahaz nokawo fedha kod dhahabu mane oyudi e hekalu mar Jehova Nyasaye kod kar keno mar od ruoth mine oorogi kaka mich ne ruodh Asuria.\\nRuodh Asuria noyie momonjo Damaski kendo okawe. Nodaro joma odak Damaski motero e twech Kir, Rezin to ne onego.\\nEka ruoth Ahaz nodhi Damaski mondo orom gi Tiglath-Pilesa ruodh Asuria. Noneno kendo mar misango man Damaski mi ooro ni Uria jadolo goro kaka oger kendono, kondiko maler gik moko duto mogerego.\\nOmiyo Uria jadolo nogero kendo mar misango kaluwore gi rieko duto mane ruoth Ahaz noorone koa Damaski mi notieko gere kapok ruoth Ahaz odwogo.\\nKane ruoth odwogo koa Damaski mi oneno kendo mar misangono, to ne odhi mochiwo misango e wiye.\\nNe ochiwo misango miwangʼo pep kod misango mar cham, kaachiel gi misango miolo piny kendo nokiro remo mar lalruok ewi kendo mar misango.\\nTo kendo mar misango mar mula mane ni e nyim Jehova Nyasaye nogolo e kind kendone manyien gi hekalu mar Jehova Nyasaye mokete yo nyandwat mar kendo manyien-no.\\nEka ruoth Ahaz nogolo chik ne Uria jadolo niya, “E kendo manyien maduongʼni ema nyaka itimie misango miwangʼo pep mar okinyi, misango mar cham mar odhiambo, misango miwangʼo pep mar ruoth, kod misango mar cham mar ruoth kaachiel gi misango pep mar ji duto modak e pinyno, kod misangogi mag cham kod misango miolo piny. Kir remo mag misengini duto miwangʼo pep kod misengini mamoko ewi kendo mar misangono. To abiro tiyo gi kendo mar misango molos gi mula mondo angʼe gima kare monego atim.”\\nKendo Uria jadolo notimo mana kaka ruoth Ahaz nochiko.\\nRuoth Ahaz nogolo gik moko michungogo besen kogolo kuom mago minyalo gol kuondegi. Bende nogolo gima ne iluongo ni Nam kuom mula molos ka rwath mane osire, mokete kar kende e kidi.\\nBende nomuko agola mane otiyogo chiengʼ Sabato kod rangach ma oko mane odonjogo e hekalu mar Jehova Nyasaye, nikech winjruok marach e kindgi gi ruodh Asuria.\\nTo kuom gik mamoko duto mane Ahaz otimo e ndalo lochne, donge ondikgi e kitap weche ruodhi Juda?\\nAhaz notho moyweyo gi kwerene kendo noyike kodgi e Dala Maduongʼ mar Daudi. Kendo Hezekia ma wuode nobedo ruoth kare.\\n2 Ruodhi 16:1\\n2 Ruodhi 16:2\\n2 Ruodhi 16:3\\n2 Ruodhi 16:4\\n2 Ruodhi 16:5\\n2 Ruodhi 16:6\\n2 Ruodhi 16:7\\n2 Ruodhi 16:8\\n2 Ruodhi 16:9\\n2 Ruodhi 16:10\\n2 Ruodhi 16:11\\n2 Ruodhi 16:12\\n2 Ruodhi 16:13\\n2 Ruodhi 16:14\\n2 Ruodhi 16:15\\n2 Ruodhi 16:16\\n2 Ruodhi 16:17\\n2 Ruodhi 16:18\\n2 Ruodhi 16:19\\n2 Ruodhi 16:20","num_words":543,"character_repetition_ratio":0.11,"word_repetition_ratio":0.056,"special_characters_ratio":0.232,"stopwords_ratio":0.039,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Ezra 1\\nSairas okonyo joma ni e twech odwogo\\n1 E higa mokwongo mar loch Sairas ruodh Pasia, mondo ochop singo mar wach Jehova Nyasaye mane Jeremia okoro, Jehova Nyasaye nowuoyo gi chuny Sairas ruodh Pasia mondo ogol lendo e pinye duto koketo e ndiko kama:\\n2 Ma e gima Sairas ruodh Pasia wacho:\\n“ ‘Jehova Nyasaye, ma Nyasach polo, osemiya pinjeruodhi duto manie piny kendo oseyiera mondo agerne hekalu e Jerusalem manie piny Juda. 3 Ngʼato angʼata kuom joge manie dieru, mad Nyasache bed kode, mondo odhi Jerusalem man Juda mi oger hekalu mar Jehova Nyasaye, ma Nyasach Israel, Nyasaye man Jerusalem. 4 To ji moa kamoro amora ma joma otony nyalo bet ni koro odakie mondo ochiwne fedha gi dhahabu, kod gik miuso gi kweth mag dhok, to gi chiwo mar hera ne hekalu mar Nyasaye e Jerusalem.’ ”\\n5 Eka jotend anywola mar Juda kod Benjamin, gi jodolo kod jo-Lawi, ngʼato angʼata ma Nyasaye nomulo chunye, noikore dhi kendo gero od Jehova Nyasaye man Jerusalem. 6 Jobathgi duto noyworogi gi gige fedha kod dhahabu, kod gik miuso gi kweth mag dhok, kod mich ma nengone tek, kaachiel gi chiwo mar hera.\\n7 Kata kamano, Ruoth Sairas nochiwo gigo mane mag hekalu mar Jehova Nyasaye, mane Nebukadneza oyudo osegolo Jerusalem mi otero e hekalu mar nyasache. 8 Sairas ruodh Pasia nowacho ni okelgi gi jakeno, Mithredath, mane okwanogi ne Sheshbaza jatend Juda.\\n9 Ma e kwan gik mane ochiw:\\nDise mag dhahabu piero adek,\\ndise mag fedha alufu achiel,\\nkareche mag fedha piero ariyo gochiko,\\n10 bakunde mag dhahabu piero adek,\\nbakunde machalre mag fedha mia angʼwen gapar,\\ngik mamoko mitiyogo alufu achiel.\\n11 Gigo duto mane itiyogo mane olosi gi dhahabu kod fedha noromo alufu abich kod mia angʼwen.\\nSheshbaza nobiro gi gigi duto e kinde mane joma ne otwe noa Babulon kadhi Jerusalem.","num_words":292,"character_repetition_ratio":0.082,"word_repetition_ratio":0.0,"special_characters_ratio":0.207,"stopwords_ratio":0.082,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Mercy Okuto – Sky Fm\\nAuthor: Mercy Okuto\\nSirikal nigi chenro mar chiwo hola ne johala maduoko mayot\\nSirikal mapachoka koro nigi chenro mar chiwo hola miduoko gi omenda mabalang’ mayot ne ojende, jomamine kaachiel kod jogoo man kod ng’ol mopogore opogore. Eparonoero mochwal koro dwaroni hola mibiro chiwo iduoko gi atamalo 6 maen nus mar atamalo ma bengi mathurkaeni kawo. Wach makamaeni koro nyalo miyo kweth makoro igeto mag johala matindo nyalo […]\\njodito eriwruog siasa mar jubilee opogore eparo mar siasa .\\nKweth jotelo mawuokie riwruog siasa mar Jubilee opogore eparo kotenore kod wach kisera mar ombulu mitimo mohiw kod jalup ker William Ruto elaro kom ker eyiero maduong’ mahik gana 2022. Kweth jotelo adek kama oting’o Kipchumba Murkomen maen jatend kweth mathoth eod bura mar senate ,jaod bura ma Kikuyu migosi Kimani Ichung’wah oguenyore eparo gi […]\\njago moro maja higni 63 ondhi kod obila gi keth mar bembo.\\nObila eboma ma Kakamega ondhiyo jago moro maja higni 63 gi ketho mar bambo nyathi matin majahigni 5 . Wachoreni jagono osetimo bembo ne nyathino ndalo ariyo moluwore kowuonde gi sweet kod kek kapok otimone tim makoch makamano. Kane oloso ewchni, dagi nyathino moyang nyinge kaka Jane Mboi wachoni ne ofuenyo wachni kanyathino noneno kaok […]\\nringre rawera maja nys mane otho eyao itimone nonro.\\nObila eboma ma Naivasha dhi nyime gi timo nonro ewi thoo mar achiel kuom rawera maja Nys moyud ringre ei dam moto machiegni gi kama gitimoe tiegruok margi. Ringre rawera majahigni 25 moyang nyinge kaka Kevin Majimbo ne oyudi kalewore ewi pii mar damno chieng’ jumapil mar jumani but kar ohala moro mong’ere ni Karati […]\\nKwan Oganda maduoko returns omedore higani\\nOganda jokenya madirom million 1.3 oseduoko\/osechwalo returns mag gi ne duol mochungne choko ushuru pachoka Kenya Revenue Authority,KRA, motelone odiochieng mogik mar timo kamano kata deadline. Ler mogol kod duol onogo oyangoni medruok mag oganda machwalo returns mag gi neno kipimo ekind dwee mar 1 nyaka 4 higa mokalo oganda madirom alufu 400 notimo kamano. […]\\nOjende kod oganda onyis mondo ojiwu paro mar LREB\\nKwayo makende koro dhine county assemblies duto mantiere ealuora mag nam ataro mar Nam Lolwe okwaa mondo ojiwu paro mar kalo twak eute bura ma gi kotenore gi lek ma Lake Region Bloc mabiro chwalo dongruok makare ne jopiny. Kanochiwo ler mar wachni migosi Abala Wanga maen jataa tije maduong ma LREB oyangoni counties 14 […]\\nKawo asoya eloso Birth Certificate omiyo otwee nyamiyo moro\\nDoho makedo kod weche mibadhi eboma ma Nairobi ong’ado buch twech ejela ne miyo moro ma hike nitie edire bang yude kod keth mar kawo asoya maromo 2500. Miyono manyinge Justine Mazela ne ochiki ni ochul fai mar omenda maromo 500,000 kata twech ejela kuom higni 2, enyim jang’ad buche migosi Douglas Agoti, oyudoreni Mikai […]\\nJogo machano yawo yewni nyaka bedgi leses mopuodhi\\nPinyo owacho kokalo eduol mar Water Resources Authority koroni tochako chenro mar rango kendo etielo machielo chano chenro mag chiwo leses ne jok mayawo yewni gi giwegiepuothegi. Duolnoewro geto tayo okang’ onogo mar rucho oko cases mag yewni manoger ajuotha kendo nyalo kelo masira kagimuomo. Eote makende manochwal ne ute fwambo, okang’ ogogo koro okawu […]\\nOganda mawuok epinje maoko matiyo pachoka ochik mondo obedgi permit\\nChik mager koro ogol ne oganda matiyo thurka mawuok epinje maoko mondo obedgi oboke mopuodhi\/work permit mayienegi mondo gitii pachoka kaokamano to gidar gidog thuchegi. Maen chik mogol kod apisi mar migao mar arita kwee maiye motelie gi Laktar Fred Matiang’i manyolero wachni odiochieng’ manyoro kakoro omigi mana ndalo 60 kende mondo gitim kamano. Ler […]\\nOd bura ma Kisumu odhi e yueyo e chiwo thuolo ne romo mar CAF\\nBy Jowi Raymond. Od bura ma kisumu ochungo chenro mage mag twak kuom thuolo machuok (Adjournment) mondo omi thuolo jo od bura go mar dhi yuoro e romo makelo kanyakla MCAs duto thurkae (County Assembly Forum CAF) ma ochan bago e kaunti ma Mombasa kochakore tarik 21 nyaka 25. Kane otwak e od bura e […]\\nWuowi maja higni 15 owito ngimane\\nOganda joKenya osir lipot mar BBI\\nTii maber kod omenda\\nSchool broken into and night guard abducted in Alego\/Usonga\\nNyaka ne mak achich mane oyudi","num_words":650,"character_repetition_ratio":0.034,"word_repetition_ratio":0.0,"special_characters_ratio":0.194,"stopwords_ratio":0.049,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Jo-Kolosai 2\\n☰ Jo-Kolosai 2 ◀ ▶\\n1 Adwaro mondo ungʼe kaka akedonu matek, kaachiel gi joma ni Laodikia gi ji mamoko duto mapok onena gi wangʼ-gi. 2 Gima adwaro en ni mondo gibed gi chuny motegno kendo giriwre e hera, eka ginibed gi mwandu mar ngʼeyo tiend weche mar adier. Ka gitimo kamano, to giningʼe ma lingʼ-lingʼ mar Nyasaye ma en Kristo, 3 En ema mwandu duto mag rieko kod ngʼeyo Nyasaye opando kuome. 4 Anyisou wechegi mondo kik ngʼato owuondu gi weche manono maywayo ji. 5 Nikech kata obedo ni aonge kodu kuom ringruok, to an kodu kuom chuny, kendo amor mar neno kaka uchanoru maber kendo kaka yieu ochungʼ motegno kuom Kristo.\\nYie mar adier kuom Kristo\\n6 Mana kaka userwako Kristo Yesu ka Ruoth, dhiuru nyime ka udak kuome, 7 ka uguroru motegno kendo ugeroru kuome, kumedo bedo motegno e yie kaka nopuonju, kendo kupongʼ gigoyo erokamano.\\n8 Kik uyie mondo ngʼato angʼata omak pachu gi riekni manono mag piny gi wuond manono ma wito ji, ma gin rieko ma aa kuom puonj dhano gi timbe mag piny, to ok kuom Kristo.\\n9 Nyasaye mangima gi kite duto odak ei Kristo, tiende ni e ringre Kristo, 10 omiyo ka un ei Kristo to un gi gik moko duto, nikech en e jatelo moloyo jotelo duto, kendo en e teko moloyo teko gi loch duto. 11 Kristo ema nogolo kit dhano machon kuomu mana kaka tero nyangu golo kit dhano machon, ma nyangu motim gi lwet dhano, to nyangu motim gi Kristo. 12 Kane obatisu, to noyiku kode kendo nochieru kode nikech yie ma un-go kuom teko mar Nyasaye ma nochiere oa kuom joma otho.\\n13 Kane uyudo utho e richou gi kit ngimau ma ok ter nyangu, Nyasaye ne omiyo udoko mangima kuom Kristo. Noweyonwa richowa duto, 14 Nyasaye noketho chike kod dwarone mane okwedowa kendo ne opogowa. Ne ogole oko mi ogure e msalaba. 15 Kendo kane oseketho teko gi loch duto, nomiyogi wichkuot e lela koloyogi gi teko mar msalaba.\\n16 Kuom mano, kik uwe ngʼato ongʼadnu bura kuom gik muchamo kata mumadho, kata kuom weche mag sewni mag lemo, kata sewni mitimo ka dwe manyien owuok, kata chiengʼ Sabato. 17 Magi duto gin mana tipo mag gik mane onego obi, to adiera wuon yudore kuom Kristo. 18 Kik uwe ngʼato angʼata mamor kuom dembruok mar miriambo kod malamo malaike omi ubed maonge pok. Ngʼat makamano wacho mathoth konyiso ji kuom fweny moseneno, kendo pache mar dhano miyo otingʼore malo kowuoyo kuom gik mokia tiendgi. 19 Ngʼatno oseweyo tudruok gi wich ma en e kama ringruok duto otude kendo omoke ka omake gi fuonini kod leche kaachiel, kendo gidongo kaka Nyasaye dwaro ni gidongi.\\n20 Ka usetho gi Kristo mi ogonyou kuom timbe machon mag pinyni, to koro ere gima omiyo pod uwuotho ka jopiny? Angʼo momiyo pod umako chike mawacho niya, 21 “Kik imak gini,” kata niya, “Kik ibil gini,” kata niya, “Kik imul gini”? 22 Giduto gin gik malal nono, nikech gin mana chike gi puonj mag dhano. 23 Ginyalo nenore gioko ni rieko ni eigi ka gilemo gi lamo mar paro mar dhano, kendo kuom dembruok ma oko, kod sando ringruok, to chutho gionge ohala nikech ok ginyal konyo ngʼato gengʼo gombo mag ringruok.","num_words":522,"character_repetition_ratio":0.04,"word_repetition_ratio":0.0,"special_characters_ratio":0.226,"stopwords_ratio":0.103,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Dwaro Mondo Chung Dwol mar Riwo Oganda e Pachoka – Sky Fm\\nDwaro Mondo Chung Dwol mar Riwo Oganda e Pachoka\\nBy Moses Omollo\\nJakeno mar jodong luo e pachoka jaduong Abel Ombuor dwaro mondo dwol ma ochung ne riwo oganda jokenya kamoro achiel ma bende idendo ni(national cohesion and integration commission) onyal wuo oko nikech oremo timo tijene kaka owinjore.\\nKane oloso kod nyakalondoni jakeno mar luo council of elder jaduong Abel Ombuor ne okoni odwaro mondo dwol ma ochung ne riwo oganda jokenya kamoro achiel (NCIC) onyal wuo oko nikech oseremo timo tijene kaka owinjore e pachoka.\\nJaduong ombuor ne okoni en gima iwuoro ni dwolno osebedo ka ichulo kod osuru mar jokenya to osebedo ka oling e thuolo ma jotelo mathoth to osebedo ka wacho weche ma richo ma nyalo rocho kwee e kwonde ma opogore opogore.\\nMigosi ombuor ne owacho ni da ber ka dwolno onyal kethi kendo jotelogo ma osebedo ka chamo msahara to onge gimatimo onyal wil nikech ok otim tijene kaka owinjore ka okoni jotelo mathoth osebedo ka yanyore e pachoka kendo wacho weche ma nyalo thuwo oganda to onge okang kata achiel ma osekaw ne jotelogo kata matin.\\nMigosi ombuor bende ne okwayo jotend kanisni ma opogore opogore e pachoka mondo kik yie loko kanisegi kwonde goyo siasa ka okoni jotelo mathoth sani oseloko kanisa pawgi mar goyo siasa kendo giwachoe weche maok owinjore.\\nWuok oko mar jaduong ombuor biro mana e thuolo machwok bang jotelo ma opogore opogore osebedo ka wacho weche ma richo ka moko bende yanyore wach ma okoni kidek pogo oganda jokenya ka okoni weche mag akweda mag thoudi jotelo ok onengo donjrego kata matin.\\nA Teenage Girl Commits Suicide After Being Forced to go to School","num_words":279,"character_repetition_ratio":0.072,"word_repetition_ratio":0.007,"special_characters_ratio":0.179,"stopwords_ratio":0.082,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Hibrania 7 - Holy Bible [Luo Bible 2020] - (Hib 7)\\nMelkizedek mwawuoyo kuomeni ne en ruodh Salem kendo ne en jadolo mar Nyasaye Man Malo Moloyo. Noromo gi Ibrahim ka Ibrahim noa e lweny mane oseloyoe ruodhi, mi nogwedhe,\\nkendo Ibrahim nomiye achiel kuom apar mar gik moko duto. Tiend nying Melkizedek gin ariyo, mokwongo en ni ruoth makare, kendo mar ariyo en Ruodh Salem tiende ni Ruodh kwe.\\nKaka Melkizedek ne onge gi wuon kata min kata anywolane bende ne oonge gi chakruokne kata gikone, En kaka Wuod Nyasaye, kendo tij dolo mare osiko nyaka chiengʼ.\\nParieuru duongʼ mane en-go. Kata mana Ibrahim nomiye achiel kuom apar mar gik ma nopeyo!\\nWangʼeyo ni chik dwaro ni mondo nyikwa Lawi ma gin joma tiyo tij dolo ema ochoki achiel kuom apar kuom ogandagi, ma gin owetegi, kata obedo ni owetegigo bende gin nyikwa Ibrahim.\\nMelkizedek-ni ne ok en nyakwar Lawi, to kata kamano Ibrahim jal mane Nyasaye omiyo singruok nochiwone achiel kuom apar kuom gik mane opeyo, kendo nogwedhe.\\nEn gima ongʼere ni ngʼat matin igwedho gi ngʼat maduongʼ.\\nTo korka jodolo mag joka Lawi wayudo ni achiel kuom apar ichoko gi dhano matho; to kuom Melkizedek to wayudo ni achiel kuom apar nochoki gi jal ma ikwano ni ngima, mana kaka ndiko wacho.\\nOmiyo wanyalo wacho ni ka Ibrahim nochiwo achiel kuom apar to mano nyiso ni kata mana Lawi nyakware ma en ngʼat mane onego yud pok mar achiel kuom apar bende nochiwo pokno,\\nnikech kindeno noyudo ka Lawi pok onywol, to kata kamano wanyalo wacho nine en ei ringre Ibrahim kwar mare kane Melkizedek oromo gi Ibrahim.\\nKapo ni tich dolo mar jo-Lawi nikech chik mane omi jo-Israel notenore kuome ne nyalo miyo dhano doko makare chuth, to koro ere gimomiyo ne pod nitie dwaro mondo oyud jadolo machielo koluwo kit Melkizedek? Angʼo momiyo ne nyaka jadolo mopogore gi Harun yudre?\\nNikech wangʼeyo ni ka olok tich dolo to chik bende nyaka loki.\\nTo ngʼat miwacho wechegi kuomeni to noa e dhoot machielo ma ngʼato ne pok oyie mondo oti tich dolo e kendo mar misango.\\nNikech ongʼere malongʼo ni Ruodhwa noa e dhood Juda, ma en dhoot ma Musa ne ok owacho gimoro kuom jodolo.\\nGima wasewachono medo winjore ka jadolo machielo obiro machalo gi Melkizedek,\\nEn ne ok okete jadolo kaluwore gi chike dhano kata anywola mowuokie, to nokete nikech teko mar ngima maonge gima nyalo ketho.\\nNikech Muma timo neno kuome niya, “In Jadolo nyaka chiengʼ koluwo kit dolo mar Melkizedek.”\\nChik machon-no koro osegol oko nikech onyap kendo oonge gi teko\\n(nikech chik ne ok nyal keto gimoro kare), kendo koro osekelnwa geno manyien maber moloyo chik machon-no, kendo kuom genono wasudo machiegni gi Nyasaye.\\nTo bende mano ne ok otim maonge kwongʼruok! Jomoko nobedo jodolo maonge kwongʼruok,\\nto en to nobedo Jadolo gi kwongʼruok ka Nyasaye nowachone niya, “Jehova Nyasaye osekwongʼore kendo ok nolok pache, osesingore niya, ‘In Jadolo nyaka chiengʼ.’ ”\\nNikech kwongʼruokni, Yesu koro oseguro winjruok manyien gi Nyasaye, ma en singruok maber moloyo machon.\\nPogruok machielo mwaneno en ni e kit dolo machon, jodolo ne ngʼeny nikech tho nomonogi dhi nyime gi tich dolo;\\nto nikech Yesu ngima nyaka chiengʼ, tich dolo mare osiko.\\nKuom mano onyalo waro chuth joma kadho kuome kasudo ir Nyasaye, nikech ongima nyaka chiengʼ mondo okwanegi Nyasaye.\\nJadolo maduongʼ ma kamano ema nyalo konyowa nikech oler, oonge ketho, kendo chilo moro onge kuome. Bende Nyasaye osetingʼe mokete kar kende kopoge gi joricho, kendo osetingʼe malo kuma bor moyombo polo.\\nEn ok ochune ni nyaka otim misango pile pile kaka jodolo madongo mamoko timo, kokuongo gi timo misango mare owuon eka otimo mar joma moko. En to notimo misango ni richogi dichiel kende kane ochiwo ringre owuon.\\nNikech chik keto joma nyap mondo obed jodolo madongo, to weche kwongʼruok mane obiro achien bangʼ chik, noketo Wuowi, makoro oseket kare chuth nyaka chiengʼ.","num_words":616,"character_repetition_ratio":0.063,"word_repetition_ratio":0.0,"special_characters_ratio":0.201,"stopwords_ratio":0.094,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Hibrania 9 - Holy Bible [Luo Bible 2020] - (Hib 9)\\nSingruok mokwongo ne nigi chike matayo lemo kaachiel gi kama ler mar lemo e piny-ka.\\nNe olos hema ma opog iye ariyo. Kama ikwongo donjoe ne iluongo ni Kama Ler, kendo kanyo noketie rachung taya gi mesa moketie makati miketo e nyim Nyasaye pile.\\nE tok pasia mar ariyo ne nitie hema miluongo ni Kama Ler Moloyo,\\nne nitie kendo mar misango molos gi dhahabu miwangʼoe ubani kod Sandug Muma mowir gi dhahabu gi ludh Harun mane chako loth, kod kite mopa mondikie singruok.\\nEwi Sandug Muma ne nitie kido mag malaika miluongo ni kerubi mar Duongʼ, kendo bwombegi noumo kama igoloe richo. To sani ok wanyal wuoyo matut kuom gigo duto.\\nKa gik moko duto nosechan kamano, jodolo ne donjoga e hema ma oko pile mondo giti tichgi mar lemo.\\nTo mana jadolo maduongʼ kende ema noyiene donjo e hema maiye dichiel kende e higa, to nechune ni nyaka odonj iye kuno gi remo mane otimogo misango ne richone mokwongo eka bangʼe otimonego ji duto bende, mondo owenegi richo mane gitimo ka gikia.\\nRoho Maler ne nyiso, kuom kit dolo maka ma, ni yo midonjogo Kama Ler Moloyo ne pok ofwenyore, e kinde duto ma hema machon ne pod ochungʼ!\\nMa en gima nyiso kinde ma wadakieni, kendo ginyiso ni mich kod misango mane ichiwo ne ok nyal luoko chuny joma ne lemo e hemano mi gidok joma kare.\\nGin mana chiemo gi math kod tim pwothruok mopogore opogore, to magi gin mana tim ma oko matiyo mana nyaka ndalo ma chik manyien nochakie tich, kendo ne itiyo kodgi mana ka Nyasaye ne pok oloko gik moko odoko manyien.\\nTo ka Kristo nobiro kaka jadolo maduongʼ mar gik mabeyo moloyo makoro wan-go sani, nodonjo e hema maduongʼ kendo malongʼo chuth. En hema ma lwet dhano ok oloso manyiso ni ok en chwech mar pinyni.\\nNodonjo iye nyaka Kama Ler Moloyo, to ne ok odhi gi remb diek gi rwedhi. Notimo misango dichiel kendo mogik gi rembe owuon ma nokelonwago warruok mosiko.\\nNikech ka remb diek gi rwedhi gi buch nyiroye mane ikiro ne nyalo pwodho joma ogak, mi gibed maler gi oko,\\nKuom mano, Kristo e jathek mar singruok manyien, mamiyo joma oluongi yudo girkeni mosiko mosesingnegi, nikech koro osetho kargi kaka misango mamiyo gibedo thuolo kuom kethogi e bwo singruok mokwongo.\\nKa ngʼato osingo girkeni mage, to mwandunego ok pogi kapok otho,\\nnikech singruok ma kamano nigi teko mana ka ngʼatno osetho, to ok kapod ongima.\\nMano emomiyo kata mana singruok mokwongo ne ok nyal chako tich kaonge remo.\\nKane Musa osesomo ne ji weche duto mag chik mi ji duto owinjo, nokawo remb nyiroye gi diek, kaachiel gi pi, gi usi marakwaro kod obino, mi okiro e Kitap Chik, kendo okiro kuom ji duto, kokirogi gi yie rombo malando gi obino.\\nNowacho niya, “Ma e remo mar singruok ma Nyasaye osechikou mondo uriti.”\\nNokiro remono kuom Hemb Romo kendo kuom gimoro amora mane itiyogo e lemo machalre kamano.\\nChutho, chik dwaro ni gik moko duto opwodh gi remo, kendo ka remo ok ochwer to golo richo onge.\\nEmomiyo ne dwarore mondo kido mag gig polo opwodhi gi misengini machalo kamago, to kata kamano gig polo hie to dwaro misengini mabeyo moloyo magi.\\nNikech Kristo ne ok odonjo kama ler mar lemo ma lwet dhano ema oloso, ma en mana kido mar Kama Ler hie, to nodonjo e polo wuon, kama koro ochungʼnwa e nyim Nyasaye.\\nTo bende ne ok odonjo e polo mondo ochiwre kaka misango higa ka higa, kaka jadolo maduongʼ donjo Kama Ler Moloyo higa ka higa mondo otim misango gi remo ma ok mare owuon.\\nKa Kristo ne nyalo timo kamano, to mano ne nyalo chune ni otho nyadi mangʼeny nyaka aa chakruok piny. To koro osefwenyore dichiel kendo mogik e ndalo mogikni mondo ochiw ringre owuon kaka misango magolo richo.\\ne kaka Kristo bende notimgo misango dichiel kende mondo ogol richo mag ji mangʼeny. To obiro fwenyore kendo mar ariyo, ok mondo ochak otingʼ richo ji kendo, to mondo okel warruok ni joma rite gi geno.","num_words":654,"character_repetition_ratio":0.048,"word_repetition_ratio":0.0,"special_characters_ratio":0.206,"stopwords_ratio":0.102,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Kolosai 2 - Holy Bible [Luo Bible 2020] - (Kolosai 2)\\nGima adwaro en ni mondo gibed gi chuny motegno kendo giriwre e hera, eka ginibed gi mwandu mar ngʼeyo tiend weche mar adier. Ka gitimo kamano, to giningʼe ma lingʼ-lingʼ mar Nyasaye ma en Kristo,\\nEn ema mwandu duto mag rieko kod ngʼeyo Nyasaye opando kuome.\\nAnyisou wechegi mondo kik ngʼato owuondu gi weche manono maywayo ji.\\nNikech kata obedo ni aonge kodu kuom ringruok, to an kodu kuom chuny, kendo amor mar neno kaka uchanoru maber kendo kaka yieu ochungʼ motegno kuom Kristo.\\nMana kaka userwako Kristo Yesu ka Ruoth, dhiuru nyime ka udak kuome,\\nka uguroru motegno kendo ugeroru kuome, kumedo bedo motegno e yie kaka nopuonju, kendo kupongʼ gigoyo erokamano.\\nomiyo ka un ei Kristo to un gi gik moko duto, nikech en e jatelo moloyo jotelo duto, kendo en e teko moloyo teko gi loch duto.\\nKane obatisu, to noyiku kode kendo nochieru kode nikech yie ma un-go kuom teko mar Nyasaye ma nochiere oa kuom joma otho.\\nKane uyudo utho e richou gi kit ngimau ma ok ter nyangu, Nyasaye ne omiyo udoko mangima kuom Kristo. Noweyonwa richowa duto,\\nNyasaye noketho chike kod dwarone mane okwedowa kendo ne opogowa. Ne ogole oko mi ogure e msalaba.\\nKendo kane oseketho teko gi loch duto, nomiyogi wichkuot e lela koloyogi gi teko mar msalaba.\\nKuom mano, kik uwe ngʼato ongʼadnu bura kuom gik muchamo kata mumadho, kata kuom weche mag sewni mag lemo, kata sewni mitimo ka dwe manyien owuok, kata chiengʼ Sabato.\\nMagi duto gin mana tipo mag gik mane onego obi, to adiera wuon yudore kuom Kristo.\\nNgʼatno oseweyo tudruok gi wich ma en e kama ringruok duto otude kendo omoke ka omake gi fuonini kod leche kaachiel, kendo gidongo kaka Nyasaye dwaro ni gidongi.\\nKa usetho gi Kristo mi ogonyou kuom timbe machon mag pinyni, to koro ere gima omiyo pod uwuotho ka jopiny? Angʼo momiyo pod umako chike mawacho niya,\\n“Kik imak gini,” kata niya, “Kik ibil gini,” kata niya, “Kik imul gini”?\\nGiduto gin gik malal nono, nikech gin mana chike gi puonj mag dhano.","num_words":333,"character_repetition_ratio":0.047,"word_repetition_ratio":0.0,"special_characters_ratio":0.215,"stopwords_ratio":0.084,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"National News – Page 7 – Sky Fm\\nLakteche oyudo sandan 10 mag tweng’o ei Tabitha Wairimu\\nGi Odalo Fred Sandan mag tweng’o maromo 10 oyud gi lakteche ei Tabitha Wairimu majahigni 29. Wairimu katakamano oknyal pimo kaka sandan go duto ochopo eiye kata ndalo magisekao eiye. Rameny kata X Ray makende motim gi lakteche onyiso ni sandan go omoko ekore, lwetene kaachiel kod bund iye. Achiel kwom osiepe Tabitha wachoni yande […]\\nMike Sonko ogolo Conjestina dalagi Siaya gi ndege nyaka Nairobi eyudo kony\\nGi Odalo Fred Governor ma Nairobi Mike Sonko oting’o gi ndege maneen jatugo manimba mar adhong’ (boxing) Congestina Achieng’, kowuok e dalagi mayudore Siaya kendo tere Nairobi etimone thieth manimba kaachiel kod hocho kata counseling kod rehabilitation. Sonko bende osingo mar miyo Congestina tich esecha ma obiribedo ni ngimane osedwogo makare. Magi biromana kalure kod […]\\nduoko mag penj maduong mag kcpe dhi wuok giko dweni.\\nDuoko mar penj mar KCPE ibiro gol kuom thuolo mar dwe achiel ,manobed giko dweni mar apar gi achiel. Maen kaluwore kod jatend miago mar somo thurka mikai Amina Mohamed mawachoni duoko mar penjgo okbi deko kaluwore kod mashinde maibiro tigodo ononogi madhi piyo molos elony manyasani. Mashindno gin mago mane oyangi kod duol mochungne […]\\nJapuonj moro michichgo ni nerik olal gi penj mar KCPE yoo Narok ma Nyanduat kocha osamaki gi obila gi ekindeni\\nGi Odalo Fred Bwok omako jopuonjre 17 matimo KCPE e Olenamuka Primary School tok ka penj manerik gitim gokinyi lal apoya nono kendo koso chopo e sikundno. Kalure gi kamanda mar obila e county ma Narok migosi Thomas Ngeiywa, penj mar Kiswahili, Insha kod Science, nomondo lal apoya nono okinyi makawuono ekinde manokawgi […]\\nKembe 7 mag nyamburko mag jowuoth ochungi e tich gi NTSA\\nGi Odalo Fred Kembe 7 mag nyamburko mag jowuoth kata Public Service Vehicle (PSV), omaa obok mag tich gi duol marango wuoth makare e apeyni ma thurkaa mano National transport and Safety Authority (NTSA). Kalure gi andiko kod chik makende mogol gi NTSA, en ni SACCOS kata riwruoge mag nyamburkogo, kamoting’o mano mar Molo Shuttle […]\\nOkwach kich omako jago moro mawuondore ni nondikore mar timo penj mar Adults Rongo\\nGi Odalo Fred Okwach kich e county ma migori ondhiyo jagomoro ma hike nie diere e skund primary ma Matagaro ei Rongo Sub County, bang jagono ne wuondore ni en japuonjre mane onego bed ni timo penj mar adult ka nyawadgi manerik ondikore ne penjno to ne ok obiro. Lipota marwa e county ma Migori […]\\nJapuonjre matimo KCPE onywol kapenj dhinyime, Kitui\\nGi Odalo Fred Japuonjre moro manerik timo penj mar class aboro kata KCPE, onywolo nyatrhi manyako eod penj, mano e county ma Kitui kocha. Nyakono masomo Misuuni Primary School mayudore ekar chung’ od bura modundo kata Ward mar Mbitini, ochako ywago mwoch ekinde ma penj nedhio nyime. Mae koro ochuno japuonj maduong’ mar skundno mikai […]\\nRemote mar TV okelo thoo: Nyathi majahigni 13 akawo ngimane Nakuru\\nGi Odalo Fred Nyathi moro manyako majahigni 13 okawo ngimane owuon ekar dak ma Elementaita e county ma Nakuru, wirani otame tiyo gi remote mar TV eyiero channel mar wang’ jowi kat TV chamnel monyalo neno. Lipot yangoni nyathino mosenindo, ochako yware gi nyathii mar way mare kagilaro remote mar TV. Kanekore nyathi way mareno […]\\nJafwambo mar Citizen TV Maribe owe thwolo gi rambul, jaherane Jowi odok e rumand\\nPhoto courtesy Jacque Maribe (smiling) Gi Odalo Fred Jafwambo mar Citizen TV Jacque Maribe owe thwolo tok chulo omenda maching’ kata cash bail maromo Sh1M, jaherane Joseph Irungu (Jowi) otwon rambul. Ekinde manochiwo ng’eto makamaa, jang’ad bura Justice James Wakiaga, owacho ni jogo momako burano okogolo neno moromo mayango ni Maribe nyalo wuok oko mar […]\\nJapuonjre onywol Kwale ekinde ma KCPE ochakore\\nGi Odalo Fred Japuonjre moro masomo Voroni Primary School e Kwale County, onywolo nyathi mawuoyi ekinde ma penj mar class aboro kata KCPE ochakore ayanga okinyi ma kawuono. Kanoyango wach ma kamaa, county kamisona ma Kwale migosi Karuku Ngumo, olero ni nyakono ochako winjo mwoch kakaye okinyi makawuono, kendo mae nochuno mondo ochop kode e […]","num_words":649,"character_repetition_ratio":0.055,"word_repetition_ratio":0.0,"special_characters_ratio":0.193,"stopwords_ratio":0.074,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Jeremia 41\\n☰ Jeremia 41 ◀ ▶\\n1 E dwe mar abiriyo Ishmael wuod Nethania, ma wuod Elishama, mane aa e anywola mar joka ruoth kendo ma bende ne achiel kuom jotend ruoth, nobiro Mizpa gi ji apar ir Gedalia wuod Ahikam. E kinde mane gichiemo kanyakla kanyo, 2 Ishmael wuod Nethania kod ji apar mane ni kode nochungʼ malo kendo onego Gedalia wuod Ahikam, ma wuod Shafan, gi ligangla, ma ginego ngʼatno ma ruodh Babulon noyiero kaka jatelo e pinyno. 3 Ishmael nonego bende jo-Yahudi duto mane nigi Gedalia Mizpa, kaachiel gi jolwenj Babulon mane ni kanyo.\\n4 Kinyne ka Gedalia nosenegi, ka pod ngʼato angʼata ne ok ongʼeyo wachni, 5 chwo piero aboro mane olielo tikgi mapoth, manoyiecho lepgi kendo mongʼado dendgi nobiro koa Shekem, Shilo kod Samaria, ka gikelo chiwo mar cham gi ubani e od Jehova Nyasaye. 6 Ishmael wuod Nethania noa Mizpa mondo orom kodgi, ka oywak e sache mane odhi. Kane oromo kodgi, nowachonegi niya, “Biuru ir Gedalia wuod Ahikam.” 7 Kane gidhi e dala maduongʼ, Ishmael wuod Nethania kod chwo mane ni kode nonegogi mi owitogi ei bur. 8 To ji apar kuomgi nowachone Ishmael niya, “Kik inegwa! Wan gi ngano kod shairi gi mo, kod mor kich, mwapando e puothe.” Omiyo noweyogi kendo ne ok onegogi gi joma moko. 9 Koro buche mane owitoe ringre chwo duto mane osenego kaachiel gi Gedalia ne en mano mane Ruoth Asa oloso kaka kar pondone kane okedo gi Baasha ruodh Israel. Ishmael wuod Nethania nopongʼe gi ringre joma otho.\\n10 Ishmael nomako jogo mane odongʼ duto ei Mizpa mane gin nyi ruoth kaachiel gi jogo duto mane odongʼ kanyo, jogo mane Nebuzaradan jatend lweny mar piny noketo Gedalia wuod Ahikam mondo oriti. Ishmael wuod Nethania nomakogi kendo negichako ka gingʼado gidhi loka Amon.\\n11 Ka Johanan wuod Karea kod jotend lweny duto mane ni kode nowinjo timbe njore duto mane Ishmael wuod Nethania nosetimo, 12 negikawo jolweny mag-gi duto mi gidhi mondo giked gi Ishmael wuod Nethania. Ne gijuke but pi maduongʼ man Gibeon. 13 Ka jogo mane nigi Ishmael omako noneno Johanan wuod Karea kod jotend lweny mane ni kode, negimor. 14 Jogo duto mane Ishmael omako Mizpa nolokore modhi ir Johanan wuod Karea. 15 To Ishmael wuod Nethania kod joge aboro notony oa ir Johanan mi giringo gidhi ir jo-Amon.\\nDar dhi Misri\\n16 Eka Johanan wuod Karea kod jotend lweny duto mane ni kode nokawo joma notony duto mane oa Mizpa, ma noreso e lwet Ishmael wuod Nethania bangʼ kane osenego Gedalia wuod Ahikam; mane gin jolweny, mon, nyithindo kod jodongo mane obirogo koa Gibeon. 17 Kendo negidhi nyime, ma gichungʼ Geruth Kimham but Bethlehem ka gidhi Misri, 18 mondo gipondne jo-Babulon. Ne giluorogi nikech Ishmael wuod Nethania nosenego Gedalia wuod Ahikam, mane ruodh Babulon oyiero kaka jatelo e pinyno.","num_words":452,"character_repetition_ratio":0.117,"word_repetition_ratio":0.005,"special_characters_ratio":0.212,"stopwords_ratio":0.066,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Esta 3\\n☰ Esta 3 ◀ ▶\\nHaman ochano mondo otiek jo-Yahudi\\n1 Bangʼ ka gigi nosetimore, ruoth Ahasuerus nomiyo Haman wuod Hamedatha, ja-Agag duongʼ moloyo jodongo duto. 2 Jotich joka ruoth duto mane ni e rangach ne goyo chonggi piny ka gimiyo Haman duongʼ gi luor, nikech ruoth noseketo chik mondo otimne kamano. To Modekai to ne odagi goyone chonge piny kamiyego duongʼ.\\n3 Eka jotich joka ruoth mane ni e rangach nopenjo Modekai niya, “Angʼo momiyo idagi timo chik ma ruoth oketo?” 4 Pile ka pile ne giwuoyo kode, to nodagi timo kaka chik dwaro. Omiyo neginyiso Haman wachno mondo one anena kaka tim Modekai-ni inyalo yiego nimar nosewachonegi ni en ja-Yahudi.\\n5 Kane Haman oneno ni Modekai ok nyal goyone chonge piny kata miye luor, mirima nomake. 6 To kaka ne osengʼeyo oganda ma Modekai ae, ne ochayo wach nego mana Modekai kende. Kar timo mano, Haman nodwaro yo monyalo tiekogo oganda gi Modekai duto, ma gin jo-Yahudi, e pinyruodh Ahasuerus duto.\\n7 E higa mar apar gariyo mar ruoth Ahasuerus, e dwe mokwongo, miluongo ni Nisan negigoyo ombulu (miluongo ni pur) e nyim Haman mondo giyier odiechiengʼ gi dwe. To ombulu nolwar e dwe mar apar gariyo dwe miluongo ni Adar.\\n8 Eka Haman nowachone ruoth Ahasuerus niya, “Nitie oganda moro moke e kind ogendini manie pinyruodhi ma timbegi opogore gi mag ogendini duto ma ok oluoro kata mana chike mag ruoth; omiyo ok en wach maber ka ruoth oweyogi aweya. 9 Ka ber ne ruoth to mondo ogol chik mondo otiekgi, an to abiro golo fedha maromo kilo alufu mia angʼwen mondo okete kar keno mar joka ruoth mondo ochul joma biro tiyo tijno.”\\n10 Eka ruoth nogolo terene e lwete mi omiyo Haman wuod Hamedatha, ja-Agag, ma jawasik jo-Yahudi. 11 Ruoth nowachone Haman niya, “We golo pesani, to timne jogo gima in ema ihero.”\\n12 Kane ochopo tarik apar gadek mar dwe mokwongo, noluong jogoro mag joka ruoth. Negindiko barupe madhi e piny ka piny kendo e dhok mar oganda ka oganda gik mane Haman ochiko mondo ondiki ne jotelo morito pinje mopogore opogore gi jodongo mag ogendini. Barupegi nondik gi nying ruoth Ahasuerus owuon mi ogo sei gi tere mar ruoth. 13 Joote matero barupegi noor e pinje duto manie bwo loch ruoth kogolo chik ni jo-Yahudi duto nyaka negi matiek pep, bed ni gin jomatindo, joma oti, mon gi nyithindo matindo e odiechiengʼ achiel tarik apar gadek, dwe mar apar gariyo, miluongo ni Adar, kendo mondo oyak mwandugi. 14 Nondik wechegi moketgi kaka chik e pinje duto mondo oland ne ogendini gi dhout pinje mondo obed moikore ne chiengʼno.\\n15 Kaluwore gi chik ruoth, jootego nowuok piyo piyo mine oket milomeno e ohinga mar dala Susa. Ruoth gi Haman nobet piny mondo omethi, to dala maduongʼ mar Susa nobwok kowinjo wachno.","num_words":456,"character_repetition_ratio":0.053,"word_repetition_ratio":0.0,"special_characters_ratio":0.213,"stopwords_ratio":0.079,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Ezra 8\\n☰ Ezra 8 ◀ ▶\\nNying kod kwan jotend dhoudi mane odwogo gi Ezra\\n1 Magi e jotend dhoudi kod jogo mane obiro koda koa Babulon e kinde loch Ruoth Artaksases:\\n2 nyikwa Finehas,\\nHatush 3 nyikwa Shekania;\\nZekaria, kaachiel kode ji mia achiel gi piero abich;\\n4 nyikwa Pahath-Moab,\\nElihoyanai wuod Zerahia, kaachiel kode ji mia ariyo;\\n5 nyikwa Zatu,\\nShekania wuod Jahaziel, kaachiel kode ji mia adek;\\n6 nyikwa Adin,\\nEbed wuod Jonathan, kaachiel kode ji piero abich;\\n7 nyikwa Elam,\\nJeshaya wuod Athalia, kaachiel kode ji piero abiriyo;\\n8 nyikwa Shefatia,\\nZebadia wuod Mikael, kaachiel kode ji piero aboro;\\n9 nyikwa Joab,\\nObadia wuod Jehiel, kaachiel kode ji mia ariyo gi apar gaboro;\\n10 nyikwa Bani,\\nShelomith wuod Josifia, kaachiel kode ji mia achiel gi piero auchiel;\\n11 nyikwa Bebai,\\nZekaria wuod Bebai, kaachiel kode ji piero ariyo gaboro;\\n12 nyikwa Azgad,\\nJohanan wuod Hakatan, kaachiel kode ji mia achiel gapar;\\n13 nyikwa Adonikam,\\nmago mogik, nyingegi ne Elifelet, Jeuel kod Shemaya, kaachiel kodgi ji piero auchiel;\\n14 nyikwa Bigvai,\\nUthai kod Zakur, kaachiel kodgi ji piero abiriyo.\\n15 Ne achokogi e bath aora mamol kochiko Ahava, kendo ne wabuoro kanyo kuom ndalo adek. Kane arango e dier ji kod jodolo, ne ok ayudo jo-Lawi kanyo. 16 Omiyo ne aluongo Eliezer, Ariel, Shemaya, Elnathan, Jarib, Elnathan, Nathan, Zekaria kod Meshulam, mane gin jotelo, kod Joyiarib gi Elnathan, mane gin joma osomo, 17 kendo ne aorogi ir Ido, jatelo Kasifia. Ne anyisogi gima giwachne Ido kod joge, jotij hekalu man Kasifia, mondo omi gikelnwa ji ne od Nyasachwa. 18 Nikech lwet Nyasachwa mar ngʼwono ne ni kuomwa, ne gikelonwa Sherebia, ngʼatno man-gi nyalo, koa e nyikwa Mali wuod Lawi, wuod Israel, kod yawuot Sherebia gi owetene, ji apar gaboro; 19 kod Hashabia, kanyakla gi Jeshaya ma nyikwa Merari, kod owetene gi yawuot owetene, ji piero ariyo. 20 Bende negikelo jotije hekalu mia ariyo gi piero ariyo, ma en riwruok mane Daudi kod jotelo nochako mondo okony jo-Lawi. Giduto nondik nying-gi piny.\\n21 Bangʼ mano, ne agolo chik mondo watwe chiemo e dho aora Ahava ka wahore wawegi e nyim Nyasachwa kendo wakwaye wuoth maber ni wan gi nyithindwa, gi giwa duto. 22 Wiya nokuot mar kwayo ruodh jolweny kod joriemb farese mondo ogengʼwa kuom wasikwa manie yo, nikech ne wasenyiso ruoth niya, “Lwet Nyasachwa mar ngʼwono nitie kuom ji duto moketo genogi kuome, to mirimbe mager ni kuom jogo mojwangʼe.” 23 Omiyo ne watweyo chiemo kendo wakwayo Nyasachwa kuom ma, kendo nodwoko lamowa.\\n24 Eka ne awalo jodolo motelo apar gariyo, kanyakla gi Sherebia, Hashabia kod owetegi apar, 25 kendo ne apimonegi pek chiwo mar fedha gi dhahabu kod gik mane ruoth, jongʼadne rieko, jotende kod jo-Israel duto mane ni kanyo nosechiwo ne od Nyasachwa. 26 Ne apimonegi pek mar fedha mane en talanta mia auchiel gi piero abich, gige fedha pekgi ne en talanta mia achiel, pek dhahabu ne en talanta mia achiel, 27 bakunde piero ariyo mar dhahabu ma nengogi romo darik alufu achiel, kod gik moko ariyo mag nyinyo mowir mongʼith, bende maber ka dhahabu.\\n28 Ne awachonegi niya, “In kaachiel gi gigi owalu tenge ne Jehova Nyasaye. Fedha gi dhahabu gin chiwo mar hera ne Jehova Nyasaye, ma Nyasach kwereu. 29 Ritgiuru ka utangʼ nyaka chop upimgi e agola mar od Jehova Nyasaye man Jerusalem e nyim jodolo motelo gi jo-Lawi kod jotend anywola mag Israel.” 30 Bangʼe jodolo kod jo-Lawi noyudo fedha gi dhahabu kod gik mowal mane osepim pekgi mondo ter e od Nyasachwa e Jerusalem.\\n31 E odiechiengʼ mar apar gariyo e dwe mokwongo ne wawuok ka waa e aora mar Ahava mondo wadhi Jerusalem. Lwet Nyasachwa ne ni kuomwa, nogengʼonwa wasigu gi jonjore mane ni e wangʼ yo. 32 Omiyo ne wachopo Jerusalem, kama ne wayweyoe kuom ndalo adek.\\n33 E odiechiengʼ mar angʼwen, e od Nyasachwa, ne wapimo pek fedha gi dhahabu kod gigo mowal ma waketo e lwet Meremoth wuod Uria, ma jadolo, Eliazar wuod Finehas ne ni kode, kod jo-Lawi bende kaka Jozabad wuod Jeshua gi Noadia wuod Binui. 34 Gik moko nokwan mongʼe kar kwan-gi kod pek mag-gi, kendo pek mag-gi nondik piny e sechego.\\n35 Eka joma ne otwe mane odwogo koa e twech nochiwo misango mar misengini miwangʼo pep ni Nyasach Israel mane gin, rwedhi apar gariyo ne jo-Israel duto, imbe piero ochiko gauchiel, nyithi rombe machwo piero abiriyo gabiriyo, to gi nywogi apar gariyo kaka misango mar golo richo. Magi duto ne gin misango miwangʼo pep ni Jehova Nyasaye. 36 Bende ne gitero chike mane ruoth ochiwo ni jotend gwenge kod jotend Yufrate, bangʼe negichiwo kony ni ji kod ni od Nyasaye.","num_words":724,"character_repetition_ratio":0.076,"word_repetition_ratio":0.0,"special_characters_ratio":0.22,"stopwords_ratio":0.084,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Tich Joote 25 - Holy Bible [Luo Bible 2020] - (TiJo 25)\\nBangʼ ndalo adek ka Festo nosedonjo e loch, noa Kaisaria modhi nyaka Jerusalem,\\nkendo kuno jodolo madongo gi jotend jo-Yahudi nokel e nyime mi giwacho ketho mane gidonjonego Paulo.\\nNe gitemo saye mondo otimnegi ngʼwono owe Paulo odogi Jerusalem nikech negichano butone mondo ginege gie yo kodhi.\\nFesto nodwokogi niya, “Paulo otwe Kaisaria, kendo an awuon abiro dhi ire kuno mapiyo,\\nkuom mano, oruru jotendu moko adhigo mondo gidhi gidonjne kuno, kaponi osetimo gimoro marach.”\\nBangʼ kane osebet kodgi kuom ndalo aboro kata apar, nolor odhi Kaisaria, eka kinyne nochoko bura mogolo chik mondo okel Paulo e nyime.\\nKane Paulo odonjo, jo-Yahudi mane oyudo obiro koa Jerusalem nochungʼ olwore, ka gidonjone gi weche maricho ahinya, to ne ok ginyal nyiso ni wechego gin adier.\\nEka Paulo nowacho kore, kodwokogi niya, “Onge gima aseketho kuom chik jo-Yahudi, kata kuom hekalu, kata kuom Kaisar.”\\nTo Festo mane dwaro mondo omor jo-Yahudi nowachone Paulo niya, “Bende inyalo yie mondo idhi Jerusalem mondo kuno ema adhi ayalie kuom wechegi?”\\nPaulo nodwoke niya, “Sani achungʼ iyala gi Buch Kaisar, kendo ka ema owinjore ongʼadnae bura. Onge gima rach ma asetimo ne jo-Yahudi, kata in bende ingʼeyo wachno maber.\\nKane Festo osekuotho gi jobuche, nongʼado bura kowacho niya, “Isekwayo mondo oteri e nyim Kaisar omiyo kuno ema ibiro dhiye!”\\nBangʼ ndalo manok, ruoth Agripa kod Bernike nobiro Kaisaria mondo omos Festo.\\nNegibedo kanyo kuom ndalo mogwarore, omiyo Festo nopimo ne ruoth Agripa wach Paulo, kowachone niya, “Nitie ngʼat moro ka ma Feliks noweyo kotwe e od twech.\\nKane adhi Jerusalem, jodolo madongo gi jodong jo-Yahudi nodonjone ka gidwaro mondo angʼadne buch tho.\\n“Ne anyisogi ni ok en kit jo-Rumi mondo ochiw ngʼato angʼata ne joma odonjone, kapok omiye thuolo mar wacho kore kuom weche modonjnego.\\nKane gibiro ka, to ne aluongo bura ma ok odeko, kendo agolo Chik mondo kel ngʼatno e nyima.\\nTo ka joma nodonjone nochungʼ mondo owuo, ne ok gihulo gima oketho kata mahundu moro ma notimo kaka ne aparo.\\nKar timo kamano, to ne gimino mana kode wach kuom kit lemogi kendo kuom ngʼat moro miluongo ni Yesu, mane osetho, to Paulo oramo ni ngʼatno ngima.\\nKane amedo nono tiend wachni, to notamo wangʼa, omiyo napenje ka doyie odhi Jerusalem mondo oyale kuno kuom wechegi.\\nEka Paulo nokwayo mondo buche oter e nyim Kaisar. Omiyo nyocha agolo chik mondo odwoke e od twech nyaka chop aore ir Kaisar.”\\nEka Agripa nowachone Festo niya, “Daher mondo awinje weche ngʼatno an bende.” Nodwoke niya, “Kiny niwinje.”\\nKinyne Agripa kod Bernike nobiro gi dhialruok maduongʼ ka gidonjo e od bura. Negidonjo kaachiel gi jodong jolweny madongo kod jodong dalano mamoko mogen. Eka Festo nogolo chik mondo okel Paulo e nyimgi, mi nokele.\\nBangʼe Festo nowacho niya, “Ruoth Agripa kaachiel gi ji duto man kodwa ka, uneno ngʼatni! Jo-Yahudi duto osekwaya chakre Jerusalem nyaka Kaisaria ka gikok ni ok owinjore oweye obed mangima.\\nAn to ne ayudo kaonge gima osetimo mowinjore githo, to nikech odwaro mondo Kaisar ema oyale, asengʼado mondo otere Rumi.\\nTo kata kamano, aonge gi wach malongʼo ma anyalo ndiko ni Agripa kuome. Emomiyo asekele e nyimu uduto ka, to moloyo e nyimi, in Ruoth Agripa, mondo ka wasenone eka wayud wach ma dwandik kuome.\\nNikech nenorena ni onge tiende oro ngʼat motwe ka ok oyang maler kethone mokwongo.”","num_words":528,"character_repetition_ratio":0.045,"word_repetition_ratio":0.0,"special_characters_ratio":0.207,"stopwords_ratio":0.061,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"1 Petro 4 - Holy Bible [Luo Bible 2020] - (1Pe 4)\\nEmomiyo kaka Kristo noneno sand e ringruok, un bende nyaka umanru gi paro machal gi mare, nikech ngʼat maneno sand e ringre koro oseloyo richo.\\nKuom mano, un koro ok udak e ngima maru mar pinyni mondo uchop gombo maricho mag dhano, to udak mar timo dwaro Nyasaye.\\nTo tinde ka ok uriwru gi joma kamago e oowruok mar ngima monjawni, to giwuoro kendo giyanyou.\\nGiko to nyaka ni ginihul wach man kuomgi giwegi ni Jal moikore mar ngʼado bura ni joma ngima gi joma otho.\\nMano emomiyo ne oyal Injili nyaka ni joma koro osetho, mondo eka obi ongʼadnegi bura, kaka nongʼad ni ji duto manie ringruok, to chunygi mondo obed mangima kaluwore gi dwaro Nyasaye.\\nRwakuru joweteu ma ok ungʼur.\\nNgʼato ka ngʼato mondo oti kod mich moro amora mosemiye mondo okonygo jomoko. Ka utiyo gi kinda kaka jorit mag ngʼwono mopogore opogore ma Nyasaye omiyo kuom konyo ji.\\nKa ngʼato en jaland wach, to wach molando Obed mana mar Nyasaye kende. Ka ngʼato tiyo ni ji, to onego otim kamano gi teko ma Nyasaye chiwo, mondo kuom gik moko duto ji opak Nyasaye kuom Yesu Kristo. Duongʼ gi teko mondo obed mare mochwere manyaka chiengʼ. Amin.\\nKa iyanyou nikech nying Kristo to kwanreuru kaka joma ogwedhi, nikech Roho mar duongʼ kendo mar Nyasaye ni kuomu.\\nKa ngʼato kuomu neno sand to kik bed nikech ojanek kata ojakuo, kata en ja-mahundu, kata ojaketre e weche ji.\\nTo ka uyudo sand nikech un jo-Kristo to kik wiyi kuodi, to gone Nyasaye erokamano nikech iluongou gi nyingno.\\nNikech Muma wacho niya, “Ka en gima tek mondo owar joma timbegi beyo, koro joma kia Nyasaye gi joricho to nobed machalo nadi?”\\nKuom mano joma neno sand kaluwore gi dwaro mar Nyasaye onego ochiw chunygi e lwet Jachwech ma ja-adiera kendo onego gidhi nyime gi timo timbe mabeyo.","num_words":300,"character_repetition_ratio":0.051,"word_repetition_ratio":0.0,"special_characters_ratio":0.216,"stopwords_ratio":0.127,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"1 Samuel 11 - Holy Bible [Luo Bible 2020] - (1Sam 11)\\nNahash ja-Amon nodhi malo momonjo Jabesh Gilead. Eka joma chwo man Jabesh Gilead nowachone niya, “Tim winjruok kodwa to wabiro bedo wasumbini magi.”\\nTo Nahash ja-Amon nodwoko niya, “Abiro timo winjruok kodu mana ka uyie ni agolo wengeu ma korachwich kuom ngʼato ka ngʼato mondo akuodgo wi Israel duto.”\\nEka jodong Jabesh nowachone niya, “Miwa ndalo abiriyo mondo waor joote e piny Israel duto kaonge ngʼama oyie biro konyowa to wabiro chiwore e lweti.”\\nKane joote otundo Gibea dalagi Saulo mi ginyiso ji wechego, giduto ne giywak matek.\\nE sechego noyudo Saulo duogo koa e puodho ka owuotho bangʼ rwethe eka nopenjo ni, Angʼo marach gi ji? Angʼo momiyo giywak? Eka negiwachone kendo weche mane jo-jabesh owacho.\\nKane Saulo owinjo wechegi, Roho mar Nyasaye nobiro kuome gi teko, mi iye nowangʼ ahinya.\\nNe okawo rwedhi ariyo mag pur mi oyangʼo mi opogo ringʼo lemo lemo, eka nooro joote gi ringʼogi e piny Israel duto, kowacho niya, “Ma e gima ibiro timne rweth ngʼat modagi luwo bangʼ Saulo gi Samuel.” Eka luoro mar Jehova Nyasaye ne omako ji mine giwuok gi chuny achiel.\\nKane Saulo okwanogi Bezek, jo-Israel ne oromo alufu mia adek to jo-Juda ne oromo alufu piero adek.\\nNeginyiso joote mane obiro niya, “Wachneuru jo-Jabesh Gilead ni, ‘E sa ma chiengʼ oore, enoresu.’ ” Kane joote odwoko ne jo-Jabesh wachni negimor.\\nEka neginyiso jo-Amon niya, “Kiny wanachiwre e lwetu kendo unutimnwa gima uneno ni bernu.”\\nKinyne Saulo nopogo joge e migepe adek; kane ochopo kogwen eka negidonjo e kambi mar jo-Amon mi ginegogi nyaka chiengʼ obet makech. Jogo mane otony ne oke maonge ji ariyo mane owe kawuotho kaachiel.\\nEka ji nowachone Samuel niya, “Ngʼa gini mane penjo ni, ‘Bende Saulo dibed ruodhwa?’ Kelnwagi mondo waneg-gi.”\\nTo Saulo nowacho niya, “Onge ngʼama inego kawuono nikech kawuono Jehova Nyasaye osereso Israel.”\\nEka Samuel ne owacho ne ji niya, “Biuru wadhi Gilgal kendo kuno wadhi guro loch Saulo.”\\nOmiyo ji duto nodhi Gilgal kendo negiguro Saulo kaka ruoth e nyim Jehova Nyasaye. Kuno ne gichiwoe misengini mag lalruok e nyim Jehova Nyasaye, kendo Saulo kod Israel noloso budho malich ahinya.","num_words":340,"character_repetition_ratio":0.051,"word_repetition_ratio":0.0,"special_characters_ratio":0.216,"stopwords_ratio":0.068,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Mathayo 18 - Holy Bible [Luo Bible 2020] - (Mat 18)\\nE kindeno jopuonjre nobiro ir Yesu mopenje niya, “En ngʼa maduongʼ moloyo e pinyruodh polo?”\\nTo noluongo nyathi moro matin mi okete ochungʼ e diergi.\\nEka nowacho niya, “Awachonu adier ni ka ok ulokoru ma uchalo gi nyithindo matindo, to ok ubi donjo e pinyruodh polo ngangʼ.\\nEmomiyo ngʼato angʼata mobolore kaka nyathini e ngʼat maduongʼ moloyo e pinyruodh polo.\\nKendo ngʼato angʼata morwako nyathi machal kama e nyinga to an ema orwaka.\\n“To ka ngʼato omiyo achiel kuom jomatindo moyie kuomagi odonjo e richo to dibed maber ka otwene pongʼ marangʼongo e ngʼute bangʼe onyumego e chuny nam.\\n“Piny none malit nikech gik mamiyo ji donjo e richo! Ochuno ni gik makamagi nyaka bedie, to okwongʼ ngʼatno makelo gigo!\\nKa lweti kata tiendi miyo idonjo e richo to ngʼade oko kendo iwite mabor. Ber moloyo kidonjo e ngima ka ionge lweti kata kingʼol moloyo bedo gi lwetegi ariyo kata tiendeni ariyo to owiti e mach manyaka chiengʼ.\\nKamano bende ka wangʼi miyo itimo richo to lodhe oko kendo iwite mabor. Ber moloyo kidonjo e ngima gi wangʼ achiel kar bedo gi wenge ariyo to owiti e mach mar Gehena.\\nNikech Wuod Dhano osebiro mondo owar joma olal.]\\n“Uparo nade? Ka ngʼato nigi rombe mia achiel, to achiel kuomgi olal, donge ngʼatno diwe piero ochiko gochikogo mi odhi omany achiel molalno?\\nTo awachonu adier ni ka oyude to obedo mamor kuom rombo achielno, moloyo kuom piero ochiko gochiko mane ok olal.\\nMachalre gi mano, wuonu manie polo ok dwar ni kata achiel kuom jomatindogi olal.\\n“Ka owadu ochwanyi to dhi kendo inyise kethone, mana e kindu kode ji ariyo. Ka ochikoni ite mowinjo to mano iseloso kindi gi owaduno.\\nTo ka otamore winji to kaw ngʼato achiel kata ji ariyo idhi iwuogo kode, mondo, wach moro mantie e kind ji nyaka ngʼere malongʼo ka nitiere joneno ariyo kata adek.\\nKodagi winjogi, to nyis kanisa wachno; to kodagi winjo nyaka kanisa, to kawe kaka dikaw ngʼat ma japiny kata jasol osuru.\\n“Awachonu adier ni gimoro amora mutweyo e piny-ka notwe e polo bende, kendo gimoro amora mugonyo e piny-ka nogony e polo bende.\\n“Awachonu bende ni ka ji ariyo kuomu e piny-ka owinjore kuom gimoro amora mukwayo to Wuora manie polo notimnugo.\\nEka Petro nobiro ir Yesu mopenje niya, “Ruoth, owinjore awe ne owadwa ndalo adi kokethona? Nyaka ndalo abiriyo koso?”\\nYesu nodwoke niya, “Awachoni ni ok nyadibiriyo to nyadi piero abiriyo nyadibiriyo.\\n“Mano emomiyo pinyruodh polo chal gi ruoth mane dwaro nono kaka jotichne osetiyo gi pesane.\\nKane ochako timo nonrono, ngʼat moro mane nigi gope moromo silingʼ tara gi tara ne okel e nyime.\\nTo kaka ne ok onyal chulo gopeno, ruodhe nogolo chik mondo en kaachiel gi chiege gi nyithinde, kod gik moko duto mane en-go ousi mondo ochul gowino.\\n“To jatijno nogoyo chonge piny e nyime, moywagorene ni, ‘Yie ihorina mos, abiro chuli gopino duto.’\\nRuodh jatijno nokeche mi owene gopeno kendo ogonye odhi.\\n“To bangʼ ka jatijno nosedhi, noyudo achiel kuom jotich wetene mane nigi gope moromo dinari mia achiel. Nomake matek mochako deye, kowachone ni, ‘Chula gopa ma in-go sani!’\\n“Jatich wadgino nogoyo chonge piny e nyime moywagorene ni, ‘Yie itimna ngʼwono, abiro chuli gopi.’\\n“To nodagi. Kar timo kamano to noa kanyo mi oloso wach mondo orwak ngʼatno e od twech nyaka chop ochul gowino.\\nKane jotich mamoko oneno gima notimoreno, chunygi nodoko malit ahinya kendo negidhi mi ginyiso ruodhgi gik moko duto mane osetimore.\\n“Eka ruodhno noluongo jatichneno ire, mowachone ni, ‘An ne aweni gopa mane in-go duto nikech ne iywagorina mondo atim kamano.\\nAngʼo momiyo in to ne itamori kecho jatich wadu kaka an bende ne akonyi?’\\nRuodhe ne mirima omako kode mi nochiwe e lwet jo-jela mondo orodhe maonge kech, nyaka chop ochul gowi duto mane en-go.\\n“Kamano e kaka Wuora manie polo biro timo ne ngʼato ka ngʼato ka ok oweyo ne nyawadgi gie chunye.”","num_words":619,"character_repetition_ratio":0.045,"word_repetition_ratio":0.0,"special_characters_ratio":0.212,"stopwords_ratio":0.084,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Ezra 6\\nChik ma Darius ogolo\\n1 Eka Ruoth Darius nochiwo chik, kendo neginono e kuonde kano gik machon e kar keno man Babulon. 2 Karatas moban noyudi e kama oger motegno mar gengʼo wasigu mar Ekbatana e gwengʼ Media, kendo ma e gima nondik kuome:\\nChenro mar gima biro:\\n3 E higa mokwongo mar loch mar Ruoth Sairas, ruoth nochiwo chik kuom hekalu mar Nyasaye man Jerusalem kama.\\nWe hekalu ger kendo kaka kar chiwo misango, kendo we mise mare keti. Nyaka obedi fut piero aboro gaboro gi nus e bor mare kendo fut piero aboro gaboro e lach mare, 4 kod migawo adek mag kite mochwe kadhi malo gi migawo achiel mag bepe mochungi. Chudo margi mondo chul gi keno moa ka ruoth. 5 Bende, gigo mag dhahabu gi fedha mag od Nyasaye, mane Nebukadneza okawo koa e hekalu mar Jerusalem mi okelo Babulon, nyaka duog kargi e hekalu man Jerusalem; nyaka duog-gi e kar keno e od Nyasaye.\\n6 Koro in, Tatenai, jatelo mar Yufrate, kod Shetha-Bozenai kaachiel gi un, jotelo wetegi mar gwengʼno, suduru mabor gi kanyo. 7 Kik uketh tich hekaluni mar Nyasaye. We jatend jo-Yahudi kod jodong jo-Yahudi oger od Nyasaye e kare.\\n8 Kuom mano, achiwo chik mar gima onego itimne jodong jo-Yahudi e gedo mar odni mar Nyasaye:\\nGigo ma jogi otiyogo nyaka chul duto koa e keno mar ka ruoth, moa e pesa mochoki kuom Yufrate, mondo omi tich kik chungʼ. 9 Gimoro amora midwaro kaka nyirwedhi, imbe, nyiimbe mar misango miwangʼo pep ne Nyasach polo, kod ngano, chumbi, divai gi mo, kaka okwa gi jodolo man Jerusalem nyaka migi pile ma ok olewo, 10 mondo omi gichiw misengini ma moro Nyasach polo kendo olam ne ruoth gi yawuote obed gi ngima maber.\\n11 Ewi mano, achiwo chik ni ka ngʼato oketho chikni, to nogol yiend tado mar ode mi gur piny kendo tweye e yien-no. 12 Mad Nyasaye, mosemiyo Nyinge olandore ka, lok ruoth moro amora kata joma tingʼo bedegi malo mondo olok chikni kata oketh hekaluni man Jerusalem.\\nAn, Darius asegolo chik, kendo chikni nyaka chopi ma ok orem.\\nTieko gedo kendo gwedho hekalu\\n13 To kuom chik mane Ruoth Darius ooro, Tatenai, jatend Yufrate, kod Shetha-Bozenai gi joma negitiyogo kanyakla notimo kamano kuom tangʼ mathoth. 14 Omiyo jodong jo-Yahudi nodhi nyime gi gedo kendo odhi maber e bwo yalo mar Hagai janabi gi Zekaria, nyakwar Ido. Negitieko gero hekalu kaluwore gi chik mar Nyasach Israel kod chike Sairas, Darius gi Artaksases, ruodhi Pasia. 15 Hekalu notieki gero e odiechiengʼ mar adek mar dwe mar Adar, e higa mar auchiel mar loch Ruoth Darius.\\n16 Eka jo-Israel, ma gin jodolo, jo-Lawi kod joma moko mane oa e twech notimo nyasi mar gwedho od Nyasaye gi ilo. 17 Kane gigwedho od Nyasaye negichiwo rwedhi mia achiel, imbe mia ariyo, nyithi rombe machwo mia angʼwen to kaka misango mar golo richo ne Israel, negichiwo diek apar gariyo machwo, moro ka moro ni dhout Israel. 18 Kendo negiketo jodolo kuondegi kod jo-Lawi e migepe mag-gi ne tich Nyasaye e Jerusalem, kaluwore gi gima ondikie Kitap Musa.\\n19 E odiechiengʼ mar apar gangʼwen mar dwe mokwongo, joma notwe notimo nyasi mar Pasaka. 20 Jodolo gi jo-Lawi nosepwodhore giwegi kendo giduto negiikore mapoth ne nyasi. Jo-Lawi noyangʼo nyarombo mar Pasaka ne joma noa e twech duto, ne owetegi ma jodolo kod gin giwegi. 21 Omiyo jo-Israel mane oa e twech nochamo Pasakano, kanyakla gi jogo duto mano ngʼanyone timbe mochido mag ogendini mamoko modak machiegni kodgi mondo omi gidwar Jehova Nyasaye, ma Nyasach Israel. 22 Kuom ndalo abiriyo, negitimo Nyasi mar Makati ma ok oketie thowi gi ilo, nikech Jehova Nyasaye nosepongʼogi gi ilo kuom loko pach ruodh Asuria, mondo omi nokonygi e tich manie od Nyasaye, ma Nyasach Israel.","num_words":604,"character_repetition_ratio":0.049,"word_repetition_ratio":0.0,"special_characters_ratio":0.215,"stopwords_ratio":0.061,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ Esta 4\\nModekai okwayo Esta mondo okony jo-Yahudi\\n1 Kane Modekai owinjo gigo duto mane osetimore, noyiecho lepe morwako pien gugru mobukore gi buru, kodhi e dala maduongʼ koywak kendo kogoyo nduru matek ka chunye lit. 2 To nodhi mana nyaka e dhoranga ruoth nikech ne ok oyiene ngʼat morwako pien gugru mondo odonji. 3 E piny ka piny mane wach ruoth ochopoe, kuyo nomako jo-Yahudi, ka gitweyo chiemo, ka giywak kendo ka gidengo. Thothgi nonindo e piende gugru ka gibukore gi buru.\\n4 Kane jotich Esta ma nyiri gi mago machwo mabwoch okelone wach mar Modekai nokuyo ahinya. Noorone lewni mondo orwaki kar rwako pien gugru, to notamore kawogi. 5 Eka Esta noluongo Hathak, achiel kuom jotich ruoth mabwoch manoketi mondo otine, noore ir Modekai mondo onone kuom gima chande.\\n6 Omiyo Hathak nowuok modhi ir Modekai e paw dala maduongʼ mane ni e nyim dhoranga ruoth. 7 Modekai nonyise gik moko duto mosetimorene, nonyise koda kar romb pesa ma Haman nosesingore nodhi chulo e kar keno mar joka ruoth mondo otiekgo jo-Yahudi. 8 Nomiye kalatas mondikie weche mag tiekogi ma nondiki e dala mar Susa, mondo onyis Esta kendo olerne weche mondikgo, nowachone ni mondo okwaye mondo odhi e nyim ruoth kendo ohomb ruoth ongʼwon ne ogandane.\\n9 Hathak nodok ir Esta monyise weche mane Modekai owacho. 10 Eka nonyiso ngʼatno mondo owach ne Modekai niya, 11 “Jotelo duto mag ruoth to gi ji duto moa e gwenge mag pinyruoth, ongʼeyo ni onge ngʼato angʼata madichwo kata ma dhako manyalo donjo ir ruoth e laru maiye ka ok ruoth ema oluonge to oket chik achiel kende ni nyaka nege. Makmana ka ruoth orieyo ludhe mar dhahabu kochomo ngʼatno eka ok nonege. Koro to osekawo ndalo piero adek kapok ruoth oluonga.”\\n12 Kane onyis Modekai weche mane Esta owacho, 13 nodwoko kowacho niya, “Kik ipar ni in kendi ema inikwo e dhood jo-Yahudi duto nikech in e od ruoth. 14 To nikech ka ilingʼ e kinde ma kama, to jo-Yahudi noyud resruok e yo moro machielo, to in kod jood wuonu notieku. To ngʼama dingʼe ni ne ibiro e od ruoth e sa ma kama mana ni mondo ikonywa?”\\n15 Eka Esta nooro dwoko ne Modekai kama: 16 “Dhi ichok jo-Yahudi duto man Susa, mondo utwe chiemo kulemona. Kik uchiem kata metho kuom ndalo adek otieno gi odiechiengʼ. An gi nyiri matiyona bende wabiro tweyo chiemo kendo metho mana kaka un. Ka usetimo kamano, to abiro dhi ir ruoth, kata obedo ni chik ok oyie kamano. Ka ochuno ni nyaka atho, to anatho.”\\n17 Omiyo Modekai nodhi motimo duto mane Esta ochiko mondo otim.","num_words":423,"character_repetition_ratio":0.047,"word_repetition_ratio":0.0,"special_characters_ratio":0.216,"stopwords_ratio":0.078,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Jo-Hibrania 4 | Muma e Intanet | New World Translation (1984)\\nLit mar tamruok donjo e yueyo mar Nyasaye (1-10)\\nJip mondo wadonj e yueyo mar Nyasaye (11-13)\\nWach Nyasaye ngima (12)\\nYesu e jadolo maduong’ (14-16)\\n4 Kuom mano, nikech singo mar donjo e yueyone pod dhi nyime, wabeduru motang’ dipo ka ng’ato kuomu ochweyo ma ok oyudo singono. 2 Nimar wan bende oseyalnwa wach maber mana kaka ne otimnegi; to wach ma ne giwinjono ok nokonyogi nikech ne ok gibedo gi yie ma chal gi mar joma notimo kaka ne owachnegi. 3 Nimar wan ma wasenyiso ni wan gi yie, wasedonjo e yueyono mana kaka nosewacho niya: “Omiyo, ne akuong’ora ka an gi mirima ni, ‘Ok ginidonj ngang’ e yueyona,’” kata obedo ni tijene noserumo nyaka a chakruok mar piny. 4 Nikech nitie kamoro ei Ndiko mosewuoyoe e wi odiechieng’no mar abiriyo kama: “Eka Nyasaye noyueyo kuom tijene duto e odiechieng’ mar abiriyo,” 5 owacho bende kanyo niya: “Ok ginidonj ngang’ e yueyona.” 6 Kuom mano, nikech koro yueyono pod dhi nyime mondo jomoko odonjie, kendo nikech joma ne okwong yalnegi wach maber ne ok odonjo e yueyono nikech ne gichayo chik, 7 ne ochako oyango odiechieng’ moro machielo kendo kuom wacho bang’ ndalo mang’eny e zaburi mar Daudi ni, “Kawuononi”; mana kaka osewach malo ni, “Kawuononi, ka uwinjo dwonde, kik umi chunyu obed matek.” 8 Nimar ka dine bed ni Joshua notayogi nyaka kamoro mar yueyo, Nyasaye dine ok owacho kendo ni nitiere odiechieng’ machielo. 9 Omiyo, pod odong’ yueyo mar sabato ne oganda mar Nyasaye. 10 Nimar ng’at mosedonjo e yueyo mar Nyasaye, jalno oseyueyo bende kuom weyo tijene owuon, mana kaka Nyasaye bende ne oyueyo kuom tijene owuon. 11 Kuom mano, watimuru kar nyalowa duto mondo wadonj e yueyono, mondo kik ng’ato lwar e tim achielno mar chayo chik. 12 Nimar wach Nyasaye ngima kendo en gi teko ma tiyo, obith moloyo ligangla ma dhoge ariyo, kendo onyalo chwowo ng’ato mi opog kata mana kaka onenore gi oko kod kaka chunye ma iye chal, kopogo bende fuonde gi ondhudho, kendo en gi nyalo mar fwenyo paro kod dwaro mag chuny ng’ato. 13 Kendo onge kata mana chuech moro amora ma opondo ma wang’e ok nyal neno, to gik moko duto ni duk kendo ni e lela e nyim wang’ jalno ma wanadwokne wach e bura. 14 Kuom mano, nikech wan gi jadolo maduong’ mosekalo mi odonjo e polo, ma en Yesu Wuod Nyasaye, wasikuru ka wahulo wachne ayanga. 15 Nimar jadolo maduong’ ma wan-go, ok en jadolo ma ok nyal kechowa kuom nyawowa, to en jadolo ma osetem e yore duto mana kaka wan, to ne osiko ma onge richo. 16 Omiyo, wadhiuru e nyim kom-loch mar ng’wono mogundho mar Nyasaye ka wan gi chir mar wuoyo, mondo okechwa kendo wayud ng’wonone mogundho ma konyowa e kinde mowinjore.","num_words":450,"character_repetition_ratio":0.065,"word_repetition_ratio":0.0,"special_characters_ratio":0.233,"stopwords_ratio":0.089,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Esta 4 - Holy Bible [Luo Bible 2020] - (Est 4)\\nKane Modekai owinjo gigo duto mane osetimore, noyiecho lepe morwako pien gugru mobukore gi buru, kodhi e dala maduongʼ koywak kendo kogoyo nduru matek ka chunye lit.\\nTo nodhi mana nyaka e dhoranga ruoth nikech ne ok oyiene ngʼat morwako pien gugru mondo odonji.\\nE piny ka piny mane wach ruoth ochopoe, kuyo nomako jo-Yahudi, ka gitweyo chiemo, ka giywak kendo ka gidengo. Thothgi nonindo e piende gugru ka gibukore gi buru.\\nKane jotich Esta ma nyiri gi mago machwo mabwoch okelone wach mar Modekai nokuyo ahinya. Noorone lewni mondo orwaki kar rwako pien gugru, to notamore kawogi.\\nEka Esta noluongo Hathak, achiel kuom jotich ruoth mabwoch manoketi mondo otine, noore ir Modekai mondo onone kuom gima chande.\\nOmiyo Hathak nowuok modhi ir Modekai e paw dala maduongʼ mane ni e nyim dhoranga ruoth.\\nModekai nonyise gik moko duto mosetimorene, nonyise koda kar romb pesa ma Haman nosesingore nodhi chulo e kar keno mar joka ruoth mondo otiekgo jo-Yahudi.\\nNomiye kalatas mondikie weche mag tiekogi ma nondiki e dala mar Susa, mondo onyis Esta kendo olerne weche mondikgo, nowachone ni mondo okwaye mondo odhi e nyim ruoth kendo ohomb ruoth ongʼwon ne ogandane.\\nHathak nodok ir Esta monyise weche mane Modekai owacho.\\nEka nonyiso ngʼatno mondo owach ne Modekai niya,\\n“Jotelo duto mag ruoth to gi ji duto moa e gwenge mag pinyruoth, ongʼeyo ni onge ngʼato angʼata madichwo kata ma dhako manyalo donjo ir ruoth e laru maiye ka ok ruoth ema oluonge to oket chik achiel kende ni nyaka nege. Makmana ka ruoth orieyo ludhe mar dhahabu kochomo ngʼatno eka ok nonege. Koro to osekawo ndalo piero adek kapok ruoth oluonga.”\\nKane onyis Modekai weche mane Esta owacho,\\nnodwoko kowacho niya, “Kik ipar ni in kendi ema inikwo e dhood jo-Yahudi duto nikech in e od ruoth.\\nEka Esta nooro dwoko ne Modekai kama:\\n“Dhi ichok jo-Yahudi duto man Susa, mondo utwe chiemo kulemona. Kik uchiem kata metho kuom ndalo adek otieno gi odiechiengʼ. An gi nyiri matiyona bende wabiro tweyo chiemo kendo metho mana kaka un. Ka usetimo kamano, to abiro dhi ir ruoth, kata obedo ni chik ok oyie kamano. Ka ochuno ni nyaka atho, to anatho.”\\nOmiyo Modekai nodhi motimo duto mane Esta ochiko mondo otim.\\nEsta 1 \/ Est 1\\nEsta 2 \/ Est 2\\nEsta 3 \/ Est 3\\nEsta 4 \/ Est 4\\nEsta 5 \/ Est 5\\nEsta 6 \/ Est 6\\nEsta 7 \/ Est 7\\nEsta 8 \/ Est 8\\nEsta 9 \/ Est 9\\nEsta 10 \/ Est 10","num_words":381,"character_repetition_ratio":0.047,"word_repetition_ratio":0.027,"special_characters_ratio":0.224,"stopwords_ratio":0.063,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Joshua 13 - Holy Bible [Luo Bible 2020] - (Josh 13)\\nKa Joshua noseti kendo hike koro noniangʼ, Jehova Nyasaye nowachone niya, “Iseti ahinya, to pod nitie kuonde madongo mar pinyni monego kaw.\\n“Kuonde modongʼ mapok okaw e magi: “gwenge duto mag jo-Filistia gi jo-Geshur,\\nkochakore e Aora Shihor man yo wuok chiengʼ mar Misri nyaka e tongʼ Ekron man yo nyandwat, magi duto nokwan kaka jo-Kanaan. Kuonde mane jotelo abich mag Filistia orito ne gin, Gaza, Ashdod, Ashkelon, Gath kod Ekron; magi ne gin mag jo-Avi\\nyo milambo; pinje duto mag jo-Kanaan, kochakore Meara mar jo-Sidonia nyaka ochopo Afek, gi tongʼ mar jo-Amor;\\ne gwenge mag Gebal; to gi Lebanon duto ma yo wuok chiengʼ, kaachiel gi Baal Gad manie tiend Got Hermon nyaka Lebo Hamath.\\n“Ne jogo duto modak kuonde motimo gode chakre Lebanon nyaka Misrefoth Maim, tiende ni, jo-Sidonia duto, an awuon abiro riembogi mondo giwene jo-Israel. Beduru gi adieri mar pogo ni jo-Israel pinyni kaka girkeni margi, mana kaka asechikoi.\\nPogeuru kaka girkeni ni dhoudi ochikogo, kaachiel gi nus joka Manase.”\\nNus modongʼ mar joka Manase, gi jo-Reuben kod jo-Gad noseyudo girkeni mag-gi mane Musa jatich Jehova Nyasaye osemiyogi yo wuok chiengʼ mar aora Jordan.\\nNochakore Aroer koluwore gi holo mar Arnon, kendo koluwore gi dalano manie dier holono, mi oriwo gode duto mag Medeba mochopo nyaka Dibon,\\nbende nyaka mier matindo mar Sihon ruodh jo-Amor, mane jatelo Heshbon, mantiere e tongʼ mar jo-Amon.\\nNoriwo nyaka Gilead, gwenge jo-Geshur kod jo-Maaka, Got Hermon duto, kod Bashan duto, mochopo nyaka Saleka,\\ntiende ni, pinyruodh Og duto man Bashan, ma bende nosebedo gi loch e Ashtaroth gi Edrei. (To bende nobedo achiel kuom jo-Refai mogik.) Musa noloyogi mi okawo pinygi.\\nMakmana jo-Israel ne ok oriembo jo-Geshur gi jo-Maaka, omiyo pod gidak e dier jo-Israel nyaka chil kawuono.\\nTo dhood Lawi ne ok omiyo girkeni, nikech chiwo mane ochiw kokalo e mach ne Jehova Nyasaye, ma Nyasach Israel e girkeni margi, mana kaka ne osingonigi.\\nGirkeni mane Musa omiyo dhood Reuben kaluwore gi anywola ka anywola e magi:\\nTongʼ mar pinygi nochakore Aroer man but holo mar Arnon, kendo koa e dalano mantiere e dier holono nyaka Medeba,\\ngi Heshbon kaachiel gi mier matindo mantiere e pewe, kaka Dibon, Bamoth Baal, Beth Baal Meon,\\nJahaz, Kedemoth, Mefath,\\nKiriathaim, Sibma, Zereth Shahar mantiere e got manie holo,\\nBeth Peor, pewe mag Pisga, kod Beth Jeshimoth,\\nmier matindo duto mantiere e pewe kod kuonde duto mag Sihon ruodh jo-Amor, ma bende norito Heshbon. Musa noseloyo Sihon ruodh jo-Amor kaachiel gi Evi, Rekem, Zur, Hur gi Reba mane jodong jo-Midian. Jodongogo nodak e pinyno ka gin e bwo loch Sihon.\\nKoriwore gi jogo mane onegi e lweny, jo-Israel nonego bende Balaam wuod Beor, mane ja-nyakalondo.\\nAora Jordan ema nobedo tongʼ mar joka Reuben. Pinyno kaachiel gi mier matindo mokiewo kodgi nobedo girkeni mar joka Reuben.\\nGirkeni mane Musa omiyo dhood Gad kaluwore gi anywola margi e magi:\\nPiny Jazer, mier matindo duto mag Gilead kod nus mar jo-Amon mochopo Aroer machiegni gi Raba;\\nkendo chakre Heshbon nyaka Ramath Mizpa gi Betonim, kendo kochakore Mahanaim nyaka piny Debir;\\nto pinygi mane ni e holo notingʼo Beth Haram, Beth Nimra, Sukoth, Zafon kod bath piny Sihon ruodh Heshbon modongʼ (pinygino neni yo wuok chiengʼ mar aora Jordan kendo Jordan nyaka Nam Kinereth nodoko tongʼ mare).\\nPinyno kaachiel gi mier matindo mokiewo kodgi nobedo girkeni mar joka Gad.\\nGirkeni mane Musa omiyo nus mar dhood Manase, tiende ni, nus mar nyikwa Manase, kaluwore gi anywola ka anywola.\\nPinygi nochakore Mahanaim, mokwako piny Og ruodh Bashan duto kod kuonde dak duto mag Jair man Bashan, to gi mier matindo piero auchiel,\\nbende nokawo nus mar jo-Gilead, gi Ashtaroth kod Edrei (ma gin mier madongo mag Og ruodh Bashan). Magi e pok mane omi nyikwa Makir wuod Manase, tiende ni nus mar dhood Makir konchiel.\\nMa e girkeni mane Musa ochiwo kane en e paw Moab nyaka loka aora Jordan, yo wuok chiengʼ mar Jeriko.\\nTo ni dhood Lawi, Musa ne ok opogonigi girkeni, nikech Jehova Nyasaye, ma Nyasach Israel, e girkeni margi, mana kaka nosesingonegi.","num_words":642,"character_repetition_ratio":0.069,"word_repetition_ratio":0.006,"special_characters_ratio":0.209,"stopwords_ratio":0.067,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Obila ma Suna-west sub-County manyo ojende mane orodho jalup ruoth – Sky Fm\\nBy Moses Omollo…….. 29\/9\/2020.\\nObila e sub-county ma suna west dhi nyime kod timo apedha mar mako ojende moko mawuok e gwenge mag oruba sub-location mane orodho jalup ruoth ma oruba kod achiel kuom jodonge kod kite odiochieng ma nyoro e thuolo mane jalup ruothno kod jodonge ne jodhi reso nyadendi moro ma wachore ni ne olorne kod achich moro e gwenge mag oruba odhiambo ma nyoro.\\nJalup ruoth ma oruba –sub-location migosi Charles ouma ne okone nyakalondoni ni en kanyakla kod jodonge ne giyudo lipot ni nyadendi moro olorne eot moro kendo goyo nduru mondo onyal konye kama kane giringo ma gichopo e ot mane olorne nyadendino to ne giyudo jago mane olorone nyadendino ma gichwe gimako.\\nMigosi Charles ne okoni bang kane giseko mako achijno mane oloro ne nyakono ma gitueyo piny ne gidhi mondo ne ginyal yawo dhot ne nyako mane olorneno wach ma okoni kapok ne giyawone to ojende moko ma osiep achich mane omakino mawuok e gwengego ne ochako bayogi kod kite mondo ne ginyal weyo achijno ma bende wachore ni en achiel kuom jogo ma uso kuom maok opuodhi mag changaa e gwengegoero ma oruba.\\nNe ochuno mondo ne jalup ruodhno kod jodonge mondo ne oring ores ngimagi e thuolo ma jogweng bende wachore ni ne ochako oriwore kod ojendego kendo bayogi kod kite ma ochwe ohinyo achiel kuom jodong chief kanyakla kod jalup ruodhnoero wach mane omiyo achijno mane giseko mako ne oringo kendo olal kod nyako mane oloroneno nyaka e thuolonieri.\\nGi e thuoloni obila ma suna east dhi nyime kod manyo achijno kod ojende mane omonjo jalup ruodhnoero kod kite odiochieng ma nyoro wach ma jalup ruoth Charles ne okwedo e okang ma malo kaka mano ma ok onengo dhi nyime e gwenge mag Oruba.","num_words":300,"character_repetition_ratio":0.074,"word_repetition_ratio":0.0,"special_characters_ratio":0.19,"stopwords_ratio":0.097,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Rumi 5 - Holy Bible [Luo Bible 2020] - (Rum 5)\\nEmomiyo, kaka koro oseketwa kare kuom yie, wan gi kwe gi Nyasaye kuom Ruodhwa Yesu Kristo,\\nTo ok mano kende, to wanamor bende kuom chandruok mwayudo, nikech wangʼeyo ni chandruok kelo kinda,\\nto kinda kelo kido maber to kido maber kelo geno.\\nTo geno ok kuod wiwa, nikech Nyasaye oseolo herane ei chunywa kuom Roho Maler, ma osemiyowa.\\nNikech, e kinde mowinjore, kane pod ok wanyal, to Kristo notho ne joricho.\\nOk en gima yot mondo ngʼato otho ni ngʼat makare; dipo nono ngʼato ditho ni ngʼat maber.\\nKaka koro oseketwa kare kuom rembe, donge ibiro reswa chuth kendo moloyo e mirimb Nyasaye nikech En!\\nNikech kane pod wan wasik Nyasaye to ne oketowa osiepene kuom tho mar Wuode, koro kaka wasebedo osiepene donge ibiro reswa moloyo nikech ngimane!\\nTo ok mano kende, wamor bende kuom Nyasaye, nikech Ruodhwa Yesu Kristo, ma kuome oseketwa wabedo e winjruok gi Nyasaye.\\nEmomiyo mana kaka richo nodonjo e piny nikech ngʼato achiel, kendo richono nokelo tho; e kaka tho nobiro kuom ji duto, nikech ji duto noketho,\\nchutho richo ne ni e piny kane pok Chik obetie. To richo ok kwan kaka richo ka Chik onge.\\nKata kamano, tho nobedo gi teko kuomgi chakre ndalo Adam nyaka ndalo Musa, kendo noloyo nyaka joma ne ok oketho chik kaka Adam, mane en kido mar Jal mane onego obi.\\nMich mar Nyasaye ok chal gi timo richo. Nikech ka ji mangʼeny notho nikech timo richo mar ngʼat achiel, to nobedo maber manade ka ngʼwono mar Nyasaye kod mich manobiro kuom ngʼwono mar ngʼat achielno, ma en Yesu Kristo, nochiw mogundho ni ji mangʼeny.\\nTo bende mich Nyasaye opogore gi gima richo mar ngʼat achiel nokelo. Bura nobiro nikech richo mar ngʼato achielno mokele kum, to richo mar ji mangʼeny nokelo ngʼwono mane omiyo ji duto obedoe e winjruok gi Nyasaye.\\nEmomiyo mana kaka bayo yo mar ngʼato achiel nokelo kum ni ji duto, e kaka tim makare mar ngʼat achielno miyo ji duto bedo makare kendo yudo ngima.\\nNikech kaka tamruok winjo wach mar ngʼat achiel nomiyo ji mangʼeny odoko joricho, e kaka winjo wach mar ngʼat achielno biro miyo iketo ji mangʼeny kare.\\nTo Chik nomedi mondo richo omedre. To kama richo nomedoree, ngʼwono nomedoree moloyo,\\nmondo kaka richo nobedo gi loch mokelo tho, e kaka ngʼwono bende obedie gi loch kuom tim makare, makelo ngima mochwere kuom Yesu Kristo Ruodhwa.","num_words":386,"character_repetition_ratio":0.074,"word_repetition_ratio":0.0,"special_characters_ratio":0.213,"stopwords_ratio":0.104,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ 1 Ruodhi 17\\n☰ 1 Ruodhi 17 ◀ ▶\\nElija olando ni oro maduongʼ biro\\n1 Koro Elija ja-Tishbi moa Tishbe e piny Gilead nonyiso Ahab niya, “Mana kaka Jehova Nyasaye mangima, ma Nyasach Israel matiyone nitie, tho kata koth ok nobedi kuom higni manok nyaka chop achak awach kendo.”\\nAgak omiyo Elija chiemo\\n2 Eka wach Jehova Nyasaye nobiro ne Elija mowachone niya, 3 “Aa ka, dhi yo wuok chiengʼ kendo ipondi e holo mar Kerith man yo wuok chiengʼ mar Jordan. 4 Ibiro modho pi mowuok e soko kendo asechiko winyo mag agak mondo omiyi chiemo kanyo.”\\n5 Kamano notimo gima Jehova Nyasaye nochike. Nodhi e holo mar Kerith yo ka wuok chiengʼ mar aora Jordan kendo nobedo kuno. 6 Winyo mag agakgo nokelone kuon gi ringʼo okinyi godhiambo to nomodho e sokono.\\nElija kod dhako ma chwore otho man Zarefath\\n7 Bangʼ kinde moko sokono notwo nikech koth ne pok ochuwe e piny. 8 Eka wach Jehova Nyasaye nobirone mowachone niya, 9 “Dhiyo piyo piyo nyaka Zarefath e piny Sidon kendo ibed kanyo. Asechiko dhako ma chwore otho moro kanyo mondo omiyi chiemo.” 10 Kamano nodhi Zarefath. Kane ochopo e dhoranga dalano, dhako ma chwore otho moro ne ni kanyo ka choko yien. Noluonge mopenje niya, “Bende inyalo kelonae pi matin e agwata agulu mondo amodhi?” 11 Kane odhi kelo pi, Elija noluonge mowachone niya, “Kendo kiyie, to kelna kuon matin.”\\n12 Eka nodwoko Elija niya, “Mana kaka Jehova Nyasaye ma Nyasachi ngima aonge gi kuon moro amora makmana mogo matin e agulu kod mo matin e puga. Amodo yien matin mondo ater dala kendo alosgo chiemba kod mar wuoda mondo wacham bangʼe watho.”\\n13 Elija nowachone niya, “Kik ibed maluor dhi dala kendo tim kaka isewacho. To mokwongo losna kuon matin kuom gima in-go mondo ikelna eka ilos gimoro ni in kaachiel gi wuodi 14 Nimar ma e gima Jehova Nyasaye Nyasach Israel wacho, ‘Agulu mar mogo ok nodongʼ nono kendo puga mar mo ok notwo nyaka chop chiengʼ ma Jehova Nyasaye nokelie koth, e piny.’ ”\\n15 Nodhi motimo kaka Elija nowachone. Kamano ne nitie chiemo pile ka pile ne Elija gi dhakono kod joode. 16 Nimar agulu mar mogono ne ok odongʼ nono kendo puga mar mo-no ne ok otwo kaluwore gi wach Jehova Nyasaye mane Elija owacho.\\n17 Bangʼ kinde moko wuod dhakoni ma wuon odno ne tuo, nomedo bedo marach ahinya to bangʼe notho. 18 Dhakono nopenjo Elija niya, “En rach mane ma in-go koda, ngʼat Nyasaye? Ne ibiro mondo iparna richona kendo mondo ineg wuoda?”\\n19 Elija nodwoke niya, “Miya wuodi.” Nokawe koa e lwete motingʼe nyaka ei ot mamalo mane odakie mopiele e kitandane. 20 Eka noywak ne Jehova Nyasaye niya, “Yaye Jehova Nyasaye ma Nyasacha isekelo chandruok bende ni dhako ma chwore otho madakgo ni kimiyo wuode tho?” 21 Eka noriere kuom wuowino nyadidek moywak ni Jehova Nyasaye niya, “Jehova Nyasaye ma Nyasacha yie ngima wuowini oduogne!”\\n22 Jehova Nyasaye nowinjo ywak Elija mi ngima wuowino noduogone mi nobedo mangima. 23 Elija nochungo nyathino motingʼe kogole oko ewi tado motere e ot. Nomiye min-gi mowachone niya ne wuodi ngima!\\n24 Eka dhakono nowacho ni Elija niya, “Koro angʼeyo adiera ni in ngʼat Nyasaye kendo ni wach Jehova Nyasaye mawuok e dhogi en adiera.”","num_words":517,"character_repetition_ratio":0.089,"word_repetition_ratio":0.0,"special_characters_ratio":0.223,"stopwords_ratio":0.058,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Hibrania 8 - Holy Bible [Luo Bible 2015] - (Hib 8)\\nTo wach maduong’ kuom weche ma wasewacho e ma: Chutho wan gi jadolo maduong’ ma kamano. Obet e bat korachwich mar Kom Duong’ manie polo.\\nObet kanyo ka otiyo Kama Ler maradier, ma en hema ma Nyasaye ema oguro, to ok dhano.\\nJodolo madongo duto oketi mondo ochiw mich, kendo otim misengni, omiyo jadolowa maduong’ni bende nyaka bed gi gimoro mochiwo.\\nKa da en e pinyka, to da ok obedo jadolo kata matin, nikech nite jodolo machiwo mich kaka Chik Musa dwaro.\\nTich ma jodologo chiwo en kido gi tipo mar tich manie polo, mana kaka tich Musa bende nobet, nikech kane Musa chako tich gero Hema mar Romo gi Nyasaye, to Nyasaye nowachone niya, “Neni iloso gik moko duto machal gi kido mane onyisi e got.”\\nTo tich ma Yesu oseyudo ber moloyo tich jodologo, mana kaka winjruok ma okelo ber moloyo winjruok machon, nikech en winjruok ma singruok mabeyo moloyo ema guro.\\nKa dine winjruok mokwongo bed ma onge wach moro moremie, to Nyasaye ok dodwaro winjruok mar ariyo.\\nTo Nyasaye noneno wach moro morem kuom joge, mana kaka Muma wacho ni, “Ruoth Nyasaye owacho niya, ‘Ndalo biro ma anatimie singruok manyien gi dhood Israel kod dhood Juda.\\nOk nochal gi singruok mane atimo gi kweregi, kane atayogi, kagologi e piny Misri, nimar ne ok girito singruok mane atimo kodgino, mi an bende ne ajwang’ogi’\\nTo Ruoth medo wacho niya, ‘Singruok ma anatim gi dhood Israel bang’ ndalogo e ma: Anaket chikena e parogi, kendo anandikgi e chunygi. Anabed Nyasachgi, mi ginibed joga\\nOnge ng’ama nopuonj wadgi, kata ma nopuonj omin mare, kawachone ni, “Ng’e Ruoth,” nikech giduto gining’eya, chakre ng’at matinie moloyo nyaka ng’ama duong’ie moloyo.\\nAnang’wonnigi giduto kuom timbegi maricho, kendo ok nachak apar richogi ngang’.’ ”\\nTo ka Nyasaye wuoyo kuom singruok manyien kamano, to mano nyiso ni osemiyo singruok mokwongo odoko machon, kendo ong’ere ni gima odoko machon, kendo oti, chiegni rumo.","num_words":312,"character_repetition_ratio":0.057,"word_repetition_ratio":0.0,"special_characters_ratio":0.214,"stopwords_ratio":0.106,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Parents must take good care of their children’s,says Awendo Mp Awendo – Sky Fm\\nBy Moses Omollo… 20\/9\/2020.\\nJaod bura ma awendo migosi Walter Owino onyiso jonyuol e county ma migori mondo onyal rango kwonde ma nyithindgi dhiyoe kendo gichiw arita malongo ne nyithindegi e thuoloni mapod nyithi ndo ni pacho ka otenore kod wach landruok mar tuo mar corona e pachoka.\\nKane oloso kod nyakalondoni moluor walter owino ne okoni jonyuol nyaka rang malongo kuonde ma nyithindegi dhiyoe e thuoloni kendo ginyal chiwo arita ma owinjore mondo nyithindgi kik yudre e obadho mag jomaundu kod jogo ma nyalo rocho ratichgi e kindeni mapod gin pacho nikech muoch tuo mar corona.\\nMigosi Walter ne okoni ka jonyuol nyalo rito nyithindgi kendo puonjogi malongo to mano nyalo konyoe gengo weche mag bembo kod mako iye ma ohiw ma nyithindo ma nyiri osebedo ka yudo e gwenge ma opogore opogore ahinya mago man e gwenge mag awendo.\\nWechenengo bende ne osir kod commander mar obila ma rongo migosi Peter Okiring ma bende ne onyiso jonyuol ma rongo ni nyaka gine ni nyithindegi nikanyo malongo kendo gineni gichiwo arita makare ne nyithindo e thuolonieri.\\nMigosi okiring ne ogolo siem ne jogo ma osebedo ka ketho ratich nyithindo e gwenge ma rongo ni odnik piny ni ngato angata ma ibi yudi ka oketho ratich nyathi skul to gidhi mako kendo chwalo e doho ma pachoka.","num_words":224,"character_repetition_ratio":0.066,"word_repetition_ratio":0.0,"special_characters_ratio":0.185,"stopwords_ratio":0.107,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Ezra 3 - Holy Bible [Luo Bible 2020] - (Ezr 3)\\nKane dwe mar abiriyo ochopo kendo jo-Israel nosechako dak e miechgi, negichokore kaka joka ngʼato achiel e Jerusalem.\\nEka Jeshua wuod Jozadak kod jodolo wetene kod Zerubabel wuod Shealtiel gi jogo mane tiyo kode nochako gero kendo mar misango mar Nyasach Israel mondo time chiwo mar misango miwangʼo pep, kaluwore gi gima ondiki e Chike Musa, ngʼat Nyasaye.\\nKata obedo nine giluoro joma ne olworogi kamano, negigero kendo mar misango e mise mare mi gichiwo misango miwangʼo pep ne Jehova Nyasaye, misango mokinyi kaachiel gi modhiambo.\\nBangʼe kaluwore gi gima ondiki, negitimo nyasi mar Sawo mar kiche ka gin gi kwan mar misengini miwangʼo pep mowinjore mar odiechiengʼ ka odiechiengʼ.\\nBangʼ mano, negichiwo misango miwangʼo pep mapile pile, misango mar Dwe Manyien kod sewni moyier mag Jehova Nyasaye, kaachiel gi mago mokel kaka chiwo mar hera ne Jehova Nyasaye.\\nE odiechiengʼ mokwongo mar dwe mar abiriyo, negichako kelo chiwo mar misengini miwangʼo pep ne Jehova Nyasaye, kata obedo ni mise mar hekalu mar Jehova Nyasaye ne pok ochaki.\\nEka negichiwo pesa ne jogedo kod funde bao, kendo gichiwo chiemo gi math gi mo ne jo-Sidon gi jo-Turo, mondo omi gikel sirni mag sida koluwo nam koa Lebanon nyaka Jopa, kaluwore gi thuolo mane ochiw gi Sairas ruodh Pasia.\\nE dwe mar ariyo mar higa mar ariyo bangʼ kane gichopo e od Nyasaye e Jerusalem, Zerubabel wuod Shealtiel, Jeshua wuod Jozadak kod owetege mamoko (jodolo gi jo-Lawi kod jogo duto mane odwogo Jerusalem koa e twech) nochako tich, ka giyiero jo-Lawi moromo higni piero ariyo kod jomadongo mondo ginon gedo mar od Jehova Nyasaye.\\nJeshua gi yawuote kod owetene gi Kadmiel kod yawuote (ma nyikwa Hodavia) kod yawuot Henadad gi yawuote kod owetene, ma gin jo-Lawi duto, noriwore kanyakla ka gingʼiyo jogo matiyo e od Nyasaye.\\nKa jogedo noketo mise mar hekalu mar Jehova Nyasaye, jodolo korwako lepgi mag dolo ka gin gi turumbete, kod jo-Lawi (ma yawuot Asaf) ka gin-gi ongengʼo, nokawo keregi mondo gipak Jehova Nyasaye, kaka nochan gi Daudi ruodh Israel.\\nKa gipako Jehova Nyasaye kendo gigoyone erokamano ne giwerne kama: “Jehova Nyasaye ber; kendo hera mare ne jo-Israel osiko nyaka chiengʼ.” To ji duto nogoyo koko matek mar Pak ne Jehova Nyasaye, nikech mise mar od Jehova Nyasaye noketi.\\nTo jodolo machon kod jo-Lawi gi jotend anywola, mane oseneno hekalu mokwongo, noywak matek ka gineno kiketo mise mar hekalu, to ji mamoko nokok gi ilo.\\nOnge ngʼama ne nyalo pogo dwol mar goyo koko mar ilo gi dwol mar ywak, nikech ji nogoyo koko matek, kendo dwolno nowinj gi kuma bor.","num_words":418,"character_repetition_ratio":0.085,"word_repetition_ratio":0.0,"special_characters_ratio":0.203,"stopwords_ratio":0.072,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}
{"url":"","collection":"madlad400","source":"CC 20220801","original_code":"adh","text":"Biblica® Ochiw Thuolo Motingʼo Loko Manyien™ 1 Ruodhi 22\\n☰ 1 Ruodhi 22 ◀ ▶\\nMikaya okoro Ahab\\n1 Kuom higni adek ne onge lweny e kind Israel gi Aram 2 To e higa mar adek Jehoshafat ruodh Juda nodhi neno ruodh Israel. 3 Ruodh Israel nosenyiso jodonge niya, “Donge ungʼeyo ni Ramoth Gilead en marwa to onge gima watimo mondo wakawe kuom ruodh Aram?”\\n4 Omiyo nopenjo Jehoshafat, “Ibiro dhi konya kedo gi jo-Ramoth Gilead?”\\nJehoshafat nodwoko ruodh Israel niya, “Wan joka ngʼato achiel, joga gin jogi, faresena gin fareseni.” 5 To Jehoshafat bende nowachone ruodh Israel niya, “Mokwongo penj ane Jehova Nyasaye wachni.”\\n6 Omiyo ruodh Israel nochoko jonabi kanyakla maromo ji mia angʼwen, mopenjogi niya, “Bende anyalo dhi kedo gi jo-Ramoth Gilead, koso kik adhi?”\\nNegidwoke niya “Dhiyo nikech Jehova Nyasaye nochiwe e lwet ruoth.”\\n7 To Jehoshafat nopenjo niya, “Donge nitie janabi mar Jehova Nyasaye ka ma dwapenj wach?”\\n8 Ruodh Israel nodwoko Jehoshafat niya, “Pod nitie ngʼato achiel manyalo penjonwa Jehova Nyasaye wach, to ok adware nikech ok okor gimoro amora maber kuoma, to kinde duto mana gik maricho. Nyinge en Mikaya wuod Imla.”\\nJehoshafat nodwoko niya, “Ruoth ok onego iwach kamano.”\\n9 Omiyo ruodh Israel noluongo achiel kuom jodonge mowachone niya, “Dhi piyo iom Mikaya wuod Imla.”\\n10 Ruodh Israel kod Jehoshafat ruodh Juda noyudo orwako lepgi mag ruoth ka moro ka moro kuomgi obet e kom duongʼne e kar dino cham mantie e dhoranga Samaria, kendo ne gin kod jonabi duto mane koro e nyimgi. 11 Koro Zedekia wuod Kenana noloso tunge mag nyinyo kolando niya, “Ma e gima Jehova Nyasaye owacho, ‘Gi chumbegi ibiro chwowo jo-Aram nyaka itiekgi chuth.’ ”\\n12 Jonabi mamoko duto bende ne koro wach mana machal kamano. Negiwacho niya, “Monj jo-Ramoth Gilead kendo ilogi nikech Jehova Nyasaye enokete e lwet ruoth.”\\n13 Jaote mane odhi luongo Mikaya nowachone niya “Jonabi duto osekoro wach achiel machalre, kagiwacho ni gima ber biro timore ni ruoth. In bende yie ikor wach maber kaka gisekorono.”\\n14 To Mikaya nowacho niya, “Akwongʼora gi nying Jehova Nyasaye mangima ni, anyalo mana nyise gima Jehova Nyasaye owachona.”\\n15 Kane Mikaya ochopo, ruoth nopenje niya, “Bende wanyalo dhi mondo waked gi jo-Ramoth Gilead, koso kik wadhi?”\\nNodwoke niya, “Ked kodgi kendo iyud loch nimar Jehova Nyasaye osechiwe e lwet ruoth.”\\n16 Ruoth nowachone niya, “Nyaka karangʼo ma anaketi mondo ikwongʼrina gi nying Jehova Nyasaye ni iwacho adiera ma ok miriambo?”\\n17 Eka Mikaya nodwoke niya, “Ne aneno jo-Israel duto koke ewi gode mana kaka rombe maonge jakwath, kendo Jehova Nyasaye nowacho ni, ‘Jogi onge gi ruoth. Yie iwe ngʼato ka ngʼato odhi e dalane gi kwe.’ ”\\n18 Ruodh Israel nowachone Jehoshafat niya, “Donge nawachoni ni ok okorna gik mabeyo, to okoro mana gik maricho?”\\n19 Mikaya nodhi nyime kawacho niya, “Kuom mano winj wach Jehova Nyasaye: Naneno Jehova Nyasaye kobet e kom duongʼne gi jopolo duto kochungʼ molwore, e bade korachwich kendo e bade koracham. 20 Kendo Jehova Nyasaye nowacho ni, ‘En ngʼa mabiro hoyo Ahab mondo oked gi jo-Ramoth Gilead kendo onege kuno?’\\n“To ngʼato ka ngʼato nochiwo pache. 21 Mogik, roho marach nobiro mochungʼ e nyim Jehova Nyasaye mowacho ni, ‘Abiro hoye.’\\n22 “Jehova Nyasaye nopenje niya, ‘Ere kaka ibiro hoye?’\\n“Nodwoke niya, ‘Abiro dhi mondo abed roho mar miriambo e dho jonabi mage duto.’\\n“Jehova Nyasaye nodwoke niya, ‘Dhiyo kendo itim kamano nikech in ema ibiro hoye mi iloye.’\\n23 “Omiyo koro sani Jehova Nyasaye oseketo roho mar miriambo e dho jonabigi duto. Jehova Nyasaye osengʼadoni buch masira.”\\n24 Eka Zedekia wuod Kenana noa malo mopamo lemb Mikaya. Nopenje niya, “En yo mane ma Roho mar Jehova Nyasaye noluwo kobiro wuoyo kodi?”\\n25 Mikaya nodwoke niya, “Ibiro fwenyo chiengʼ ma iniring kidhi pondo e ot maiye.”\\n26 Ruodh Israel nogolo chik niya, “Kawuru Mikaya kendo utere ir Amon jatend dala maduongʼ kendo ir Joash wuod ruoth, 27 kendo uwachne ni, ‘Gima ruoth wacho ema: Ket ngʼatni e od twech kendo kik imiye gimoro amora makmana makati kod pi nyaka aduogi kangima.’ ”\\n28 Mikaya nowachone niya, “Kidwogo kingima, to kara ok asewuoyo gi dho Jehova Nyasaye.” Bangʼe nomedo wacho niya, “Winjuru wechena, un ji duto!”\\nOneg Ahab e piny Ramoth Gilead\\n29 Omiyo ruodh Israel gi Jehoshafat ruodh Juda nodhi Ramoth Gilead. 30 Ruodh Israel nowachone Jehoshafat niya, “Abiro rwako lewni moko ka wadhi e lweny mondo kik gifwenya, in to rwak arwaka lepi mag ruoth.” Omiyo ruodh Israel norwako lewni ma ok nyal fwenyego kendo nodhi e lweny.\\n31 Ruodh jo-Aram nogolo chik ne jotende piero adek gariyo mariembo geche niya, “Kik uked gi ngʼato angʼata bed ni otin kata oduongʼ makmana ruodh Israel.” 32 Kane jotelo mariembo geche lweny noneno Jehoshafat negiwacho e chunygi niya, “Adier ma en ruodh Israel.” Omiyo negilokore mondo giked kode, to kane Jehoshafat oywak, 33 jotelo mariembo geche lweny noneno ni ok en ruodh Israel mi negiweyo lawe.\\n34 To ngʼat moro noywayo atungʼ mare modiro asere ma nochwowo ruodh Israel e kind law lweny mane orwako. Ruoth nonyiso jariemb gache niya, “Lok garini mondo igola ka, nimar ahinyora marach.” 35 Odiechiengʼno duto lweny nomedo bedo mager kendo noten ruoth e gache komanyore gi jo-Aram. Remo mane chwer kawuok kama nohinyore nopongʼo i gari, kendo godhiambo notho. 36 Kane ochopo podho chiengʼ ywak nowinjore e kind jolweny niya, ngʼato ka ngʼato odog e gwengʼ-gi kendo ngʼato ka ngʼato odog e pinygi.\\n37 Kamano ruoth notho kendo nokele Samaria moike kanyo. 38 Ne gilwoko garino e yawo moro Samaria (kama ochode lwokoree), kendo guogi nonangʼo rembe, mana kaka wach Jehova Nyasaye nosewacho.\\n39 Timbe mamoko mag loch Ahab kaachiel gi gik moko duto mane otimo, gi dala ruoth maduongʼ mane ogero mobawo gi lak liech kod mier mane ochielo gi ohinga, donge ondikgi e kitap rapar mar ruodhi Israel? 40 Ahab noyweyo gi kwerene, kendo Ahazia wuode nokawo lochne kaka ruoth.\\nJehoshafat ruodh Juda\\n41 Jehoshafat wuod Asa nodoko ruodh Juda e higa mar angʼwen mar Ahab ruodh Israel. 42 Jehoshafat ne ja-higni piero adek gabich kane obedo ruoth kendo norito piny kodak Jerusalem kuom higni piero adek gabich. Min mare ne nyinge Azuba nyar Shilhi. 43 E gik moko duto noluwo yore Asa wuon mare kendo ne ok oweyogi, nimar notimo gima kare e nyim Jehova Nyasaye. To kata kamano kuonde motingʼore gi malo mag lemo ne ok omuki kendo ji nodhi nyime mana gi chiwo misengini kendo wangʼo ubani. 44 Jehoshafat bende ne nigi kwe gi ruodh Israel.\\n45 Gik mamoko manotimore ndalo loch Jehoshafat gi gik mane otimo kaachiel gi humbe lwenjene, donge ondikgi e kitepe rapar mar ruodhi Juda? 46 Noriembo jochode machwo mane ni kuonde motingʼore mag lemo mane otony e ndalo mag loch wuon-gi Asa. 47 E kindeno ne onge ruoth e piny Edom, jalupne ema ne ni e loch.\\n48 Koro Jehoshafat nohondho yiedhi mag ohala mondo odhi Ofir oom dhahabu to kata kamano ne ok gikwangʼ nikech ne gikethore kama iluongo ni Ezion Geber. 49 E kindeno Ahazia wuod Ahab nowacho ni Jehoshafat niya, “Yie iwe joga okwangʼ gi jogi, to Jehoshafat nodagi.”\\n50 Jehoshafat notho kaka kwerene kendo noyike but kwerene e dala maduongʼ mar Daudi wuon-gi. Kendo Jehoram wuode nobedo ruoth kare.\\nAhazia ruodh Israel\\n51 Ahazia wuod Ahab nobedo ruodh Israel e Samaria e higa mar apar gabiriyo mar loch Jehoshafat ruodh Juda, kendo nobedo ruodh Israel higni ariyo. 52 Notimo richo e nyim Jehova Nyasaye nikech nowuotho e yore mag wuon-gi gi min-gi kendo e yore mag Jeroboam wuod Nebat mane omiyo Israel otimo richo. 53 Notiyo ni Baal kendo nolame mi nomiyo Jehova Nyasaye, Nyasach Israel, obedo gi mirima mana kaka wuon-gi nosetimo.","num_words":1198,"character_repetition_ratio":0.088,"word_repetition_ratio":0.0,"special_characters_ratio":0.219,"stopwords_ratio":0.061,"flagged_words_ratio":0.0,"lang_id_score":1.0,"perplexity_score":500.0,"cluster_detection":1}